
Odigrava se u Lukićevoj kući. — Kasna jesen. 


JEDINI ČIN 

Oveća soba. Desno naprijed vrata, koja vode napolje. U sredini 
omanja vrata u drugu sobu; kraj njih s desna peć, a s druge strane 
postelja. Lijevo dva prozora. Stol, klupe, dva tri stolca i jedna 
ladica. — Mrak. 

Desno i lijevo od gledalaca. 

PRIZOR PRVI 


Đuro i Jana. 

ĐURO leži na postelji obuven i spava. Kaput je svukao i ba- 
cio na klupu pored sebe. Prsluk mu je raskopčan, ruke je uzvinuo 
nad glavu, a noge ispružio preko postelje. 

Pauza. — Duga tišina, a onda se začuje iz susjedne sobe laki stropot 

i koracanje. 

JANA izlazi srednjim vratima, pođe do Đure i lagano ga 
podrma za rame: Đuro ... Ne čuješ li? . . . Đuro . . . 

ĐURO protegne se, zijevne i proture oči. Saneno: Aha . . . 
Baš sam čvrsto spavao . . . 

JANA: Dugo smo slušali 1 ) sinoć. 

ĐURO ustao je polako, zatim se protegne i stane oblačiti 
kaput: Gotovo da mi je i zima . . . 

JANA napaljujući svijeću: Nisi se dosta naspavao ... Pa 
i vani je zahladilo . . . 

ĐURO: A njega još nema? . . . 

JANA duboko uzdahne: Bog zna, kad će doći . . . Kad 
jednom ode u taj prokleti vinograd, onda se ne vraća tako 
brzo natrag . . . 

ĐURO mrko: Već je treći dan, otkako je gore. 

JANA: Da barem nije tako daleko ... Ja bih otišla po 
njega. 

ĐURO: Toga bi vam još trebalo . . . Isfcukao bi vas i 
protjerao kući, pa opet ostao tamo . . . 

JANA: Oh, Bože moj . . . Zašto on mene toliko muči? . . . 
Kad dođe, sve se bojim . . . Ne će biti moguće razgovarati s 
njime tjedan dana . . . 

x ) Slušali mjesto kajkavskoga: čuli, znači: bdjeli, bili budni. (Op. ur.) 

ĐURO iza kratke pauze: Ovako dalje to ne ide ... Već bi 
i vragu dodijalo. 

JANA: Šta ćemo ... Iz te kože nikuda . . . On je gazda . . . 

ĐURO žešće: Pa onda? . . . Gazda! . . . Kao da smo mi 
zato njegovi sluge . . . Nismo li zadruga? 

JANA: Lako je tebi govoriti ... ali ja sam mu žena. 

ĐURO: A, šta žena? . . . Ne biste li mogli lako živjeti i 
bez njega? 

JANA: Nemoj . . . Grijeh je lomiti prisegu . . . Grijeh je to 
pred Bogom i pred ljudima . . . 

ĐURO nesmiljeno: Onda trpite i nemojte se tužiti, da 
vam je zlo. Ushodao se po sobi. 

JANA sjela je kraj stola i spustila glavu na ruke: Prije je bio 
još gori . . . Znao bi me za kosu dovući do ladice i pritvoriti je, 
pa onda udri konopom i šakama . . . 

ĐURO stresao se i stisnuo čeljusti, tvrdo: Šta to pripovije- 
date sada? 

JANA: Trpjela sam dan na dan ... A moglo mi je biti 
bolje . . . mnogo bolje . . . Koliko sam prosaca imala! . . . 

ĐURO: Čemu ste se onda udavali ovamo? . . . 

JANA: Tako . . . Morala sam . . . Što sam onda i znala? 
. . . Bila sam mlada, kuća je Lukićeva bila bogata ... pa nago- 
varali su me . . . 

ĐURO sjeo je na mali stolčić kraj peći i pritisnuo čelo o 

ruke. 

JANA: I tako već trpim četrdeset godina . . . Uvijek u 
strahu, uvijek pokorna . . . Mislila sam u početku: Bit će 
bolje . . . Bog jedini zna, koliko sam prepatila . . . Šta mi je 
mati mogla pomoći, da sam joj i potužila? ... I sama je imala 
pokore kod kuće . . . U zdahnuvši. Pa šta mi već sada i ostaje? 

. . . Još par godina, i sve je gotovo . . . Očuvaj me, Bože, samo 
duge bolesti . . . 

ĐURO ustao je naglo: A ja? . . . 

JANA: Ti . . . ti si mlad, pa eto . . . Bit će i njemu jedam- 
put kraj, a onda . . . onda ćeš ti biti gazda . . . Trpi još neko- 
liko godina . . . 

ĐURO porugljivo: Je li? . . . Zato, što će mi možda osta- 
viti pet rali zemlje, ako ih prije ne zapije, zato da ja budem 
njemu pod strahom još dvadeset godina? . . . 

JANA ustala je, mučno: Pa šta . . . šta hoćeš onda? 

ĐURO sasvim blizu do nje, suho: Šta? . . . Diobu hoću, 
eto . . . Sad znate . . . 

JANA zadrhtala je, nemoćno: Ne muči me još i ti . . . I 
Dora to svaki dan spominje . . . Pustite me barem da u miru 
umrem, pa onda radite, što vas volja . . . 

ĐURO besćutno: Pa ostanite vi s njim, ako hoćete, da 
vas se svaki dan natuče . . . 

JANA: Nemoj . . . Ne griješi . . . 

ĐURO jakim glasom: Ja ne ću više da budem njegov 
sluga . . , Razumijete li me? . . . Ne ću . . . 

JANA u strahu: Ne viči . . . čut će nas naši . . . Bit će opet 
svađe. 

ĐURO: Neka bude . . . Šta mi stalo . . . 

JANA: Nemoj . . . Primiri se . . . Bit će jednom bolje . . . 

Kad ja mogu trpjeti, možete i vi . . . Šta će svijet reći, kad 
začuje, da se svađamo ... Pa onda ta dioba ... Ne . . . nemoj 
. . . nemoj, ako Boga znaš . . . Bit će zla . . . 

ĐURO raspaljeno: Mi ćemo raditi i mučiti se kao crvi, 
zar ne, a on se po vinogradima poteže i pije s onim vragovi- 
ma. — Mi smo dobri samo, kad treba kopati, 

JANA: Nemoj. . . Ja bih se više morala tužiti negoli vi M 

svi . . . Koliko sam noći prosjedila na sjeniku, sva modra od 
udaraca, dršćući od zime i od straha . . . Baš onda, kad sam a 


imala tebe, i onda je otišao u vinograd . . . Nije ga bilo tjedan 
dana, a kad se vratio, izvukao me iz postelje i tukao, dok ni- 
sam pala na pod . . . 

ĐURO tvrdo: I onda ga još branite . . . 

JANA: Ne branim ja njega . . . šta bih ga branila? . . . 
Ali to je teško . . . Ubit će te, ako mu što spomeneš o diobi . . . 

ĐURO uhvati je za rame: Ali ja ne ću, razumijete li, ja 
f ne ću da budem s njime pod istim krovom . . . ne ću . . . 

JANA: Đuro! ... 

ĐURO: Nek mi dade moje, pa zbogom . . . Od njegovoga 
ne ću tražiti nikada ni mrvice . . . Prokleto mu sve bilo . . . 

JANA: Ne griješi, Đuro ... ja znam ... on je zao, ali 
ipak . . . pomisli, otac ti je . . . 

ĐURO prezirno: Šta? . . . Kakav otac? . . . Kroz zube . Ja 
/ ga mrzim . . . 

JANA: Šuti . . . 

ĐURO prigušeno: Još prošle godine . . . Kopali smo vino- 
grad . . . Dora me nešto razljutila, i malo sam joj žešće odbru- 
sio ... I onda, onda me udario . . . Boljelo me, ali me još više 
bilo stid pred drugim kopačima ... I ono mu ne ću zaboraviti 
. . . nikada . . . 

JANA: Ja ne znam ... ja ne znam, što će iz svega toga 
biti ... 

ĐURO: Što bilo, da bilo . . . jedamput mora biti kraj . . . 

JANA: ve će otići po zlu . . . 

ĐURO: Neka ide . . . Rade ću jesti jedared na dan suho- 
ga kruha, negoli ovdje živjeti u grijehu i biti njegov sluga . . . 
JANA: Ja se samo bojim ... on je nagao . . . 

ĐURO: Pa onda? 

JANA: Moglo bi biti zla . . . 

ĐURO: Meni je već sasvim svejedno . . . 

JANA: O, Bože moj . . . Bože . . . 

ĐURO: A i Tomo ... i njemu je već do grla . . . 

JANA: Znam ja to. 

ĐURO: Znam, da znate... Smiješeći se porugljivo. E, 
nego . . . lijepo je to . . . ništa ne raditi, otići u vinograd, pa u 
birtiju, a družina nek crkava od posla ... I ja bih znao tako , . . 
JANA šuti. 

ĐURO: A onda, niti smiješ što reći, niti kuda otići, jer eto 
odmah gazda na te . . . 

JANA spustila se opet na stolicu. 

ĐURO: Pa još . . . svaki bolji zalogaj i vino i sve . . . sve 
nosi onoj kuji . . . 

JANA trznula se: Što to govoriš? 

ĐURO: Zato ga se i drži onako . . . Mislite li, da ja ne 
znam, kako joj je odnio pred mjesec dana dvadeset forinti . . . 

JANA uzdahne teško i prekrije lice rukama, a ramena joj 
počnu polako podrhtavati od plača. 

ĐURO: Ne koristi vam ništa plakati . . . Bolje će biti, da 
se raskrstite s njim, pa neka mu propadne sve do vraga . . . 

JANA kroz suze: Ah . . . tako mi je teško . . . Najvoljela 
bih, da me nema . . . 

ĐURO: Treba njemu jedamput otvoreno reći, što ga ide, 
pa ćete vidjeti .. . Dosada smo uvijek šutjeli, a zato je i bio 
takav . . . Naći će se i njemu — 

JANA ustane naglo i pristupi k prozoru: Čekaj . . . kola idu 

Izvana se čuje štropot kola, što prolaze mimo kuće, i onda se 
začas opet sve smiri. 

JANA: Nije on . . . Netko ide valjda u šumu . . . 

ĐURO stresao se i stisnuo grčevito šake, a onda prođe lagano 
rukom preko čela, uzme kapu sa stolice i stavi je na glavu. 

JANA gleda ga časak i onda prošapće: Meni je samo tebe 
žao . . . Kakova je tvoja mladost? . . . 

ĐURO mahne rukom, duboko: Ništa . . . ništa zato . . . 
otrest ćemo se mi toga . . . 

JANA: Vidim druge, kako su veseli ... A ti ... ti uvijek 
samo radiš, i onda te još izgrdi . . . 

ĐURO surovo: Pa šta mi to spominjete? . . . 

JANA: Ali, Đuro . . . 

ĐURO: Samo da me još više ljutite . . . 

JANA: Zašto si takav? 

ĐURO: Kakav opet? . . . Ako vam velim, što hoću, nije 
vam pravo . . . ako šutim ■ — 

JANA prekinuvši ga: Nemoj ... Ti znaš, da ja samo za 
tebe živim . . . 

ĐURO: I zato branite njega . . . 

JANA pošla je k njemu: Ali ... ja bih za te sve dala . . . 

ĐURO: Ajte do vraga . . . Okrene se i ode napolje. 

PRIZOR DRUGI 

Jana, D o r a, kasnije Tomo. 

JANA: Oh . . . Bože moj! 

DORA izlazi kroz srednja vrata: Šta vam je, strino? 

JANA: Ah . . . šta bi mi bilo? Nitko . . . nitko mi ne vje- 
ruje . . . 

DORA: Nemojte, strino . . . Mi znamo, da vi niste svemu 
tome krivi, ali tako . . . 

JANA: Pa i on . . . moj sin ... i on mi ovako . . . Zajeca. 

DORA: Nemojte opet. . . Njega to boli, a onda u ljutini 
izbaci i koju više, negoli bi trebalo . . . 

JANA: Tako mi je teško . . . 

DORA: Šta ćete ... Ne će tu biti dobra, dok se ne razi- 
đemo . . . Naglo. Da . . . nisam vam još ni kazivala . . . Pred 
neko tjedan dana htjela sam djeci odrezati kruha, a on je baš 
ulazio u sobu . . . »Šta režeš opet«, pograbio me za ruku . . . 
»Ma nemojte«, velim ja, »djeca su gladna« ... — »Šta gladna? 
. . . Ne smiješ. Uvijek bi samo žderali, a ne radite ništa« . . . 
I onda mi istrgao kruh iz ruke, zatvorio ga u stol i turnuo me, 
da sam malne pala ... Pa čemu mi onda ovakav život? 

JANA: A šta ti ja mogu pomoći? 

DORA: Znam, da ne možete . . . Ali vjerujte mi, strino, 
da sam znala ono, što danas znam, nikada me ne bi vidjela 
ova kuća . . . Makar morala za crnoga Ciganina. 

TOMO ulazi kod posljednjih Dorinih riječi iz druge sobe: 
Šta je opet? . . . 

DORA osorno: A, šta . . . Ništa . . . 

TOMO: Već počinješ . . . 

DORA: Moram, kad ti šutiš . . . Lako je tebi . . . Odeš 
samo napolje, a ja neka slušam djecu, kako plaču . . . 

TOMO: Koji ti je vrag već u jutro? . . . 

DORA porugljivo: Ništa mi nije . . . baš ništa . . . 

TOMO: I ti ne daš meni mira ni na čas . . . 

DORA: A tko ga meni daje? . . . Ha? . . . Zašto ti ne režeš 
djeci kruha? . . . 

TOMO: Šuti . . . 

DORA: Ja sam mati . . . Mene to boli, znaš . . . Ako je 
tebi svejedno, pa dobro ... Ja ću otići s djecom, a ti živi, kako 
ti drago . . . 

JANA: Nemoj, Doro . . . 

DORA žestoko: A, šta ne bi . . . On samo šuti i vuče kao 
konj, ali ja, ja nisam takova ... i ne ću biti . . . 

TOMO: K vragu . . . tome ne će biti kraja . . . Ode na 
desno. 


DORA za njim: Idi . . . idi samo . . . nisi i onako za drugo, 
nego da štale snažiš . . . 

JANA: Sretna si, što je još takav . . . 

DORA: A, šta, kad se drži kao lipov svetac . . . Onaj 
vrag, prosti mi Bože, on nas sve muči . . . Najbolje, da se mi 
samo podijelimo ... 

JANA: Nemoj opet . . . Već mi je to i Đuro danas govorio. 

DORA: Ima i pravo . . . 

JANA: A tko . . . tko će to njemu reći? 

DORA: Tko? ... Pa ja ću, ako se svi baš tako bojite . . . 

JANA: Teško . . . teško će to ići . . . 

DORA: A kako bi nam onda bilo lijepo . . . Vidite, jučer 
sam bila kod Markovih, kod Bare ... I njoj vam je bilo koje- 
kako, kad su bili zajedno ... A sada . . . sve, što vidi oko 
sebe, to je njezino . . . Ako i radi, barem znade za koga . . . 
A ovako, mi se tu mučimo, i kinimo, pa šta imamo od toga? 
Gazda sve potroši sam, a nama ako kupi jedamput na godinu 
kakove čizme . . . To nam je sve . . . 

JANA: Ja ne znam samo, što bih rekla . . . 

DORA: Veli mi Bara, da nije dosada ni znala, što je 
život . . . Nitko joj ne zapovijeda, nitko na nju ne viče, radi, 
koliko može, pa je u miru i blagoslovu . . . 

JANA: Istina je to . . . istina . . . 

DORA: Pa onda, barem joj djeca nisu gladna, kako su 
moja . . . 

JANA: Nemoj . . . vidiš . . . zašto ne kažeš meni, ja ću ti 
uvijek dati ... A ovako, njemu je valjda bilo žao, što si sama 
htjela da odrežeš . . . 

DORA nasmije se Ijutito: Eto ... ni to čovjek ne smi- 
je . . . A tko je kruh priradio? . . . Tko? ... Je li gazda išao 
ma jednom s nama u polje? ... A? . . . Sjedio je u vinogradu 
i lokao dan na dan, dok smo mi kopali . . . 

JANA: Ne ljuti se . . . čekaj . . . 

DORA: A, jest . . . Vidite li, strino, i vi ste sami dosta 
krivi . . . 

JANA: Ja? 

DORA: Nego da jeste ... Da sam ja na vašem mjestu, 
bilo bi drukčije ... Vi ste preveć pošteni . . . Kad on vuče 
na jednu stranu, ja bih — bome — na drugu . . . Čemu da- 
vati njemu od svake stvari računa? I onako će sve otići k 
vragu, ako se za vremena ne raziđemo . . . Još ćemo i mi 
ostati siromasi, a sve radi gazde . . . 

JANA: Ne ... ne . . . ja to ne ću . . . ja nisam još ni- 
kada uzela - — 

DORA prekine je: I pravo vam je onda, što radi tako 
s vama . . . 

JANA: Nemoj i ti . . . Već me je i Đuro dosta ražalo- 
stio . . . 

DORA: Vidjela sam ... još sam bila mala, — kako su 
žene kod nas raznosile i grah i kukuruz i sve ... A najviše 
gazdarica . . . Vjerujte mi, strino, da sam ja, ko što ste vi . . . 

JANA: Toga ja ne ću nikada učiniti ... Ja nisam još 
nikada uzela ni koliko je crna pod noktom . . . 

DORA: Kad ne ćete, ne trebate ... Ali znate, ja vam 
velim opet, da ne ću tako dugo mirovati, dok ne nagovo- 
rim Tomu, da zatraži diobu . . . Više ne ću da radim za dru- 
goga . . . 

JANA: Šta vam je danas? . . . Svi ste nekako . . . 

DORA: Pa vidite onda i to . . . Kata bi se trebala ove 
jeseni udati, a on ne da . . . A šta njega i briga, hoće li se 
ona udavati ili ne će? . . . Tomo je njezin brat, on tu ima 
riječ ... A tko će biti kriv onda, ako je mladoženja ne bude 
htio čekati do druge jeseni . . . 

JANA: Nemoj mi više ništa govoriti ... Ja vam ne 
mogu pomoći . . . 

DORA: Proklet onaj čas, kad sam došla ovamo . . . 

Pauza. 

DORA otvori vrata u dnu, osorno: No, Kato . . . hoćeš li 
skoro? . . . 

KATA iznutra: Evo . . . baš se oblačim . . . 

DORA: Ajde . . . ajde . . . požuri se . . . Jani. Idem ja 
sada krave podojiti . . . 

JANA: Idi slobodno ... I ja ću doći začas . . . 

DORA: A Kati recite, neka naloži peć . . . Zahladilo je 
od sinoć. 

JANA: Bit će i snijega za koji dan . , . Vidjela sam ju- 
čer vrane u vrtu . . . 

DORA izlazi napolje. 

PRIZOR TREĆI 
Jana i Kata. 

JANA pokriva postelju i pritom otare po koju zaostalu suzu. 

KATA izlazeći: Ja sam, bome, danas zadnja . . . 

JANA: Ništa zato ... I ja sam nekada mogla spavati . . . 

KATA pogledavši je izbliže: Već ste plakali, strino? . . . 

JANA: Ah . . nije ništa . . . 

KATA: Zašto toliko plačete? . . . Barem sada nema stri- 
ca kod kuće . . . 

JANA: Nema ga još . . . nema . . . 

KATA: Znate, ja ne mogu gledati, kad se onako okosi 
na vas ... I sama bih onda najrađe zaplakala . . . 

JANA: Nemoj se ti žalostiti . . . 


15 


KATA- Kako ne bih, kad ste uvijek bili tako dobri . . . 

K j- vas niie bilo? . . . Matere nisam ni po- 

šta bih ja ovdje, da vas nije duo. 

znavala ... 

JANA: Moramo jedno drugome pomagati • • • 

KATA: Dobri ste vi . . . A on to ne vidi . . . nate 

višeout bih najvoljela, da umre ... 

JANA: Nemoj, Kato . . . Ne smijemo željeti drugome 

smrt. . . To je grijeh ... 

KATA: Pa . . . kad je takav ... Tko mu ne bi želio? . . • 

Iza stanke. A kada će doći natrag? _ 

* . . Ali riai idi nalozi vatru 

JANA: Šta ti ja znam ... Ali daj . . . iai, 

u peći ... 

KATA Idem . . . Izađe desno. 

JANA ode u drugu sobu, pa se domala povrati. 

PRIZOR ČETVRTI 
Jana i Tomo. 

TOMO ulazeći: Čujete, strino . . . Hoćemo li danas u 

šumu? , r. 

JANA: Ja ti ne znam . . . Nije li on ništa rekao? 

TOMO: Nije... 

JANA: Pa ne idite onda . . . Bog zna, bi li mu ope i 

TOMO: A ako ne odemo, opet će reći, da ne radimo 
ništa. 

JANA uzdahne. 

TOMO: Nikako dobro . . . 

JANA: Šta ćeš? 

TOMO sjeo je na klupu kraj postelje: Dora misli, da je 
meni svejedno, što šutim ... I meni je teško, kad gledam, 
gdje nam sve propada, ali ipak se nadam . . . Uvijek mislim, 
da će biti bolje . . . 

JANA priđe k prozoru i zagleda se napolje. 

TOMO: A onda i djeca su tu . . . Sada imamo dosta 
grunta, ali kad se razdijelimo, šta će zapasti svakoga? . . . 
Ona na to i ne misli . . . 

JANA: Istina je to . . . Lako je sada, gdje ima svega u 
kući, ali kad bude sama svoja gazdarica, vidjet će već . . . 
Kupi ovo . . . kupi ono . . . Nikad nema kraja . . . 

TOMO: Teško je svima, znam ja to, ali ipak . . . Kad 
bismo mogli kako prodati vinograd . . . 

JANA naglo: To nemoj ni misliti . . . Gdje bi on na to 
pristao? 

TOMO: Kad jednom tamo ode, nikada dosta . . . 

JANA: Ja ne znam ... ja ne znam, kako će se sve to 
svršiti . . . 

TOMO: Bogme ni ja . . . 

JANA: Šta će biti opet, kad dođe? . . . 

TOMO: Ah . . . šutite samo . . . 

JANA: Već me je stid izlaziti na ulicu ... Svi susjedi . . . 
sve zna za naš život . . . 

TOMO izvadio je lulu iz džepa, napunio i pripalio. 

JANA: I Đuro mi je danas već dosta toga nagovorio . . . 

TOMO: Nešto je srdit . . . Nije htio sa mnom pravo ni 
razgovarati . . . 

JANA: Siromak ... I on trpi dosta . . . 

TOMO: Trpimo svi. 

JANA. Oh, Bože moj . . . Bože . . . Ode napolje. 

PRIZOR PETI 
Tomo i Đuro. 

TOMO ostao je sjedjeti na klupi i puši.. 

ĐURO ulazi u sobu i pođe polako k prozom, a onda se 
okrene i zagleda u Tomu: Čuješ ... ja ću mu kazati, kad 
dođe ... 

TOMO ustane: Zašto si takav? . . . Vjeruj mi, ne će ti 
puno koristiti ... Ni meni ne da žena nijedan dan mira, 
ali . . . šta ćeš? ... Pa možda će se i promijeniti . . . 

ĐURO: Nemoj mi to samo govoriti . . . 

TOMO: Vidiš . . . Jedamput sam bio lani u vinogradu 
s njime . . . Ne znam . . . radi nečega smo se porječkali, i ja 
mu onda spomenem diobu . . . »Nema tu ništa«, izdere se on, 
»prezelen si ti još za to« ... ^ Pa šta ćeš onda? ... Sa svim 
ovim vragovima je dobar, i njemu će se za volju otezati s 
time, dogod bude htio . . . 

ĐURO: Ja ne mogu više . . . 

TOMO: Čekaj . . . ustupi se još malo . . . 

ĐURO: Ajde zbogom ... Ti si ko i mati . . . 

TOMO: Slušaj ... A šta ćeš onda? Onako bez svega . . . 

ĐURO: Ništa . . . Makar morao tuđe trnje orati, ja hoću 
da budem svoj čovjek . . . 

TOMO: Dojadit će ti brzo i to . . . 

ĐURO sjedne k stolu i osloni čelo o ruku. 

TOMO: Ne možeš glavom kroz zid . . . Badava ti je 
sve . . . Ja bih se i sam želio svega toga riješiti ... ali ne ide 
to najedamput . . . 

ĐURO: Žao mi je i matere . . . 

TOMO: No i ona je sirota dosta pretrpjela . . . Stariji 
sam bio od tebe, pa se bolje sjećam . . . Znao bi konopce mo- 



čiti u vodi, kojima ju je tukao . . . Jednom je pobjegla k svo- 
joj materi, bilo mi je onda kojih osam godina . . . sjećam se 
i danas . . . Dovukao ju natrag kući i zatvorio u klijet . . . Kad 
se smrklo, stane je tući, i bilo bi svega, da ih nije moj po- 
kojni otac rastavio i njega malo primirio . . . 

ĐURO stisnuo je grčevito šake. 

TOMO: Vrag je on . . . Bog zna, šta bi i sada bilo, da 
mu spomeneš štogod . . . 

ĐURO šuti. 

TOMO: Eto vidiš . . . sad opet ne da, da se Kata uda . . . 

ĐURO osovi glavu: Šta ne da? . . . Mora dati . . . Ako je 
i gazda, to nije njegova briga . . . 

TOMO: Teško ti je to . . . 

ĐURO: A, jest . . . Nisi mu još nikada obijelio zube, pa 
onda mora biti teško . . . 

TOMO: A već joj je osamnaest godina . . . 

ĐURO ustao je, pošao opet k prozoru i zagledao se u mrak. 

TOMO: Da se barem ona riješi zla . . I onako . . . ka- 
kova dobra može ovdje vidjeti? . . . Samo grijeh i svađe . . 

ĐURO duboko: Da . . . neka bude bar ona sretna . . . 

TOMO sjedne kraj peći. 

Pauza. 

TOMO: A . . . hoćemo li skoro u šumu? . . . 

ĐURO šuti i gleda napolje. 

TOMO: Morali bismo ići već jednom . . . Ne ćemo opet 
čekati, dok snijeg do koljena zapadne . . . 

ĐURO trpko: Čekaj . . . dok se gazda povrati . . . što 
zapovjedi . . . 

TOMO: Nek ide k vragu sve skupa . . . 

ĐURO prošao jedamput po sobi, a onda se ustavio pred 
Tomom: A . . . ovaj . . . Kata se mora udati . . . 


18 


19 


TOMO: Da možemo barem toga vraga kako predobiti. 
ĐURO: Ja ću . . . ja ću mu sam reći 
TOMO: Ne će te poslušati . . . vidjet ćeš . . . 

ĐURO glas mu počinje podrhtavati: Mora . . . mora po- 
pustiti . . . Neka se barem ona tako ne muči . . . 

TOMO ustane i gleda ga uporno: Šta ti je? 

ĐURO duboko uzdahnuvsi: A ništa ... Šta bi mi bi o. . . ♦ 

Ništa mi nije . . . Izađe napolje. 

PRIZOR ŠESTI 
Tomo i Kata. 

TOMO stoji časak na jednome mjestu i gleda za njim, a 

onda pođe i on, da će napolje. 

KATA ulazi sa stolnjakom u ruci. 

TOMO: Već ideš prostirati? 

KATA: Da . . . nek bude gotovo . . . Prostire stol i vadi 

iz povlake žlice. _ 

TOMO gleda je neko vrijente šuteći: Čuješ . . . Ka to. . . • 

KATA: Šta bi? . . . 

TOMO: Nije li ti Đuro nikada govorio štogod o tvojoj 
svadbi? ... 

KATA okrene se i pogleda ga: Nije ... A zašto. 
TOMO: Tako . . . pitam samo . . . Ode na desnu stranu. 
KATA slegne ramenima, poravna stolnjak, pa pođe u dru- 
gu sobu. 

Vani se čuje opet štropot kola, koji biva sve blizi i jaci. 
KATA izađe naglo i pođe k prozoru: Evo ih ... Tu su 
već . . . Ode napolje. 

Odulja pauza, a onda se začu ju pred vratima glasovi i lupanje. 

PRIZOR SEDMI 


Blaž i kum Marko ulaze u sobu. 

BLAŽ bučnim smijehom: Ha, ha, ha . . . Jesi li vidio, kako 
sam ga ono udario po glavi? ... I niti da bi pisnuo ... Je li 
tvoj sin tako poslušan, ha? . . . Reci . . . 

MARKO pripit je malo, a oči mu se krijese: Nego . . . 
poslušan ije . . . poslušan . . . 

BLAŽ: Lažeš . . . Nije . . . tvoj sin nije takav . . . Samo 
moj . . . Da . . . samo moj Đuro zna, da sam ja gazda . . . Šta 
veliš? . . . Kako sam ga ošinuo . . . ha, ha, ha . . . 

MARKO izvalio se na klupu. 

BLAŽ: Moj dragi, treba ti njega od malih nogu učiti na 
to . . . Ti, ti svojima prepuštaš, zato te i ne slušaju . . . Ha, 
ha . . . Znaš ti, da kod mojega stola ne smije nitko ni riječi 
progovoriti . . . 

MARKO: Pa onda? . . . 

BLAŽ izderao se: Šta onda? . . . Onda me, vidiš li, ova- 
ko slušaju . . . Ne trebam se ja bojati . . . 

MARKO prekinuvši ga: A ja? ... . Zar se ja bojim? . . . 

BLAŽ: Ha, ha, ha . . . I još me pitaj? . . . Već si sav 
u strahu, šta će ti reći tvoji, kad dođeš kući . . . 

MARKO: Ja? .... Ja u strahu? ... A, čuješ . . . zašto si 
ga onako udario? . . . To boli . . . Kad bi on tebe? 

BLAŽ iskolači oči: Šta? . . . Šta si rekao? . . . 

MARKO: Pa . . . pa ništa . . . 

BLAŽ: On ne smije ... Ja sam njegov otac . . . njegov 
gazda . . . 

MARKO: Znam ja to . . . ali da ti je ipak uzvratio? 

BLAŽ: Onda bih ga utukao ... ko psa . . . 

MARKO: Da ne bi on bio jači od tebe . . . 


21 


BLAŽ ustobočio se: Šta? ... Od mene jači? . . . Jesi li ti 
vidio, kako ja mogu još uvijek konje držati? . . . He, moj dra- 
gi, ne popuštam ja, da ih deset onakovih navali na me... 

MARKO: Ja ni ne velim . . . 

BLAŽ: Kako sam samo, kad smo se ono vraćali iz ber- 
be, prestigao staroga međaša . . . He, kad ja svoga riđana 
onako pritegnem, nek mi se onda svatko ukloni s puta . . . 

MARKO: Znam ja to . . . 

BLAŽ: A stari je htio mene prestići . . . Gdje bi se on 
sa mnom? ... A kad smo ono zapeli o njegova kola, pa kada 
se prevalio . . . Ha, ha, ha . . . 

MARKO: Istina . . . istina . . 

BLAŽ: Ja se ne bojim nikoga ... Sa svakim ću se po- 
grabiti . . . 

MARKO: A mene? . . . 

BLAŽ: Tebe? ... Ha, ha, ha . . . Tebe ću zdrobiti, ako 

te stisnem onako . . . 

MARKO: Nemoj se toliko junačiti . . . 

BLAŽ ujedljivo: Pa reci onda, kad si tako jak, da bi se 
i sa mnom mogao, reci . . . koga je Mara jučer ljepše gle- 
dala, a? . . . 

MARKO: Koga? . . . Bože moj dragi . . . valjda tebe, kad 
si joj dao desetaču . . . 

BLAŽ: Nije samo zato, moj dragi . . . Znaš li ti, što ona 
veli? . . . Ni jedan momak ne može da je onako zagrli, kao 
ja . . . Ha, šta veliš? . . . Namigne. Onako puna, svježa . . ona 
prsa . . . kao da će puknuti, kad ih pritisneš k sebi . . . 

MARKO: Stari si ti lopov ... 

BLAŽ: Kaže ti ona meni, da me ne bi dala ni za koga . . . 

MARKO: Čuješ ... a da ja to rečem kumi? 

BLAŽ: Pa šta?. . . Neka mi samo prigovori štogod, od- 
mah će je krv obliti . . 


MARKO ustane: Eto . . . kakav si ti . . . Samo bi se uvi- 
jek tukao . . . 

BLAŽ odvratno: Šta ona . . . onakova stara baba . . . 
MARKO: Nisi ni ti mlad . . . 

BLAŽ: Šta? ... Ja sam još uvijek momak . . . 

MARKO: Pa kuma je nekada bila lijepa, moj dragi . . . 

BLAŽ: Ah, šta? . . . Šta bi ona bila lijepa . . . Lijepa je 
Mara . . . Eh, čuješ, da mi je sada ovdje . . . 

MARKO: Ajde zbogom . . . 

BLAŽ: A ... a zašto smo mi i otišli odande? . . . Sad bi 
nam lijepo Mara ložila peć . . . Sjela bi mi na koljena . . . 
Porugljivo. Ali da . . . tebi se već htjelo vidjeti žene . . . 

MARKO: Pa bili smo dosta dugo gore . . . Tri dana . . . 
Ima i kod kuće posla . . 

BLAŽI Kakova posla? . . . Zato je družina tu, pa neka 
radi . . . 

MARKO: Lako je tebi . . . Ali ako mene nema dulje vre- 
mena kući, već im nije pravo . . . 

BLAŽ: To je ono, što ja tebi uvijek govorim . . . Sam 
si svemu kriv, moj dragi ... Ti moraš njima pokazati, da ne 
smiju raditi drukčije, nego po tvojoj volji . . . moraju ti biti 
pokorni . . . Ali, šta bi ti? . . . Tko se tebe boji? . . . 

MARKO gleda ga izbuljenih očiju. 

BLAŽ: Da, da . . . Šta me gledaš? . . . Niti te se družina 
boji, niti te Mara hoće ... a čekaj . . . kako sam te ja ono 
preklani bacio u grabu, kad smo išli iz vinograda? ... Pa 
kako si se samo valjao u blatu . . . Ha, ha, ha . . . Prezirno, 
Junak si ti . . . junak . . . 

MARKO: Znaš . . . odmah ću otići . . . 

BLAŽ uhvati ga za ramena: Ne smiješ ... ne smiješ ni- 
kuda . . Pa šta ti ne znaš za šalu? ... No . . . no . . . no . . 
Nemoj . . . nemoj se ljutiti. 


22 


23 


MARKO: Ja ne dam, da ti meni ovako . . . 

BLAŽ: Ne ću . . . ne ću više nikada . . . Samo budi li- 
jepo miran, pa sjedni ovamo . . . gledaj ... i stol je već pro- 
strt . . . sjedni lijepo, pa ćemo jesti . . . Gdje su samo ti vra- 
govi tako dugo? . . . Valjda su već ispregli? 

MARKO sjedne k stolu i spusti glavu na ruke. 

BLAŽ: Nemoj spavati sada . . . Sad ćemo piti rakije . . . 
da, vidiš ... još ima u torbi Marinih kolača . . . 

MARKO još uvijek oslonjen o stol: Ha? . . . 

BLAŽ zdrma ga: Šta spavaš? . . . Budi veseo . . . sutra 
ćemo opet u vinograd . . pa ćemo ostati tamo tjedan dana . . . 

MARKO: Najrađe bih zaspao . . . 

BLAŽ: Ne smiješ . . . Gdje su tako dugo? . . . Trebalo 
bi ih malo korbačem potjerati . . . 

MARKO: Nemoj . . . nemoj se opet tući . . . 

BLAŽ priđe k desnim vratima i malo ih pootvori, glasno: 
Hej, ne čuješ li? . . . Gdje si do vraga . . . 

PRIZOR OSMI 
Prijašnji i Jana. 

JANA uniđe u sobu, tihim glasom: Šta hoćeš? 

BLAŽ: Jesti nam daj . . . 

JANA: Šta bih ti dala sada? 

BLAŽ: Ti moraš znati... 

JANA ode napolje. 

BLAŽ sjedne k stolu: Čuješ, kume . . . 

MARKO pospano: Ha? 

BLAŽ: Hoćemo li sutra opet gore? 

MARKO: Dosta smo bili . . . 


BLAŽ: Šta? . . dosta? . . . nikada nije dosta . . . Znaš, 
šta ću ja učiniti? 

MARKO još uvijek oslonjen o stol: No? . . . 

BLAŽ: Otići ću gore, pa se ne ću ovamo ni vraćati 
više . . . Neka šalju, što mi bude trebalo, pa ni brige me . . . 
Ne ću se ja više s njima ljutiti . . . 

MARKO stao je hrkati. 

BLAŽ: Do vraga ... ja tebi pripovijedam . . . Hej . . . 
Strese ga. Ti si mi junak! . . 

MARKO: Pusti me na miru. 

BLAŽ: Pa naspavao si se sinoć dosta . . . Znaš, da je 
kraj tebe bila Marica . . . Ali da . . . gdje si ti za to . . . Za- 
spao bi . . . Ha, ha, ha . . . Zaspao bi . . . 

JANA ulazi noseći na jednome tanjuru sira, a na drugome 
malo mesa i stavlja na stol. 

BLAŽ: Šta si to donijela? . . . Ti, kujo stara ... je li to 
za nas? . . . Ha? . . . 

MARKO kroz drijem: Nemoj . . . 

BLAŽ oštro: Šta si donijela? . . . govori . . . 

JANA: Pa šta hoćeš drugo? 

BLAŽ bijesno: Na . . . evo ti . . . Uzme jedan tanjur i baci 
ga o pod. 

MARKO ustane i pođe teturajući k Blažu: Nemoj . . . smi- 
ri se . . . Uhvati ga za rukav. 

BLAŽ istrgne se: Pusti me . . . Ja ću njoj pokazati . . . 

JANA sabire razbijene ostanke u pregaču. 

MARKO prišavši opet k njemu: Nemoj . . . dok sam ja 
ovdje, ne smiješ . . . Odmah ću otići . . . 

BLAŽ: Ne ... ti ne smiješ ići . . . Ali ona . . . ona je 
mene razljutila, i to će mi još upamtiti. 

JANA pošla je napolje. 

BLAŽ jakim glasom: Odmah da si donijela onu torbu . . . 
Prijeteći. Ali, nemoj se samo žuriti! . . . 

JANA ode. 

BLAŽ bacio se na stolac: Kuja jedna ... I to odmah . . . 
čim sam došao ... A . . . . znam ja . . . voljeli bi svi oni, da 
si ja negdje vrat skrham, nego ne znam što... Ali... ne 

dam se ja . . . Ne dam se . . . prije će svi oni otići . . . 

MARKO: Nemoj . . . nemoj se ljutiti ... Ja ću to odmah 
Mari reći... 

BLAŽ: Ti ne ćeš ništa reći . . . Razumiješ li? . . . A baš 
ovako, kad se razljutim . . . ovako ona mene najrađe ima. 
Zazagrivši očima. Samo se privine k meni . . . sva topla, uža- 
rena ... a prsa joj dršću . . . Eh . . . Otići ću k njoj . . . otići 

ću . . . Bez nje meni nema života . . . Šta ovdje? . . . Jesi li vi- 

dio? ... Tu je sve mrtvo . . . sve mi bježi s puta . . . 

MARKO: Zašto si takav? . . . 

BLAŽ: Kakav sam? 

MARKO: Pa takav . . . zločest . . . 

JANA dolazi u sobu s torbom u ruci i metne je na stol. 

BLAŽ Marku: Vidiš . . . Čovjek si mora sam i jesti do- 
nijeti, pa još onda veliš, da sam . zločest ., . Predobar sam 
ja . . . Predobar . . . 

MARKO: Vraga si predobar . . . 

BLAŽ: Nego da jesam . . . Vadi iz torbe kolače i komad 
pečena mesa. Eto . . . moram si donesti sam iz vinograda, ako 
hoću da što jedem . . . 

MARKO: Pa donijela ti je kuma . . . 

BLAŽ: Šta? . . . Ono neka bude njoj . . . Jani. Ha? . . . 
Bi li ti znala ispeći ovakove kolače? . . . 

JANA: Ja ne znam . . . 

BLAŽ: Ti ništa ne znaš . . . 

MARKO: Opet si počeo . . . 


BLAŽ: Nikada nisi ništa znala . . . Prezirno. Šta? ... Ti 
da si žena za me? Lupivši se o prsi. Za me! . . . 

JANA: Pa zašto si me onda uzeo? 

BLAŽ gnjevno: Šta? . . . Šta si rekla sada? 

JANA šuti oborenih očiju. 

BLAŽ zlobnim posmjehom, Marku: Evo . . . Neka još jed- 
nom reče . . . Neka se usudi samo . . . 

MARKO ustane teškom mukom: Idem . . . idem ja sada . . . 
Pođe k vratima. 

BLAŽ: Ne . . . još ne smiješ . . . 

MARKO: Idem . . . pospan sam, znaš, pa . . . leći ću 
malo . . . 

BLAŽ: Ali sutra idemo opet? . . . 

MARKO: Ne znam ... ja ne znam . . . Jani. Zbogom 
kumo . . . Nemjoj što zamjeriti . . . 

JANA: A, šta bih? . . . 

MARKO: Znam ja to . . . znam . . . Izlazi napolje. 

BLAŽ: Čekaj . . . ispratit ću te . . . Ode za njim. 


PRIZOR DEVETI 
Jana i Dora. 

JANA stoji neko vrijeme nepomično, a onda utrne svijeću 
na stolu. Sobom se prospe blijedo, mutno i polutamno jutarnje 
svjetlo. 

DORA uniđe u sobu, i otvorivši vrata u sredini pogleda unu- 
tra. 

JANA: Djeca još spavaju? 

DORA: Da . . . 

JANA: Nemoj ih ni buditi, dok on ne legne . . . Onda 
ćemo jesti . . . 

DORA: Nije mi baš stalo do jela . . . 

JANA uzdahnuvsi teško: Nije ni meni ... i 

DORA: I ovoga pijanca je doveo sobom . . . 

JANA: Otišao je sada ... 

DORA: Nek ide k vragu . . . Prokleti takav život ... 

JANA: Zajedno su pili tamo . . . 

DORA: Ubila ih strijela božja . . . obojicu ... 

JANA: Nemoj kleti ... i 

DORA: A, šta ne bih? . . . Već mi je svega dosta . . . 

Ode napolje. 

JANA uzme sa stola praznu torbu i odnese je u drugu sobu. 

PRIZOR DESETI , 

B 1 a ž i J a n a. 

BLAŽ uniđe u sobu, mrko: Oho ... Tu je tamno . . . Hej, 
tko je ugasio? 

JANA izlazeći iz susjedne sobe: Nemoj vikati . . . Vidiš, ! 

da se već dani ... 

BLAŽ: Pa onda? . . . Šta te briga? 

JANA: Zašto ne legneš? . . . Raspremila sam ti postelju. 

BLAŽ porugljivo: Je li? . . . Rasipremila si? 

JANA: Daj ... idi pa legni . . . Ne budi takav . . . 

BLAŽ: Znam ja . . . Ti bi najrađe, da ja legnem, pa da 
više ni ne ustanem . . . 

JANA: Nemoj ... Ja ti nisam ništa skrivila . . . 

BLAŽ: Šta nisi skrivila? . . . Sve zlo si mi sobom donijela. 

Odurna si . . . 

JANA: Ne viči . . . 

BLAŽ: Ja sam gazda . . . 

JANA: Probudit ćeš djecu . . . šuti . . . 

BLAŽ: Ti ... ti se usuđuješ meni reći, da šutim? . . . Ču- 
vaj me se, čuješ . . . 

JANA: Vidiš . . . bio si tri dana tamo, pa ti nisam rekla 
ni riječi zato ... I ti opet . . . 

BLAŽ hrapavim glasom od srdžbe: A šta ti meni i smiješ 
reći? . . . Šta ti meni smiješ reći? . . . No, govori . . . 

JANA: Ja ti ni ne velim ništa . . . 

BLAŽ bijesno: Ni ne smiješ . . . Znaš . . . Ne smiješ . . . 

JANA: Daj . . . legni . . . molim te ko Boga . . . 

BLAŽ: Ne ću . . . Sada baš ne ću . . . Šta ćeš ti meni ovdje 
zapovijedati? . , . 

JANA šaptom: Oh, Bože moj . . . 

BLAŽ sjedne k stolu, odreže komad mesa i počne jesti. 

JANA ode opet u drugu sobu i domala se povrati, tiho: 
A . . . hoće li naši danas u šumu? . . . 

BLAŽ ne odgovara. 

JANA: Morali bi ići. Zahladilo je, a drva imamo malo. 

BLAŽ: Zašto nisu otišli? 

JANA: Tako... Mislili su, možda ti ne će biti pravo, 
pa onda . . . 

BLAŽ ljutilo se nasmije: Ne će mi biti pravo? . . . Reci 
rade, lijeni su, pa im se ne će . . . Da ... a žderati znadu . . . 
O . . . tu su prvi . . . 

JANA: Nemoj opet ... Ti si danas . . . 

BLAŽ: Šta sam? . . Reci samo . . . šta sam ja? . . . Pijan 
sam je li, to hoćeš da veliš . . . Nisam ja pijan ... ne . . . ja 
sve dobro vidim . . . Da . . . vidio sam, kako je Đuro bio srdit, 
kao i ti, kad sam došao ... I zato sam ga onako udario . . . 
O, upamtit će on već mene . . . 

JANA: A, šta bi bio srdit! . . . 

BLAŽ: Šta? . . . Nisam valjda ćorav . . . He, braniš ga, 
sin ti je . . . Ali čuvajte me se svi . . . čuvajte me se . . . 

JANA: Pa i najboljem bi čovjeku dodijalo, da ovako . . . 

BLAŽ ustane naglo: I tebi baš ne da vrag mira ... Ti baš 
hoćeš . . . 

JANA: Tamo se s onom nesrećom povlačiš . . . 

BLAŽ sav se užario od gnjeva: O . . . ti . . . 

JANA: Da, dosta sam trpjela i šutjela . . . Ali kad me 
ovako pred onim pijancem ponizuješ . . . 

BLAŽ: Pa tko . . . tko je pijanac? 

JANA: Tko? ... Taj tvoj kum Marko . . . 

BLAŽ: Ti . . . ti si luda danas . . . 

JANA: O, uvijek sam bila luda ... je li? Luda sam bila, 
što sam se dala gaziti za volju onakovih . . . 

BLAŽ: Kakovih? . . . Reci kakovih? . . . 

JANA: Šta me pitaš? . . . Znaš i sam, kakova je . . . 

BLAŽ sav je zadrhtao od bijesa: Čekaj malo . . . Zgrabi nož 
sa stola i baci ga spram nje. 

JANA izađe naglo kroz desna vrata napolje. 

BLAŽ poleti za njom, ali se na vratima pojavi Đuro, koji 
ga suzdrži. 

PRIZOR JEDANAESTI 
Blaž i Đuro. 

ĐURO hladno: Šta je opet? 

BLAŽ bijesno: Šta te briga? . . . Pusti me. 

ĐURO pred vratima: Ajte spavati . . . Pijani ste danas . . . 

BLAŽ pokroči natrag: Šta? . . . Zar i ti . . . Oho . . . dakle 
smo tako daleko? ... A, molim te, šta mi još imaš reći? . . . 

ĐURO: Ništa drugo . . . Prospavajte se . . . 

BLAŽ porugljivim smijehom: He, he . . . ja vidim, da više 
nisam gazda . . . Sad će mi i sin zapovijedati . . . Da . . . više 
ne smijem nikuda, jer sam slab . . . star . . . Ha, ha, ha . . . 

više ne znam ni gospodariti . . . Lupivši nogom o tle. Do vra- 
ga .. . Šta hoćete sa mnom? . . . Šta hoćete? Mislite li vi, da 
ćete me ovako obješenim nosovima prisiliti, da popustim? . . . 
Varaš se, moj dragi . . . varaš se, jer ja sam još uvijek onaj 
stari Blaž Lukić . . . još uvijek ... I uzalud vam sve . . . Ništa 
ne ćete učiniti . . . Razumiješ li? . . . Ništa . . 

ĐURO muklo: Vidjet ćemo. 

BLAŽ: Gle . . . gle ... ta tu nema više šale . . . 

ĐURO: I nema je . . . 

BLAŽ okom u oko: Pa šta hoćeš onda? 

ĐURO: Hoću da odem odavde . . . 

BLAŽ: Ha, ha, ha . . . Pa idi . . . idi slobodno . . . Misliš 
li, da ću te ja zadržavati? . . . Varaš se, dragi . . . Ima ih do- 
sta, što će me rado služiti, samo nek im kažem. 

ĐURO: Šutite . . . 

BLAŽ: Ne, moj dragi ... Ne ću ja propasti bez tebe . . . 
Ne . . . Idi samo . . . A . . . zato si ti i bio onako srdit, kad sam 
došao . . Ali pazi, što radiš . . . 

ĐURO: Već je previše toga . . . 

BLAŽ: Previše! . . . Premalo je još . . . premalo . . . Znaš, 
da bih te ja mogao sada izbiti . . . 

ĐURO stisnuvši zube: Dajte . . . dajte samo . . . 

BLAŽ: Oho ... ti mi se već i groziš . . . Pazi samo, jer 
ne će biti dobro, ako te ja pograbim . . . 

ĐURO gleda ga pogledom punim mržnje. 

BLAŽ: A reci . . . reci ti meni, tko je tebe nagovorio, 
da sa mnom 6vako . . . 

ĐURO prekine ga ras paljen: Tko bi me nagovorio? . . . 
Dodijalo mi je ovo vaše . . . Sve . . . sve mi je dodijalo ... Pa 
na što mi onda život, ako ću se uvijek mučiti za vas samo 
zato, da me izbijete ko živinče? ... Ja ne ću više, znate li? . . . 

Ja ne ću više da budem s vama pod ovim krovom ... Jer . . . 
jer mi se ogadio taj život . . . jer mi je odviše . . . Zastane teško 
dišući. 

Pauza. 

BLAŽ prekriženih ruku na prsima: I sad si gotov? 

ĐURO: Da ... i to sam vam još htio reći . . . Kati ne 
date da se uda ... A zašto? . . . Zar se mora i ona ovdje mu- 
čiti vama za volju? . . . Pa šta čuje ovdje? ... Ni jednu do- 
bru riječ, već samo psovke, svađe . . . 

BLAŽ gleda ga nepomično i porugljivo se smijesi. 

ĐURO: Vi njoj ne smijete priječiti ... Vi . . . 

BLAŽ šuti sveudilj i smiješi se zlokobno. 

ĐURO: Znam ja, vi nijeste ni mislili, da ću se usuditi 
tako što reći . . . mislili ste, da se bojim . . . 

BLAŽ ledenim smiješkom: Sve ljepše . . . sve ljepše . . . 
To mi je hvala, što sam za te nekada radio ... Je li? 

ĐURO: Na čem da vam hvalim? . . . Što sam uvijek 
pred vama imao straha, da me ne izlupate na mrtvo ime? . . . 
Što sam se skrivao pred vama, kad ste bili kod kuće? . . . 

BLAŽ: Dalje . . . samo dalje . . . 

ĐURO: Jest ... i zato vas mrzim . . . Uvijek sam vas 
mrzio . . . 

BLAŽ: Tako . . . tako je dobro . . . Ha, ha, ha . . . Sad 
se barem poznamo . . . 

ĐURO: I zato hoću da odem . . . 

BLAŽ prođimo: Ti bi valjda htio diobu? 

ĐURO: Svejedno mi je . . . samo da nisam s vama . . . 

BLAŽ: Tako je još bolje . . . Porugljivo. A, hoćete li svi 
otići? . . . Znaš, to bi mi bilo najdraže ... I mati, i ona bi mo- 
gla . . . stara je već i onako . . . 

ĐURO: Stidite se . . . 

BLAŽ lupi divlje šakom o stol: Sad je dosta . . . Bio sam 
odviše strpljiv . . . Trebao sam — . . . Ali šta? . . . Diobu bi 
htio . . . Ha, ha, ha . . . Htio bi otići, da ne bude sa mnom 
ovdje ... A znaš li, što ću ja tebi reći na ovo? . . . Prilazi po- 
lako k njemu i gleda mu čvrsto u oči, a onda najedamput zamahne 
šakom i udari ga svom snagom po licu. Evo ti . . . sad imaš . . . 
Ode naglo napolje. 

ĐURO tržne se, uhvati se za glavu i stoji časak kao obe- 
znanjen, a onda se okrene, da pođe za BLAŽEM. 

KATA uniđe brzo unutra. 

PRIZOR DVANAESTI 

Đuro. Kata, poslije D o r a. 

KATA: Kuda ćeš? 

ĐURO suhim, promuklim glasom: Pusti me za njim . . . 

KATA: Ne idi za Boga ... Da si ga vidio samo . . . 

ĐURO: Udario me . . . znaš . . . udario me... ali ja se 
više ne dam . . . Razumiješ li, ne dam . . . Sve sam mu re- 
kao . . . sve . . . 

KATA: Za Boga, Đuro . . . 

ĐURO: Da . . . bijesan je bio, ali da sam prije tako go- 
vorio, ne bi nam danas bilo ovako . . . 

KATA: Opet će biti ko i prije ... Šta se on nas boji? . . . 

DORA viče izvana: Đuro . . . Đuro . . . Uleti sva blijeda 
u sobu. Dođi brže, za ime Boga, ubit će ti onaj lopov ma- 
ter .. . Tuče je tamo na sjeniku . . 

ĐURO^g/eđa časak u Doru izbuljenih očiju, a onda naglo 
izleti napolje. 

DORA uzrujano: Pomisli samo . . . Došao je u kuhinju 
kao lud i udario strinu po glavi, a onda za njom, pa je pri- 
tisnuo tamo kraj zida . . . 


5 Galovlć, Drame IV 

KATA gleda prestravljeno. 

DORA: I to će uvijek tako . . . 

Izvana se začuje buka, a onda divlji krik Blažev, iza kojega na- 
stane duboki mir. 

KATA gotovo sapćući: Bože sveti . . . 

PRIZOR TRINAESTI 

Prijašnje, Torao i Đuro. 

TOMO ulazeći naglo: Gdje ste? . . . 

DORA: Šta je? . . . Šta se dogodilo? . . . 

TOMO: Strašno . . . strašno . . . 

ĐURO pojavio se na vratima blijed, a na oznojeno mu 
čelo pao pramen kose. 

DORA gleda ga prestrase.no, a onda joj se pogled otme 
kroz otvorena vrata napolje. Užasnim vriskom: Ah, ubio si 

ga 

Kroz prozore se prosiplju prvi, krvavi dugački sunčani traci . . . 

ZAVJESA 


Rukopis iz god. 1908. 


VALOVI 

DRAMA U JEDNOM ČINU 


Lica: 

OSKAR 

JULIJA, njegova žena 

LIDIJA 

KAMILO 

SLUŽAVKA 

Odigrava se u parku Oskarove ville. 

JEDINI ČIN 

PRIZOR PRVI 
Juli ja i Služavka 

Komad raskošno uređenoga parka. Između agava i asfodela uzdi- 
gla se po koja paoma, a tamo na lijevo pruža se čitava šumica 
lovorova i ružmarinova grmlja. Na desnoj strani, pokraj terase 
s mramornom balustradom, crni se iznad pinija visoki, stari čem- 
pres. Nekoliko pletenih stolica i mali, okrugli stolić. Puteljci su 
u parku posuti pijeskom. Daleko se dolje vidi more , ožareno sun- 
čanim svijetlom. Žućkasti traci prodiru također između lišća i 
prosiplju se povrh vodoskoka, sto se nalazi u sredini pozornice. 

JULIJA sjela je na stolicu i ljevicom, se oslonila o balu- 
stradu gledajući na more. Desna joj se ruka spustila niz tijelo. 

SLUŽAVKA dolazeći s lijeva pođe k stoliću, na kojem 
se nalazi nekoliko šalica i tanjurića iz bijelog porculana: Mogu 
Ii odnijeti? 

JULIJA nepomična kao i prije: Možete. 

SLUŽAVKA uzme sve ono i vraća se, odakle je došla. 

PRIZOR DRUGI 
J u 1 i j a i Oskar. 

JULIJA sjedi još časak ondje na terasi, zatim ustane i dođe 
naprijed ustavivši se kod vodoskoka. 

OSKAR došao je s lijeva: Ti si ovdje? Mislio sam, da 
si kuda otišla. 

JULIJA umorno, polagano: Čitavo sam popodne ovdje 
proboravila. 

OSKAR: Imaš pravo. S mora dolazi tako svježa hlado- 
vina. Ja sam napisao nekoliko pisama, ali mi je bilo nesno- 
sljivo vruće u kući. — čudnovato, već dolazi jesen . . . 

JULIJA prolazeći na lijevo otkine jednu grančicu ružma- 
rina: Obično je prije bure takova sparina. Kad malo vjetar 
pročisti zrak, bit će ugodnije. 

OSKAR sjedne i zapali cigaretu: Kamilo nije bio ovdje? 
JULIJA: Ne. 

OSKAR: Rekao mi je sinoć, da će doći. 

JULIJA: Već ga dva dana nema. 

OSKAR: Čudno. Pogledavši na sat: Za jednu uru odilazi 
lađa. Valjda će doći da se oprosti? 

JULIJA: Jamačno ima posla. — Pa napokon, to se brzo 
obavi. 



OSKAR nestrpljivo: Da, da . . . ali ja moram domala u 
klub. Danas imamo važnu sjednicu. 

JULIJA ode opet na terasu i spusti se na onu stolicu, gdje 
je sjedjela i prije: Kako se stišalo more . . . 

OSKAR: Jučer smo zaključili u klubu, da nabavimo do 
godine jednu jahtu. Šta misliš? Ne bi li to bilo lijepo? Pro- 
baviti čitavo ljeto ovdje — čovjeku napokon dosadi ... A 
onako bismo mogli poći nekuda dalje, na pučinu . . . 

JULIJA gledajući u daljinu: Pa . . . ne bi bilo zlo . . . 

OSKAR: To i ja mislim. — Ali sada treba što prije sve 
urediti, da do godine uzmognemo početi ... Sa smijehom pre- 
ma Juliji: Ha, ha . . . vidjet ćeš onda . . . To će biti zanimlji- 
vije, negoli sve naše zabave i koncerti i šta ti ja znam. 

JULIJA kao gore: Možda ti se to samo tako čini. Kasni- 
je će i to biti dosadno. 

OSKAR: He, drago dijete, kod svake ti je stvari tako. 
Stara pjesma! Ali prvi put barem bit će u tom nešta neobično. 

JULIJA: Moguće. 

OSKAR: Pomisli samo! Ništa ne vidiš oko sebe već 
more! — I nikada ne znaš, što ti može donijeti sutrašnji dan. 
Pa samo kad navali oluja ... U tom je, vidiš, neki neobični, 
veliki užitak. Gledati valove, kako bijesne; osjećati, kako ti 
svaki talas gotovo donosi smrt ■ — ■ i zatim opet mir. Veliki, 
nepomični mir. — ■ 

JULIJA pogleda ga, pa svrne opet pogled na more i baci 
onu grančicu ružmarina niz terasu ; mirno: Da. — ■ To je odista 
lijepo . . . ' 

OSKAR: Ovdje je već nesnosno. Ne znam, što da ra- 
dim? Sad eto odlazi i Kamilo . . . 

JULIJA: Lidija se također sprema da ode. 

OSKAR: Čudim se, da već nije otišla. Ona barem ne 
može živjeti bez zabava. 

JULIJA ne odgovara ništa , već samo prođe polako rukom 
preko ćela. — Pauza. 

OSKAR gledajući u dim cigarete: Šta misliš — ja te još 
nijesam ni pitao, » — hoće li Kamilo biti zadovoljan sa svojom 
zaručnicom? — Sad će prvi put biti dulje vremena zajedno. 

JULIJA: Ja ne znam. Ti je bolje poznaješ. 

OSKAR: Da. Olga je dobra djevojčica. Lijepa, umiljata, 
ima priličan miraz. ■ — A i Kamilo je gentleman. Mala će ga 
jamačno zavoljeti. 

JULIJA hladno: Ona ga već voli . . . 

OSKAR: U istinu? 

JULIJA: Rekla mi je sama jedne večeri, kad je još bila 
ovdje. Upravo je zapadalo sunce. Ne sjećam se više, kako 
se započeo o tom razgovor, samo znam, da je najednom po- 
crvenila i rekla, ikako je Kamilo bio prošle večeri lijep. - — I 
onda ' ' kao da je kazala, što nije smjela, oborila je glavu i 
šutjela dugo. — Ja sam je upitala, da li ga voli? Nije htjela 
da odmah odgovori, već me pogledala i nasmiješila se samo. 
— To je sve, što smo nas dvije razgovarale o njemu. 

OSKAR: Ubogo dijete! Sjećam se, kad joj je umro otac 
pred par godina, kako se dugo žalostila. Tetka je bila bole- 
sna i poslala je k nama. Uvijek je tražila, da bude sa mnom, 
i vjeruj - — • gotovo je došlo do zaruka između mene i moje 
male kuzine. U smijehu. Dakako, uto se povratila tetka, oba- 
dvije su za nekoliko dana od nas otišle, ja sam se upoznao 
s tobom, i tako je ta ljubavna priča bila dovršena. 

JULIJA: Možda bi bilo bolje, da se kako drukčije svr- 
šila. 

OSKAR: Kako misliš? 

JULIJA: Ne znam ni sama. Sada je međutim svejedno. 
Ustane. 


OSKAR: Dobro je i ovako. Ja sam zadovoljan. 

JULIJA polazeći s desna na lijevo: Još sam sinoć poru- 
čila krojačici, da dođe radi nove toalete, a nema je još ni sada. 

OSKAR: Da, ja sam gotovo i zaboravio na tu sveča- 
nost. — Ako hoćeš, ja se mogu sada usput svratiti do nje. ■ — 
Iza kratke šutnje: Lidija će također zacijelo ostati dok sve to 
prođe? 

JULIJA: Mislim, da hoće. — - Kako bi bilo bez nje! 

OSKAR: Ima pravo. Mlada je, slobodna, pa nek osvaja, 
dok miože. 

JULIJA: I ona je rekla, da će danas doći ovamo. 

OSKAR: Šteta samo, što Kamilo odlazi. Mogao je pri- 
čekati još ovo nekoliko dana . . . 

PRIZOR TREĆI 

J u 1 i j a, Oskar, Kamilo. Kasnije i Služavka. 

KAMILO dolazeći s desne strane: Zašto da pričekam? 

OSKAR naglo se okrene, ustane i pruži mu ruku: Ah, ti 
si! . . . Napokon si ipak došao. — Velim, da si mogao ostati, 
dok prođe ova svečanost. 

KAMILO smijesi se: Žalim, ali već sam potpuno preman 
za put. 

JULIJA gotovo nehajno: Zar ni onda ne biste ostali, da 
vas ja zamolim? 

KAMILO naklonivši joj se: Ni onda, gospođo Julijo! 

JULIJA: Znala sam to. — Da vas ja zamolim bilo što, 
vi mi toga sigurno ne biste ispunili. Već zato, što vas ja mo- 
lim. 

KAMILO kao da će nesta reći. 

JULIJA: Ne, ne ispričavajte se, molim. Ja vam ne za- 
mjeram. Imam li konačno i pravo na to? 

OSKAR: Samo ne tako ozbiljno, draga Julijo! Kamilo 
ima sada mnogo ugodniju zabavu na dohvatu, negoli će biti 
ova naša. Sjeti se samo . . . tome baš nije tako dugo . . . 

JULIJA pokraj vodoskoka ; pritajenom ironijom: Daka- 
ko .. . Domala ćemo moći čitati u novinama pače: Sretni mla- 
denci otišli su na svadbeno putovanje . . . Jamačno u Švajcar- 
sku, da gledaju izlazak sunca ... Ili u Mletke, da se vozaju 
lagunama na gondoli . . . Sasvim kako treba! . . . Ha, ha, 
ha . . . 

KAMILO: Zašto se rugate, Julijo? 

OSKAR: Ne slušaj je, molim te! To ona samo tako go- 
vori . . . Bit će, da je nervozna od ove sparine . . . Sjedne. 

JULIJA: Oskar ima pravo. Čovjek ne može ni da diše 
od omare. < — Sjednite, Kamilo ... i oprostite. Ja sam se tek 
našalila . . . Sjedne na svoje pređašnje mjesto na terasi. 

KAMILO: O, molim! Mislite li vi, gospođo, da sam ja 
to i uzimao ozbiljno? . . . Ta nije prvi put! Sjedne. 

OSKAR: Zašto nijesi jučer došao k nama? 

KAMILO: Morao sam prirediti neke stvari za put. Da- 
nas sam pohodio neke znance i tako . . . Sada sam međutim 
potpuno gotov. Odavde mogu odmah otići na lađu. 

OSKAR: Sretni putniče! ... 

KAMILO: Sad opet ti započinješ. Ovo nije pravo! . . . 
Dva protiv jednoga! 

OSKAR: Već si nestrpljiv. Ali čuvaj se! Zaprijeti mu 
prstom. 

KAMILO: No! Nikakove indiskrecije . . . Osobito pred 
damama! Prema Juliji: Da, zbilja! Bio sam sada kod Lidije, 
ali je po običaju nijesam našao kod kuće. — Vi ćete joj, go- 
spođo Julijo, reći, da je pozdravljam . . . 


JULIJA: Ona će doći začas sama ovamo. Možete se 
ovdje oprostiti, ako još malo ostanete. 

KAMILO: Baš bih želio. — Koliko nas je puta znala 
razveseliti! 

OSKAR: Dobra je ona. Uza svu lakomislenost ima u 
nje ipak srca. A koja bi žena napokon i ustrajala uz onako- 
va muža? Star, zagrižljiv, surov . . . Nije ni čudo, da se ra- 
stala s njime . . . 

JULIJA: Čudnovato! Prije si znao sasvim drukčije go- 
voriti o njoj. 

OSKAR: Nijesam je još onda poznavao, drago dijete. 
A konačno, bogzna, bih li se i sada baš u svemu složio s nje- 
zinom namisli. 

JULIJA spusti ruku preko balustrade: Ah, svi ste vi ta- 
kovi! — Da ja primjerice zatražim rastavu, da nađem na tebi 
stotinu mana, — htjela bih znati, što bi onda rekao? 

OSKAR: Ali, Julijo! Kako uopće možeš što takovo za- 
misliti? — Čekaj . . . Pozvoni. Da otjeramo sve nepotrebne mi- 
sli i da sretnome putniku ne dosađujemo takovim govorom 
upravo pred odlazak . . . 

SLUŽAVKA dolazi s lijeva. 

OSKAR: Donesite, molim vas, bocu šampanjca . . . Ali 
samo brzo! 

SLUŽAVKA ode. 

OSKAR Kamilu: A što si tako umuknuo? S patosom: Sa- 
da, gdje već dolaziš k žuđenoj obali kao mornar, što se potu- 
cao godinama po širokom moru . . . Ha, ha, ha . . . Nemoj sada 
sanjariti, mladiću! Pogledavši na Juliju: Doduše one slobode 
ne će više biti, ali ljepše je, vjeruj, ovako. Čovjek napokon i 
zaželi više puta da sprovede koji časak u kakovom intimnom, 
mirnom kutiću. 

JULIJA hladno spram Oskara: Ja te ne sprečavam ni u 
čem. ■ — ■ Što je do mene, to si potpuno slobodan. 

OSKAR: No, nemoj opet ovako! 

KAMILO: Vi ste danas doista uzrujani, gospođo Julijo! 

JULIJA: Možda. — Ja ne znam ni sama. 

KAMILO: Bilo bi dobro, da se u barci malo provezete. 
Osvježilo bi vas. Žao mi je, što odilazim, ja bih sam bio va- 
šim veslačem. 

JULIJA naglo ga pogleda: Pa ostanite. < — 

KAMILO: Ali - 

JULIJA opet istim umornim tonom: No eto, vidite . . 

SLUŽAVKA donosi na srebrnoj tasi šampanjac i čaše. 

OSKAR: Postavite ovamo na stol. Ja ću sam otvoriti. 

SLUŽAVKA odlazi. 

OSKAR: Tako! Samo časak . . . Otvori butelju i napuni 
čaše. A sada ... U zdravlje mladenaca! • — No, Julijo, zar ti 
ne ćeš? 

JULIJA: Ne. Hvala. 

KAMILO kao u šali: Ali, to valjda ipak ne ćete učiniti? 

JULIJA: Pa šta imaju mladenci od toga, ako ja u njihovo 
zdravlje ispijem čašu šampanjca? 

KAMILO: Zar ni za sreću mojega puta? 

JULIJA: Ne. Ustane. 

KAMILO: Doista? 

JULIJA: Ne. — Jedamput smijem i ja vama nešta odbiti. 
Nije li tako? Prisiljenim smiješkom: Oprostite, ja ću samo malo 
poći u park. Tamo je veća hladovina. Odmah će to proći. 
Lagano se nakloni i ode na lijevo. 

PRIZOR ČETVRTI 


Kamilo i O s k a r. 

KAMILO: Što je to danas Juliji? 

OSKAR: Ah, ja ti ne znam ni sam. - — Uvijek je tako 
zlovoljna. 

KAMILO: Bilo bi možda dobro, da kuda otputujete? 

OSKAR: Mislio sam već to. 

KAMILO: Ova samoća joj nije valjda po volji. 

OSKAR: Poslije svečanosti krenut ćemo odmah nekuda. 

Pauza. 

KAMILO ispije jednu čašu. 

OSKAR iza dulje šutnje: I ti ćeš tako posvema promije- 
niti svoj život. 

KAMILO: Jedamput moram. 

OSKAR: Kad misliš, da će biti svadba? . . . 

KAMILO: Za neko mjesec dana. Možda i prije. 

OSKAR: Baš bih te želio vidjeti — tebe, staroga momka, 
gdje se vrzeš oko male zaljubljene ženice . . . 

KAMILO: Čovjek se svemu nauči, dragi moj! Treba 
samo malo dobre volje, i sve je, kako mora biti. 

OSKAR: Brzo će ti omiljeti novi život, vidjet ćeš . . . 

KAMILO: To držim i ja. — U Olge je nešta tako dobro, 
djetinje i blago . . . Čovjek bi rekao, da donosi proljeće u 
onom iskrenom, plavom pogledu. 

OSKAR: Bit ćeš mi još zahvalan, što sam te upoznao 
s njome. 

KAMILO kao da ga je prečuo: Možda i nije pravo, što iza 
tolikih oluja tražimo odmora u ovako tihom i čistom zaklo- 

ništu. Možda je to i grijeh. — Ali kad bi mi tko sada rekao, 
da ću je izgubiti, da je ne ću nikad više vidjeti, osjećam, da 
bi nestalo svake radosti u mome životu. 

OSKAR: Gledaj, gledaj! Tko bi rekao prije mjesec dana, 
da ćeš ovako zaljubljeno govoriti! 

KAMILO: Svi smo mi nesretni, dragi prijatelju! Jedan 
više, drugi manje. I zato, ako se pojavi kakav svijetli tračak, 
nada, da ćemo se izbaviti svega onog, što nas muči, onda ne 
valja oklijevati. — Bolje, da čovjek ode nekuda daleko, da 
zaboravi . . . 

OSKAR nasmiješio se: Kako sentimentalan ton! Ali ti ćeš 
zacijelo zaboraviti. Napuni čaše. Daj da zaboravimo! 

Piju. 

KAMILO polagano: Oprosti! Ali tako na časove dolaze 
mi čudne misli. I onda se uvijek sjetim, kako sam se vozio 
jedared s Olgom u čamcu. Sami smo bili. Na mjesečini. Da- 
leko su se na obali sjajile velike svjetiljke ispred hotela. Ona 
mi je pripovijedala nešta. Tek sam joj čuo glas, gdje meko 
ozvanja kroz noć . . . Bilo mi je tako lako! I kanda se preda 
mnom otvorio novi, nepoznati svijet . . . 

OSKAR prekine ga; tiše: Čuješ, da te sada sluša koja od 
onih dama, pred kojima si znao klečati i prisizati im vječnu 
vjernost! ... 

KAMILO: Opet se rugaš. 

OSKAR povjerljivo: Ne boj se. Ja znadem i šutjeti. 

KAMILO: I onako je već sve zaboravljeno. 

OSKAR: No, ti si se onda požurio. 

KAMILO ustajuci: Sve. Do kraja. 

PRIZOR PETI 


J u 1 i j a, Oskar i Kamilo. 

JULIJA vraća se s lijeva: Evo ... ja sam već došla. 

KAMILO: Je Ii vam štogod bolje? 

JULIJA: Odlanulo mi je malo. Prošla sam alejom do 
onoga rta tamo. 

OSKAR: Šteta, što nijesi bila malo prije ovdje. 

JULIJA okrenula se k njemu: Zašto? 

OSKAR ustane: Tako. Vidjela bi, kako ise Kamilo raz- 
nježio. 

JULIJA: Odista? 

OSKAR: Kao da mu je osamnaest godina. Zanijela ga, 
veli, noć i mjesečina . . . 

KAMILO prihvatio je naslon jednog stolca: No, baš tako 
nije bilo. 

JULIJA: Ne ispričavajte se preda mnom. Kamilo! Slo- 
bodni ste. — A ima li što ljepše od ljubavi? 

KAMILO: Ne razumijem vas. 

JULIJA: Svejedno. — Napokon, i Olga i vi zavrijedili 
ste da budete sretni. 

OSKAR: Da. Ti si pravo rekla. — Pogleda na sat. Ti ćeš 
/ oprostiti, dragi Kamilo, ali ja sada moram otići. Znaš, veoma 
važan posao ... i zanimljiv. 

KAMILO: Molim. Samo izvoli. 

OSKAR. Ti ostaješ još malo s Julijom. Dospjet ćeš lako 
na lađu. 

KAMILO: Pa . . . svejedno . . . Premda bih mogao s to- 
bom zajedno do pristaništa . . . 

JULIJA: Ne ćete li barem pričekati Lidiju? 

OSKAR: No, da . . . Ostani još malo. Prikratit ćeš koji 
časak Juliji. Pružajući mu ruku: Zbogom, Kamilo! Pozdravi 
svoju malu kraljevnu, pa neka ti priča u noći, kada se po vama 
prospe mjesečina, priču ljubavi ... A kad se opet nađemo 
ovdje, zajedno, razapet ćemo jedra i otploviti u obećanu zem- 
lju . . . Ha, ha . . . Eto vidiš, i ja sam se počeo zanositi, što 
ne? Zbogom . . . Zbogom, Julijo! Zamakne na desnu stranu. 

PRIZOR ŠESTI 
Juli ja i Kamilo. 

KAMILO pođe prema pozadini i gleda na more. 

JULIJA sjela je sasvim naprijed kraj vodoskoka i zabacila 
glavu unatrag. 

KAMILO okrene se iza dulje šutnje: Kakav je to posao, 
o kojemu je govorio Oskar? 

JULIJA prividno mirna: Ah, šta ja znam! Želi nabaviti 
nekakvu lađu, što li! 

KAMILO: Kao da vas to ne zanima? 

JULIJA: Ni najmanje. 

Pauza. 

KAMILO: Ostajete li još dugo ovdje? 

JULIJA: Ne znam. — Ne će mi biti manje dosadno, ako 
odmah odem odovud. 

KAMILO: Morate nastojati, da se kako rastresete. 

JULIJA: Da nađem nešta interesantno, zar ne? — Što 
ćemo, svi ne mogu biti sretni poput vas . . . 

KAMILO: Zašto? 

JULIJA gledajući ga izazovno: Pa nije li to interesatno, 
zabavljan se s mladom, netaknutom djevojčicom? 

kamilo naglo: Julijo! 

JULIJA: Zar sam vas uvrijedila? 

KAMILO: Ne bih mogao ni pomisliti — 

JULIJA prekine ga: — da ću to reći? — Ali kažite iskre- 
no, ne razmišljate li i sami kadšto o tom? 

KAMILO: Kako samo možete biti takovi? Nikada vas 
još nijesam čuo ovako govoriti. 

JULIJA: Danas, vidite, osobito uživam u tom, da vas 
razljutim. Morate mi to dopustiti prije rastanka. — Tko zna, 
hoćemo li se ikada više smjeti ovako intimno razgovarati. Kad 
dođete opet ovamo, ne ćete se možda više ni sjećati starih 
prijatelja. A ipak, — ali pustimo to. — Nekuda ste smrknuti. 

KAMILO izvadi iz džepa svežanj pisama, povezanih ruži- 
častom, svilenom vrpcom: Evo . . . izvolite . . . ovo su vaša pi- 
sma . . . Postavi svežanj pred nju na stol. 

JULIJA trgne se, ugrize se za usnice i kao da će ustati. Zatim 
se opet pribere i uzme svežanj u ruke. Kako ste ih samo lijepo 
svezali. 

KAMILO gledajući je u oči: Ja mislim, da je sada sve 
dovršeno . . . 

JULIJA: Bilo bi i bez toga. — Zar se ja smijem protiviti, 
ako vi želite raskinuti ono, što je bilo? Nije li pravo uvijek na 
vašoj strani? 

KAMILO: Ja sam zaboravio — 

JULIJA prekine ga nervozno zatvorivši oči: O, ne bojte se, 
ne ću vam smetati na putu k toj velikoj, žuđenoj sreći. Ne. — 
Zaboravili ste! Kako je to lijepo, kad čovjek može zaboraviti. 

KAMILO: Moralo se jedared svršiti . . . 

JULIJA uzdahnuvši: Moralo se, imate pravo. Zašto da 
žrtvujete svoju sreću za posve običnu ljubav žene svojega pri- 
jatelja? 

KAMILO: Julijo! 

JULIJA mirno, jednostavno: Ne prekoravam vas. Ako je 
tko krivac ovdje, to sam svakako ja. Da pitate bilo koga, svaki 
bi vam isto rekao. Zašto vas nijesam odbila! — 

KAMILO spusti se na jednu stolicu i osloni se glavom o 

ruku. 

JULIJA razveže onaj svežanj i izvadi jedno pismo: Ovo sam 
pisala poslije prvoga sastanka. Onda, kad smo šetali u onoj 
uvalici kraj mora. — I danas mi se čini, da čujem šum vode, 
što se razbijala na obali. Čita: »Opažam,, kako je sve oko mene 
ljepše, kao pomlađeno . . . kad sam ostala sama u svojoj sobi, 
dugo sam te još vidjela, gdje silaziš stubama, i obuzela me 
tako velika čežnja, da se vratiš, da me zagrliš . . .« — Kako 
obično! Zašto sam ja ovo pisala, Kamilo? Ne čini li se sada 
i vama to pismo smiješnim? 

KAMILO ne odgovara. 

JULIJA: Pa onda ovo. Čita: »Imam samo jednu želju, da 
odemo nekuda, gdje bismo bili posvema sami, a oko nas svuda 
more, talasi i plavo, daleko nebo. I ja bih gledala samo u tvoje 
oči, sanjala bih na tvojim rukama, i ništa nas ne bi moglo 
rastaviti . . .« 

KAMILO: Zašto čitate ta pisma? 

JULIJA čita dalje: »Za nas ne bi postojalo ništa drugo 
osim toga dalekog mora i neba i ljubavi . . .« Umukne. Pauza. 

JULIJA prene se: Ovo . . . ovo sam vam pisala poslije 
onog plesa, kad ste mi dali kitu bijelih ruža. 

KAMILO: Kako se vi svega dobro sjećate. 

JULIJA: Još i danas stoje one ruže u vazi kraj klavira 
u mojoj sobi. Već su posve osušene. 

KAMILO: Zašto spominjete sada sve ono? 

JULIJA: U tom sam živjela. Kamilo! 

KAMILO: Ah! 

JULIJA: Recite, što vas volja, ali ono je bilo za mene 
najviše, što sam mogla doživjeti. Sada — . . . sada . . . ja ne 
znam . . . Ali ostavimo to . . . Dohvati jedno drugo pismo. Ovo 
je, kad ste ono bili nešto bolesni ... A ovo . . . to je napisano 
poslije one noći, kad je Oskar bio otišao . . . Tiše: Sjećate li 

se one noći, Kamilo? 

KAMILO: Zašto me to pitate? 

JULIJA grozničavo: Da ste zatražili od mene ne znam što, 
sve bih bila onda učinila za vas. Baci pisma na stol. A sada, 
što je sada ostalo od svega onog?! . . . 

KAMILO: Ako budete još dalje čitali ova pisma, vje- 
rujte, ja ću odmah otići. <— 

JULIJA ustane: Ne ću više. Ne bojte se. Pa i čemu?! 

KAMILO: Najbolje, da sve lijepo u miru prođe, kao da 
nije ništa ni bilo. Mi ćemo ostati i nadalje prijatelji . . . 

JULIJA preda se: Kao da nije ništa ni bilo . . . 

KAMILO: Dalje i onako ne bi moglo potrajati . . . 
Ustane. 

JULIJA: Znam. — Saznao bi tkogod za našu ljubav i mo- 
rala bi se razbiti. 

KAMILO: Možda i to. 

JULIJA: A to bi dakako bilo neugodno za vas. 

KAMILO: Ništa manje, negoli i za vas. 

JULIJA: Zašto? — Zar ja ne bih mogla poći Lidijinim 
' tragom., da se saznalo? 

KAMILO: I vi biste to htjeli učiniti O s k a r u? . . . 

JULIJA gotovo prezirno: Ah, šta on! Za nj sam ja stvar 
kao i ovaj park i villa i jahta i šta ja znam! ... Pa kakav život 
imam ja uz njega? 

KAMILO: Kakav! A kakav biste vi htjeli? 

JULIJA: Nemojmo govoriti o tom. — I sami kažete, da 
je sve prošlo, pa čemu da uludo trošimo riječi? — Vi ste 

naišli na svoju sreću, a ja . . . Šta ja? Nervozno: Tko će uopće 
i misliti, da ja nijesam zadovoljna uz Oskara, uza sve ovo, 
što imam . . . 

KAMILO: Nijesmo smjeli poći tako daleko . . . 

JULIJA 5 gorčinom: Da, nijesmo smjeli! Jer biste vi sada 
bili sigurniji, da vam se ne će ništa neugodno dogoditi. A kad 
smo ono živjeli dan na dan i noć na noć u čežnji, da budemo 
zajedno; ne, onda vi nijeste pitali, smijemo li to ili ne smi- 
jemo. Onda nijeste pomišljali na to, da bi vas ona djevojčica, 
što je imala biti vašom zaručnicom, mogla sasvim lijepo zapi- 
tati jednoga dana, kako ste živjeli prije negoli ste nju počeli 
cjelivati! 

KAMILO: Zbogom, gospođo! 

JULIJA nemoćnom boli: Ostanite još — časak! Mi se 
ne ćemo više sastati. — Držim, da možete nešto malo vremena 
žrtvovati ženi, koja vam je bila ljubovcom, — i koja je vas 
jedinoga ljubila ... 

KAMILO nestrpljivo: Da li je sve ovo potrebno? 

JULIJA velikim, ukočenim pogledom: Potrebno? — Kao 
da je zastala pred jednom propašću: Ne, sada već nije. - — Svr- 
šilo se — i drugo ništa. Jedino je, što nam ostaje, da uništimo 
svaki spomen . . . sve . . . Priđe k stoliću, uzme ona pisma i pre- 
veze ih opet vrpcom. Evo, ovako, vidite . . . Ode prema pozadini 
i baci pisma u more. 

KAMILO: Što radite? 

JULIJA mirnim glasom: To je najbolje. — Gledajte, kako 
se bijeli onaj svežnjić na vodi. I vrpca se lijepo razaznaje. — 
Ne bojte se, više ih nitko ne će čitati. 

KAMILO: Ja doista ne znam, što vam je . . . 

JULIJA gledajući sveđ niz terasu x Sve dalje ih odnose va- 
lovi. Kao da su srebrom obrubljeni. — Napokon će sve poto- 


nuti . . . duboko dolje na dno . . . valovi će se i dalje prelije- 
vati na suncu, kanda se nije ništa dogodilo i . . . i bit će 

sve dovršeno . . . zauvijek . . . Spusti se umorno na stolicu. Pauza. 

KAMILO duboko, prigušeno: Vjerujte mi, Julijo, ja nije- 
sam mislio, da će do toga doći. Da sam znao, ne bih vas samo 
uzrujavao . . . 

JULIJA kao da ga nije pravo čula: Mene? Zašto? To je 
došlo samo po sebi. Vi nijeste krivi. Čuje se otegnuti glas signala 
s lađe. 

KAMILO pogleda Juliju, kao da se želi oprostiti. 

JULIJA digla se i zadrhtala: Razumijem... To je prvi 
signal za odlazak. Nasmiješivši se prisiljenom galanterijom: Ne 
ću vas dulje zadržavati. Sretan vam put! 

KAMILO nijemo se nakloni i pođe na desno. 

JULIJA gleda izgubljeno za njim, a kad ga je već gotovo 
nestalo između grmlja, ona se naglo trgne, ispruži ruke i krikne 
prigušeno: Kamilo . . . 

KAMILO okrene se i pogleda je zapanjeno. 

JULIJA jednim je mahom poletjela do njega i ogrlila ga 
svega; tiše: Kamilo! — Ti ne ćeš otići. Kamilo! 

KAMILO hoteći se izviti iz njezinog zagrljaja: Što je? — 
Šta vam je, Julijo? 

JULIJA privila se još jače uza nj: Ne, ne, ne ... Ti ne ćeš 
otići . . . Ostani još samo danas ... Ja sam, vidiš, tako ne- 
' sretna. Ti ne znaš, kako te ljubim. Šta je meni do svega, kad 
si ti ovako uza me . . . 

KAMILO: Ali . . . svaki tren može tko doći . . . 

JULIJA: Neka dođe, šta zato! ... Pa ti si mi sam toliko 
puta znao govoriti o svojoj ljubavi. Nije moguće, da je sve 
ono bila laž . . . Ne . . . nije mogla biti . . . 

KAMILO izvine joj se napokon iz zagrljaja; u po glasa: 
Ali razmislite, Julijo! . . . 

JULIJA: Sjeti se samo one noći, Kamilo! Sklopivši ujede: 
Ja je ne ću nikad zaboraviti. — Tako su mirisale ruže u mraku, 
a tvoja je ruka bila u mojoj. Osjećala sam, kako ti srce udara, 
kako ti dah biva sve teži ... i napokon se sve još jače zamra- 
čilo preda mnom ... A ti si utisnuo svoje usne na moje, dok 
nam nije daha ponestalo . . . 

KAMILO: Osvijestite se, Julijo! 

JULIJA nepomična. : I sada ćutim tvoje cjelove. Bili su 
tako opojni, da sam izgubila svijest, i bilo mi je, kao da sam 
umrla, da se nalazim negdje daleko, da sanjam ... A svuda 
pljušti more, razbija se o grebene, galebovi nekuda odlijeću . . . 

KAMILO došao je k njoj bliže: Julijo! . . . 

JULIJA: Vječno bih mogla uza te ostati . . . Slušati samo, 
kako ti se glas gubi u noći, kako šapćeš i cjelivaš i kako zatim 
oboje šutimo . . . kao da smo umrli . . . 

KAMILO isprekidano : Ja idem . . , moram otići . . . 

JULIJA prihvati ga za ruku; suho, grozničavo : Ne . . . Još 
samo danas ostani. Samo danas . . . 

KAMILO: To nije moguće » — ■ 

JULIJA kao gore: Oskara ne će biti dugo . . . On obično 
ne dolazi do ujutro . . . Reći ćemo, da si zakasnio na lađu . . . 
Pa da i dođe! . — Ostani! To nije mnogo, što te molim . . . Sve- 
jedno je, odeš li danas ili sutra . . . Sve uzrujanije: To smijem 
od tebe tražiti za onu ljubav, što sam ti je dala . . . 

KAMILO odlučno: Ne . . . Ne mogu. 

JULIJA: Nikada ti više ne ću spominjati ni jedne riječi, 
ali samo sada ostani . . . samo sada! . . . 

KAMILO: Ne . . . Pustite me . . . 

JULIJA pogleda ga dugim, posljednjim pogledom i ispusti 
mu ruku: Znam. . — Više me ne ljubiš. — Ode polako na pro~ 

livnu stranu i obori glavu na prsa. Pa šta je i bila moja ljubav 
za te? Ništa. Zabava za onih dosadnih dana, kada ti se nije 
dalo štogod drugo raditi. 

KAMILO: A zar ste vi uopće mogli i pomisliti, da će 
to dovijek trajati? 

JULIJA: Ja ne znam. — ■ Ja nijesam ni o čem razmišljala, 
kad sam te cjelivala. — Za mene je postojao samo onaj je- 
dan čas i drugo ništa. Što je bilo prije, i što će biti poslije, 
to mi nije nikada dolazilo na um. 

KAMILO: Budite razboriti, pa priznajte i sami, da da- 
lje nije moglo ovako ići . . . 

JULIJA: Dašto. — Došla je Olga, i na njoj si opazio 
nešta novo, čega u mene nije bilo, i tako si me prestao vo- 
ljeti. To je sve. — Pauza. 

KAMILO prodirao, gotovo brutalno: Pa . . . recite onda, 
što hoćete od mene? 

JULIJA naglo se okrene, kao u strahu: Zašto? 

KAMILO uzrujano: Sva moja sreća stoji u tom novom 
životu. — Razumijete li? — I ja ne mogu više . . . Zastane. 

JULIJA blijeda i ukočena: Zar je to doista istina? 
KAMILO: Jest. - 

JULIJA kao gore, iza podulje šutnje: Dobro je. Kamilo. 
— Više vam ne ću kazati nijedne riječi o tom. — Sada... 
sad možete otići. 

PRIZOR SEDMI 

J u 1 i j a, Kamilo i L i d i j a. 

LIDIJA dolazi s desne strane: Dobar dan! - — • O, vi ste 
ovdje, Kamilo? . . . 

KAMILO: Upravo sam pošao . . . 

LIDIJA: Rekli su mi, da ste me tražili kod kuće. 

KAMILO: Da, bio sam kod vas. 

LIDIJA: Dobro, da sam vas ovdje zatekla. - — Dobar 
dan, Julijo! Šta je tebi opet? 

Nije mi ništa. Boli me malo glava, ali to će 
proći. — Izvoli sjesti. 

LIDIJA: Hvala. Sjedne. Pomisli samo, čitavo popodne 
obilazim naokolo. Ali vidjet ćeš zato, što sam sve spremila 
za svečanost. — A što se vi tako držite, Kamilo? 

KAMILO: Oprostit ćete, ali ja moram da idem . . . 

LIDIJA: No, još koji časak možete ovdje ostati. Šta ćete 
dolje? — Ah, djeco, kako će to biti lijepo! — Šteta, da odla- 
zite, Kamilo. Vi biste upravljali našu lađicu. Zar ne, Tuliio? 

JULIJA: Ja ne znam . . . 

LIDIJA: Ah, ti si danas nesnosna! — Odista, Kamilo, 
ja ne znam, što ću uraditi ... 

KAMILO: Pa tu je Oskar 

LIDIJA: On nije za to, dragi moj! — Oprosti, Julijo, 
ali ti ćeš i sama priznati ... I takav kavalir, kao što ste vi. 
Kamilo — 

KAMILO nakloni se, s osmjehom: Molim. 

LIDIJA. - takav kavalir namislio je da se oženi . 

Ne razumijem, duše mi! — Što ti veliš, Julijo? 

JULIJA: Ja? — Pa zašto da to ne učini? 

LIDIJA: Ajde zbogom! Ti ni sama ne vjeruješ u to, što 
si rekla. Mogli ste još pričekati, Kamilo! 

KAMILO: A vi, zar se vi nijeste udavali? 

LIDIJA gledajući ga ispod oka: Molim lijepo! Vi biste 
htjeli biti zlobni. ~ Jesam, udala sam se, dragi prijatelju, 
ali kad mi je muž dosadio, rekoh jednostavno: zbogom! — 
i ... i sve je opet bilo kao i prije . . . 

KAMILO: Pa onda? — 

LIDIJA: Onda? — Ništa više. — Vi to ne ćete činiti, 
kad vam dosadi redoviti, mirni život, što ćete ga u buduće 

provoditi. 

KAMILO: To ne će biti ni potrebno. 

LIDIJA: Vidjet ćemo! 

KAMILO: Zar da po tom ne smijemo težiti za srećom? 

LIDIJA: Zašto ne. — Ali da se ta sreća može ikada 
naći u braku, ja bih se mogla okladiti, ako ćete, ne znam o 
što . . . Pomislite tek ovo: Svako jutro, kad se probudite, opa- 
zite kraj sebe isto lice! ... Zar to ne mora napokon dosa- 
diti? — To je upravo tako, kao da vam danomice donose 
isto jelo. Dva tri dana vas to zanima, četvrti dan ste već 
nešto zlovoljni, nakon tjedan dana izgubite svaki apetit, a 
nakon mjesec dana — ! Onda biste najvoljeli baciti sve do 
đavola! 

KAMILO: Možda je ipak kakova razlika između toga 
vašeg menua i tihoga, nepomućenoga života, koji još pravo 
ni ne poznajemo . . . 

LIDIJA: Jest. Ima razlike, u koliko je moj muž bio sli- 
čan vrlo žilavom i vrlo neukusno garniranom beefsteaku. 

KAMILO: Ali! 

LIDIJA: Ne uzrujavajte se, dragi Kamilo! Ja držim, da 
radi toga ne ćete biti uvrijeđeni ... Pa napokon, ja sam uvi- 


jek iskrena, vi to dobro znate. 


KAMILO: Vi se svemu rugate, Lidijo! 


LIDIJA: To i jest najbolje. Život ne valja nikada ozbilj- 
no shvaćati. I onako je sve, kako vele, prolazno, pa zato 
neka čovjek izabere najljepše. — Žao mi je samo, što će 
sve ipak jedared proći . . . ■ — Eto ... i ja bih kraj vas dvoje 
morala postati sentimentalnom . . . Kratka pauza. 

LIDIJA: Vele, doduše, da je lijepa i tuga, ali ja se vo- 
lim smijati. 

KAMILO: Vi ni ne radite ništa drugo. 

LIDIJA: To je barem zanimljivo. Mnogo zanimljivije 
negoli polaziti tako nenadano na put i ostaviti prijatelje u 
neprilici. Da znate samo, kako ću lijepo dati okititi lađicu. 
S vijencima bijelih ruža i ružičnim lampionima. Vi biste ve- 
slali naprijed, a nas dvije bismo sjele otraga kao kraljice 
kakve na bijelom, svilenom prijestolu ... Ha, ha, ha ... Zar 
to nije lijepo. Kamilo? 

KAMILO: Uvijek ste isti . . . 

LIDIJA: Uvijek baš ne. Jučer bi mi primjerice bilo mi- 
lije, da sam ostala kod kuće. 

KAMILO: Zašto? 

LIDIJA: Tako. — Bila sam na nekakvom izletu. Usput 
nam se pridružio i onaj vaš mladi prijatelj, što je onomadne 
bio s vama na večeri kod mene. ~ Ti ga poznaješ, Julijo? 

JULIJA: Čini mi se . . . 

LIDIJA: Uspinjala sam se zajedno s njime na brijeg, 
i kad su drugi poodmakli malo naprijed, ponudio mi je svoju 
ruku. - »Lakše će vam biti, gospođo«, veli on i pritom je 
tako tragično uzdahnuo, kanda se namjerava survati niz pe- 
ćine . . . Ha, ha, ha . . . 

KAMILO: A zatim? 

LIDIJA: Zatim smo išli dalje diveći se dakako krasnom 
vidiku na more i zaostajući sve dalje otraga. U smijehu: A 
kod one kapelice, gdje ste mi vi prije nekoliko tjedana za- 
vezivali cipelu, rekao mi je, da me ljubi . . . Morala sam se 
su zp reza ti, da se ne nasmijem . . . Onda . . . onda me je mo- 

a mu oprostim tu smjelost, ali da mi je morao reći, jer 

otkako je ono bio kod mene, ne izlazim ja ni načas iz nje- 
vih misli... Ti bi se, Julijo, sigurno razljutila, da je tebi 
rekao tako što, ali ja — meni se to činilo sasma interesan- 
tnim • • Kasnije dakako, kad je počeo posve banalno pri- 
povijedati o toj svojoj ljubavi, zapovjedila sam mu jedno- 
stavno, da smjesta ušuti i da mi poljubi ruku . . . 

KAMILO: Ne bojite li se možda, da će ta šala imati 
i malo drukčiji svršetak, negoli vi mislite? 

LIDIJA: Tko zna! — Uostalom, ja se ne trebam ničega 
bojati. — Pa ako sam i rekla čas prije, da mi ta jučerašnja 
ekspedicija nije danas po volji, možda će mi se već sutra bo- 
lje sviđati. — Ja sam pače o tom uvjerena. — Dakle vidite, 
da nijesam uvijek ista, kako vi velite ... 

KAMILO: Priznajem. ■ — Pobijedili ste. 

LIDIJA značajnim posmjehom: No! To nije prvi put . . . 
Opet se čuje signal s obale. 

KAMILO: Moje gospođe, ja sada doista moram otići. 

LIDIJA: I ne zaboravite nikada, što sam vam rekla malo 
prije. — 

KAMILO: Molim... 

LIDIJA: I najljepša stvar, ako je gledamo dan na dan, 
postaje savršeno dosadnom. 

KAMILO: To ćemo vidjeti. Zbogom, gospođo Lidijo! 

LIDIJA: Budite sretni! — A kad se opet sastanemo, 
onda ćemo raspredati o mojoj teoriji. 

KAMILO nakloni se pred, Julijom bez ijedne riječi. 

JULIJA spustila je ruke niz tijelo i pogledala ga izgublje- 
no; prigušenim dahom: Zbogom! . . . 

KAMILO ode na desno. 

PRIZOR OSMI 


Juli ja i Lidija 

tako *“* ^ 231 te * ‘*i rastanak 

JULIJA kao da se probudila oda sna: Mene? 

LIDIJA: No da . . . Stojiš ovdje kao kakav stup . . . 
JULIJA pošla je prema pozadini: Ah! . . . To će već oro- 
či . . . pa, je neobično, kad se rastajemo s nekim, koga smo 
1 naucm danomice gledati, pa kad nam i nesvijesno dolazi 
pamet, da bi to moglo biti posljednji put . . . Došla je već 
° Ua temSe 1 po Z ledala onamo, kuda je otišao Kamilo. 

da je toTbaf Šof a9a ' ^ ^ ^ iS *°” *> “»“*> 
JULIJA okrene se: Ti? 

LIDIJA istim obijesnim glasom: Pa to nije ništa takovo' 
Ja san, uostalom bila prema tebi uvijek iskrena. - A W 
no, zašto da se ne užijem svega? 

* L u Llizr eh * ali se : “ TO - **• 

LIDIJA: Možeš i ne vjerovati. - Meni je svejedno. 

tamjelo " OP * * < "““ i gluho: V * * P°- 

LIDIJA se nehajno nu jednu stolicu: Bit će negdje 

L epa mjesečina noćas . . . Gotovo je i mene obuzela želL da 

jeT »v™ :". Bll ° bi raaimljivo pratiti zaručnika, kad putu- 
je k svojoj vjerenici, što veliš? ... P 

JULIJA ne odgovara. 

LIDIJA: Pa da se na putu dogodi štogod neočekivano, 
— da zaručnik otputuje sa svojom pratilicom kuda dalje na 
jug i da zaboravi vjerenicu, bila bi pripovijest još ljepša . . . 

JULIJA sveudilj gleda na more. 

LIDIJA: Ali pustimo ga, neka plovi . . . Sad više nije 
interesantan kao nekad. Nego, znaš, Julijo . . . Nestrpljivo: 
Slušaj me, molim te lijepo, kad nešto pripovijedam, ili ću 


JULIJA obazre se. 

LIDIJA: Vidiš, onaj mladi gospodin, o kojem sam malo 
prije onako govorila pred Kamilom, nije mi baš sasvim in- 
diferentan . . . Pače — vrlo je lijep ... A kad mi je ono po- 
ljubio ruku, osjetila sam, kaku su mu usne zadrhtale. Taj, 
taj bi znao možda >j$>š vatrenije cjelivati od Kamila . . . 

JULIJA naglo, strastveno: Lidijo! 

LIDIJA: Zar si ljubomorna? 

JULIJA opet je klonula: Oprosti . . . 

LIDIJA: Ne ljuti se, drago dijete! Ako te uzrujava, do- 
bro, ja ne ću više o tom govoriti. Došla je do Julije, koja je 
sjela tamo na terasi i uprla pogled preda se. Gladeći joj kosu: 
Ja znam, da nijesi baš sa svime zadovoljna, ali krivo je, što 
nemaš ćud kao ja. Mnogo bi ti koješta bilo lakše . . . 

JULIJA teško promuca: Ti ne znaš . . . 

LIDIJA: Što je? 

JULIJA: To je tako strašno . . . kao da me guši ... Tu, 
u grudima me steže . . . 

LIDIJA: Oči su ti posve mutne . . Šta ti je? 

JULIJA: Ništa. — Čuje se i treći signal. 

LIDIJA naglo: Eno! Odriješili su lađu... Vidiš li ga. 
kako stoji na palubi? 

JULIJA: Vidim. 

LIDIJA: Čekaj, opazit će nas . . . 

JULIJA: Već odmiču od obale. 

LIDIJA maše rupcem: Sad nas pozdravlja . . . 

JULIJA prihvati je za ruku: Nemoj . . . Bolje da se ova- 
ko svrši, kad već mora biti . . . 

LIDIJA: Šta veliš? 

JULIJA došla je naprijed; drhtavo: Ti si to posve lako 
preboljela, a mene je slomilo. Drugo ništa. — Iz promenade 
se čuje lagana, večernja muzika. 

LIDIJA gleda je zapanjeno neko vrijeme: Nije moguće! 

JULIJA: Sada je gotovo. — A kako sam ga ljubila! Kad 
je ono prvi put došao, kao da se javilo preda mnom sunce. 

I od onog časa nijesam imala druge želje, već da ga vječ- 
no cjelivam, da bude moj, samo moj . . . 

LIDIJA: Ali . . . Julijo! . . . 

JULIJA: Ne ... ne boj se . . . Da sam prije znala, mo- 
žda bih te i mrzila, ali sada ne mogu . . . Sada tek osjećam 
bol, ovdje duboko, kao da mi je tko umro 

LIDIJA: Smiri se . . . To će proći , . . 

JULIJA mračno: Ne će ... Ne će proći 

LIDIJA: Zaboravit ćeš. To je bilo prvi put, zato te se 
tako i dojmilo. 

JULIJA gorkim osmjehom: Sad bi trebalo nastaviti zar 
ne? 

LIDIJA: Ali - 

JULIJA iza duge šutnje: Što će biti sada? 

LIDIJA uzela je svoj suncobran ; odlučnim tonom: Sutra, 
kad se probudiš, bit će sve dobro. — Ja ću te sad ostaviti. 

Najbolje, da ostaneš sama . . . Budi samo lijepo mirna, 
pa ćeš već zaboraviti. Poljubi je. Zbogom, draga Julijo! Su- 
tra ću doći, što prije uzmognem Ode na desnu stranu. 

PRIZOR DEVETI 
J u 1 i j a sama. 

Već se spustio sumrak, nad morem se razastrle plave sjene, 
i park sve više zapada u tamu. 

JULIJA ostala je nepomična i gleda mrtvo u jednu točku, 
a onda se strese, kao da su joj trnci prošli čitavim tijelom, i klo- 
ne preko stolice teško zajecavši. — Muzika se još uvijek čuje u 
daljini. 

ZAVJESA 

Dovršeno 7. VI. 1909. 


Savremenik, 1916., str. 174 — 183. 



PJESMA VEČERI 

BALADA U JEDNOM ČINU 

Lica: 

KRALJ 

KRALJICA 

PAŽ 

PJEVAČ 

LUĐAK 

DVORKINJA 

STRAŽAR 

Kopljanici. Pratnja. Plesačice. 

JEDINI ČIN 

Dvorište kraljevskoga grada. 

Na lijevoj strani naprijed jedan dio kraljevskoga grada s crnim, 
mramornim predvorjem. Naokolo grada bedemi, obrasteni ma- 
hovinom i brsljanom. S desne strane stepenice, kojima se može 
uspeti na bedeme. U sredini — otraga — velika gvozdena kapija. 
Na desno, podno bedema, česma s bijelom, mramornom klupom. 
Lijevo, iza predvorja, uzdigla se nekoliko visokih čempresa. 

Posljednji traci večeri padaju na nijemi, kraljevski grad. 

KRALJICA 

sjela je na pozlaćenu stolicu povrh kamenih stepenica predvorja. 
Sva je u svili, zlatu i dragom kamenju, a kosa joj je protkana 
nizovima bisera. 

PAŽ 

spustio se natle i položio glavu na kraljičina koljena. 

STRAŽAR 

stoji na bedemu gledajući u daljinu, ozaren suncem, i oslanja se 
nepomičan o koplje. 

LUĐAK 

prebire harfu sjedeći ispod stepenica na desnoj strani, miran, 
zatvorenih očiju. 

Neko je vrijeme tišina, samo se čuju zvukovi harfe u predvečerju 

i romon česme. 

PAŽ 

gledajući spram zapada: 

Gle, kako tužno sunce zalazi 
Za crna brda. • — Domala će noć 
U naše dvore pasti. — Kraljice, 

Ti žalosna si! . . . 

KRALJICA: 

Zašto? 

PAŽ 

uzdahnuvši: 

Tako! Ne znam! 
Tek nema više one radosti 
U tvome oku. 

KRALJICA 

gladeći mu kosu: 

Povraća se opet 

Noć naših dana. Suton dolazi . . . 

PAŽ: 

Još jučer, kad smo sašli k jezeru. 

Veseljem ti je čelo sievalo, 

A1 sada — ništa više. — Svem je kraj! . . . 

Kratka šutnja. 

LUĐAK 

prebirući harfu: 

Ljubljah je silno i ljubljah je bolno, 

I srce mi umrlo 

Snatreći za njom i plačući joj spomen, 

A davno bijaše to! . . . 

KRALJICA: 

Nepomućeno jezero je u snu 
Raširivši se kroz daljine sjena 
U nepoznate one krajeve, 


5 Galović, Drame IV 

Gdje sunca nema . . . Ali crnom na dnu, 
Tuj bdije usud ponad strašnog trona, 

A sazdali ga bolovi i jadi. — 

PAŽ 

saptom , koji zamire na usnama: 

Ti vidje sinoć? — 

KRALJICA: 

Vidjeh sve - do u dno! 
Ko vali da su krilo otprli, 

Razotkrile se dveri kobi moje . . . 

PAŽ 

pridigao se gledajući je u oči: 

I onda, gospo? — ■ 

KRALJICA 

kao da su je prošli hladni trnci: 

Ne smiem reći. Strah me. 

LUĐAK 

nastavlja dalje: 

Čuješ li, gospo, ja ljubim te silno, 

I ljubim te beskrajno! . . . 

■ — Nestala ti si u večernoj tami, — 

A davno bijaše to! . . . 

PAŽ 

ustao je: 

O, što li će nam donijeti veće. 

Kad povrate se s mrakom galije — 

Uz teški udar stravnih vesala! . . . 

KRALJICA 

u časovitome zanosu: 

Ja samo jedno znam: a to je san 

0 svemu, što bi doći imalo, 

A dolazi jedared samo! — Onda 
U sumornu crninu nestaje 

1 — ne vraća se više. — 

PAŽ: 

Gospo moja! . . . 

KRALJICA: 

Da, čekajmo, jer može doći namah; — 

I ako dođe žuđeni mi čas 

Života ovog — • . . . On će doći. Znam. 

LUĐAK 

nastavljajući: 

Snatrim za tobom, kad večernjih zviezda 
Lagano zasine pram . . . 

Snatrim i čeznem, šutim i mrijem 
S ljubavi — tužan i sam . . . 

PAŽ 

iza kratke stanke: 

Sve jače rumen nebo probija, 

Ko da će sada krvlju prokapati . . . 

LUĐAK 

rastvorivši vjeđe: 

Još danas netko mora umrieti . . . 

KRALJICA 

sva utopljena u njegov daleki pogled: 

Što veliš? — 

LUĐAK: 

Uviek, kad je nebo tako 
U grimizu, to znači smrt . . . 

KRALJICA 

gledajući ga bez riječi, poput jeke: 

Što veliš? 

PAŽ 

Kraljici: 

On uviek tako zbori. Ne slušaj ga. 

Za nečim čezne ne znajući sam, 

U koje strane zamiču mu čežnje . . . 

Tišina. Samo se čuju valovi, kako udare kadikad o grebene. 

STRAŽAR 

još uvijek stoji nepomičan na onome mjestu kao i prije. 

Čuj! . . . 


LUĐAK 

pridigne glavu: 


PAŽ: 

Šta je? 

LUĐAK: 

Kanda vihor dolazi . . . 
KRALJICA 

sva je protrnula: 

Umukni! . . . 

Pazu. 

Pričaj štogod . . . Večer pada . . . 
PAŽ: 

A o čem, gospo? 

KRALJICA: 

Što te volja! 

PAŽ: 

Ne znam. 

Ja ne znam više priča nikakvih . . . 
Zaboravio sve sam, otkako 
Odvedoše me iz domaje drage 
Na ovaj ostrov . . . Priča ovdje nema! 

LUĐAK 

počeo je opet prebirati harfu. 

PAŽ: 

Tek jedan spomen živi u srcu, 

Kad muž tvoj, kralj, — kad on je došao 
S okrvavljenim mačem u naš dvor 
I spalio ga, ubio mi majku, 

A mene amo dove ... To je priča 
Života moga. ■ — To je eto sve! . . . 


LUĐAK: 

Na ostrvu tamo sazdat ću dvore 
Od večernjeg, grimiznog zlata, 

I krvave, rosne sasut koralje 

Pred ponosna, kraljevska vrata . . . 

KRALJICA 

Pazu: 

I zato uviek tužiš! . . . 

PAŽ: 

Uviek? — Ne! ■ — 

Tek večer kad se tako sjetno spušta 
Sa nestalijem, davnim sjenama, 

I čežnjom kad nam duša uzdiše, 

Na moje vjeđe onda dolazi 

Sva prošlost, sanje, sreća, radost, bol! 

KRALJICA: 

Zar nisam i ja samo robinja?! . . . 


Čuju 


PAŽ: 

Oprosti, gospo! . . . Moja žalost sva 
Iščezava iz duše jednim trenom, 

Kad spazi sunce tvojih zjenica . . . 

Ti jesi cvieće ovog ostrva, 

Ti jesi pjesma mutnog jezera, — 
Pred tobom ide mladost kao san! . . . 
Ti jesi liepa! . . . 

KRALJICA: 

Šuti! 


PAŽ: 


Da čuje me . . . 


Nema kralja, 


KRALJICA: 

A1 može doći časom, 

I jedinog bi druga mojega 
U valovima divljim nestalo . . . 

LUĐAK: 

I najljepše pjesme mladosti mrtve 
Pred gradom ću pjevat u noći • — 

Na krvavoj harfi, u svilenom plastu, 

I možda će kraljica doći! ... 

se izdaleka zvuci trubalja i o zvan ja ju pob jedno tišinom 
predvečerja. 

Ah! . . . 


KRALJICA 

naglo : 


PAŽ 

poletio je na bedem: 

Vraćaju se! 

STRAŽAR: 

Evo galije! 

Na pomolu je tmastih talasa . . . 

Sa ukletijem jedrima se bliži 
I sieče smjelo vale jezera, 

Ko da je tisuć sila goni amo! . . . 

PAŽ: 

Sva puna pliena . . . 

STRAŽAR: 

Kao munja . . . 

KRALJICA 

Pažu: 

Idi! 

Nek amo dođe časom dvorkinja. 

PAŽ 

silazeći dolje: 

Ja slušam, gospo! 

Odilazi u dvor. 

KRALJICA 

uspela se polagano na bedem: 

Vali! . . , moji vali! . . . 

Što nosite mi — propast ii’ spasenje? ■ — 

Tajnovit put je vaš . . . Na pustoj pjeni. 

Te kroz daljine povraća se amo 
I plačuć žale opet odlazi, — 

Na srebrnome vašem šaptanju 
Čeznuće moje mora jednom doći! 

Nazadujući pred jednom užasnom misli. 

A ne dođe li? . — — • Pusta galija 

0 klisure će udariti gluho 
Ko jeka groba . . . Sinji -talasi, 

Vi donieste me amo! Spasite me, 

1 krunit ću vas pjesmama i cviećem 
I cjelovima! . . . Vali! . . . moji vali! 

Ispružila je u zanosu ruke daleko preda se, u sjaju posljednjih 
sunčevih trakova. 

PAŽ 

povratio se s Dvorkinjom i gleda časak kraljicu bez riječi. 

KRALJICA 

naglo se trgnula i pokročila natrag, kanda je ugledala nenadanu 

strahotu. 

PAŽ 

otegnuto: 

Već nadošao čas je, gospo! 

KRALJICA 

silazeći stubama, umorno: 

Idem. 

Dvorkinji: 

Priredi plašt i krunu. Spremi sve. 

Odilazi polagano za Dvorkinjom na lijevo, a Paž je ostao oslonjen 
o jedan stup gledajući za njom. 

Sunce je već zapalo. Dugačke, sive sjene bedema ispružile se sve 
tamo do kraljevskoga dvora. Orljava trubalja čuje se bliže, a na- 
pokon se i kapija otvara. 

KRALJ 

još izvana: 

Sav plien i blago neka ostane 
Na galijama . . . Roblje svežite 
O jarbole! . . . 

Pojavi se naglo na kapiji. 

Tišina. — Nema nikog? 

PAŽ 

daleko, izgubljeno: 

Taj tren će doći kraljica . . . 

KRALJ 

A zašto 

Ne dočeka me? ■ — ■ Ja joj donosim 
Od suhog zlata priesto, što ga ne bi 
Ni deset ljudi moglo ponieti . . . 

I robija vodim — 

LUĐAK 

pristupio je k njemu, prekinuvši ga: 

Da, ti nosiš smrt! 

Pod ovim plaštem ovdje. Ja to vidim. 

Ne, ne . . . ti ne znaš za to. — Gledaj, tu je . . . 
Za tobom ide . . . korak joj je niem, 

I ne čuješ ga . . . 

KRALJ: 

Bježi! . . . što mi smetaš? 
LUĐAK: 

Ti možda tražiš ovdje kraljicu? 

A1 nje već nema . . . Otišla je davno . . . 

A ova žena, štono ovud luta, . 

To njezina je sjena . . . Imaš pliena? 

Daj, prospi sve kroz crne odaje, 

I možda će se vratit gospa tvoja?! — 

Daj, pokušaj! . . . 

KRALJ 

Ti danas smjelo zboriš! 
LUĐAK: 

Ah, ja sam ovdje kralj! ~ I tkogod ne će 
Da posluša me, ubit ću ga mačem. 

Što visi o tvom bedru, luđače! 

Kralju. 

Da, tebi zborim ... Sto me gledaš tako? 

Na koljena! ... Ti ne ćeš? - Svežite ga! 

U tamnicu i . — kraj! 

KRALJ 

nasmijao se: 

To sve je liepo, 

A1 kraljicu mi dajte! 

PAŽ 

kao gore: 

Sad će doći . . . 

Za kraljem se već prije pojavilo dvanaest crnih kopljanika osta- 
jući u teškom mraku bedema kao dvanaest crnih prikaza. 

KRALJ 

Ja hoću da je vidim! Vodite me 
Do netaknute njene Iožnice, 

Da izljubim joj usnice, što nitko 
JoŠ ljubio ih nije . . . 

PAŽ: 

Evo je! 

KRALJICA 

izlazi iz dvora u pratnji dvorkinja i pazeva kao bijeli cvijet na 
pustim grebenima. Ogrnuta je grimiznim plaštem, a na ćelu joj 
bi jesti kraljevska kruna. 

KRALJ 

pohrlio je k njojzi: 

Ti žuđena! . . . Oh, kako si mi liepa! . . . 

Ovaku sam te u snu gledao, 

Ovaku usred boja, kad je smrt 
Nad mojim čelom kružila . . . 

LUĐAK 

riječ po riječ: 

I sada, 

Još uviek kruži . . . gledajte je! . . . 

Lice mu se iskrivilo od straha. 

KRALJ 

držeći Kraljicu za ruke, koja još uvijek stoji gore između stupova: 

Znati, 

Da ti si samo moja, da me čekaš 
U zagrljaju sliepih zidova, 

I da te tuđe oči ne vide. 

Da samo za me čuvaš svu ljepotu. 

Svu raskoš divnih, razbludnijeh noći! . . . 

Obujmio joj je koljena. 

O, ti ćeš vidjet, pliena ima sila: 

Sve samo zlato, pune galije! 

I jedan kamen, velik, čudesan, 

A kroza nj kanda zora prosieva . . . 

Na večernjem je suncu blied i tužan, 

A noću prepun krvi, užasan! 

LUĐAK: 

Zar ne čuješ ga,, kraljice? — O bježi! 

Gle, krvav trag mu stope kazuju . . . 

KRALJ 

strastvenim, suhim šaptom: 

I onda plašt! Od neznanoga tkanja, 

Vas obrubljen je čudnim slovima . . . 

Sa žrtvenika božijeg ga skidoh 
Zapaliv svete dveri jedne noći. 

Desetak ljudi borilo se za nj, 

A1 svi su pali s mača mojega ... 

Tko pokrije se plaštem ovijem, 

Taj bit će viekom srećan! . . . Dat ću ti ga, 
I budi srećna, — ali samo moja! 

KRALJICA 

daleko : 

Zar to je sve? — 

KRALJ: 

Ne! Nije! . . . Ima kruna, 
Na ovom svietu kruna najljepša, 

A resila je čelo kraljice 

Baš tako liepe, mlade — ko što ti! 

Ja oteli krunu. Svezali kraljicu 
Za svoga konja. Vukoh je za kosu 
U divljem lietu gradskim ulicama . . . 

KRALJICA 
prekida ga: 

I ništa više? 

KRALJ 

dugim, dubokim pogledom: 

Imam jošte jedno! — 
Pjevača sam ti mladog doveo, 

Da krati čaše turobne . . . 

KRALJICA 
pokroćivsi naprijed: 

Pjevača ?! 

KRALJ: 

U šumi nađoh jadnika, gdje luta, 
Obukoh ga u ruho svileno, 

A sada čeka dolje . . . 

KRALJICA: 

Daj mi ga! 

KRALJ 

gledajući je okrutno: 

Da, vidjet ćeš ga, ali prije čekaj! 

Ide na bedem i daje rukom dolje znak. 
On ne smije te vidjet! . . . 

KRALJICA 

hoće da se također uspne gore. 

KRALJ 

zadrži je: 

Čekaj! Nikud! 

KRALJICA 

hoće da se izbavi: 

Pa zašto si ga onda doveo? 

KRALJ: 

Ne! sada ne smieš gore nikako! 

KRALJICA: 

Tvoj pogled zbori nešto . . . Pusti me! 
KRALJ 

sasvim blizu , jednim dahom: 

Ti vidjet ćeš ga, al on tebe — ne! 

KRALJICA 

sva je zadrhtala: 

Što znači ovo? 

KRALJ 

ispustio joj ruke: 

Ništa! Oštar bodež 
U žeravicu dadoh staviti; 

A na moj znak će krvnik uzet bodež 
Pa doći k njemu bliže, sve polako, 

I — nema više sunca! — 

KRALJICA 
užasnim vriskom: 

Ah! 


LUĐAK: 

To netko jeca! . . . 

Šutnja. 


O slušaj! 

KRALJ 

Gotovo je! — Vina! 

I glazbe! Plesa! Ne ću tuge! 

Kraljici. 

Dođi! 

Veseli mi se! . . . Zar da tužna budeš, 

Gdje kralj se vraća tvoj i nosi plijen, 

Da preda te ga samu prosiplje! 

Vodi Kraljicu za ruku i sjeda s njome na stolicu pod stupovima. 

Paževi donose u zlatnim posudama vino i podaju ga Kralju. 

Iz mraka izlaze plesačice u dugom, crnom ruhu poput crnih zmija, 
štono su isplazile iz nijemih bedema, plešući s prvim tracima 
mjesečevim, koji se pomolio tamo između čempresa. — Tužna, 

daleka glazba. 

DVORKINJA 

iznijela je veliku, rumenu baklju i zasadila je ponad vrati ju dvora. 

KRALJ 

iza dulje šutnje: 

Da, tako sam te, vidiš, čeznuo: 

U ovom mojem gradu, kako dršćeš 
I strepiš, kadno dođem! — Zašto šutiš? — 

Da, odmah ćemo, čekaj, otići 
U tajnu kulu naše ljubavi, 

Što šutnjom zbori, uzdasima šuti . . . 

KRALJICA 

gleda izgubljeno u jednu točku kao bez svijesti. 


6 Galovlć, Drame IV 


81 


LUĐAK 

pružajući kralju vrč vina, sto ga je uzeo od jednog paža: 

Na, ispij ovo! ... To je otrov ... Ja sam 

0 ponoći ga amo smiešao 

Na pogled krvi mjesečeve . . . Ispij — 

1 bit ćeš sretan! — Ne ćeš? — Žalit ćeš! 

Razbije vrč o tle. 

KRALJ 

prodirnim šaptom Kraljici: 

Jedared, kadno ljubav nestane 
Samoćom puneć kiule ostavljene, 

Mi umriet ćemo! . . . Baciti ću grad 
Sa ostrva u vale jezera, 

I sve ću ubit: pjesme, ptice, cvieće! 

Kad svršeno sve bude, gledat ćemo 
To umiranje naše ljubavi 
U svakom dahu vjetra, plaču vala — 

I nestat ćemo kano mrak o zori! . . . 

Ti na sve ovo samo šutiš? — Zar je 
Ta ljubav možda — ? 

Zastane i gleda je uprepašten. 

LUĐAK 

čudnim, dubokim glasom: 

Nestala je! . . . Umri! . . . 

PJEVAČ 

stao je nijem na teskome pragu ; slijepih, umrlih očiju. 


PLESAČICE 

ugledavši ga razbježe se — glasno kriknuvsi — na sve strane i 
izgube se u mraku. — Glazba utihne. 

PJEVAČ 

tapajući ugaslim, blijedim prostorom došao je blizu česme i za- 
okružio slijepim pogledom čitavo dvorište, koje je klonulo u tu- 
žnoj umornosti. 

PAŽ 

bolnim usklikom: 

O, gledajte ga! . . . 

PJEVAČ: 

Gdje sam? — Šta je ovo? — 

Tu mora da su ljudi ... Ne dajte. 

Da bodež još i dublje ulazi! 

Gle, tu je . . . blizu . . . ispred zjenice! . . . 

Ah! « — ništa više! — Svud je mrak i noć . . . 

Čuj! netko diše . . . Gdje sam? < — Sada već 
Ni plakat ne ću moći . . . Za mnom kroči 
Daleka neka žena — ne dajte! 

U njezinom sam naručaju . . . Gdje sam? . . . 

LUĐAK 

došao je k njemu i primio ga za ruku: 

U hramu ti si . . . Biela boginja 
U svetištu je ovdje zaspala 
I ne miče se . . . Cjeliva je mjesec — 

I hoće da joj oči probudi . . . 


82 


83 


KRALJICA 

koja je sve to vrijeme bila obeznanjeno, ustaje i pokroči na prvu 
stepenicu predvorja, da će saći. 


KRALJ 

zadrži je za ruku i pridigne se napolak. 
LUĐAK 

govori sveudilj Pjevaču: 

Sad ustala je. Ali ona ne zna 
Ni gdje je, ni kog gleda. > — Mrtva je! 

KRALJ 

Kraljici: 

Zar nije liep? — 

PJEVAČ 
stresao se: 

Taj glas! . . . 

KRALJ: 

I pjevat će nam 

Još ovo veče . . . Podajte mu harfu! 

Zar nema čudan pogled? - Kao bezdno 
Nedohitnijeh ponora! 

Privine kraljicu k sebi. 

LUĐAK 

daje harfu Pjevaču: 

Gle, harfa! 

A kadno svoju pjesmu otpjevaš, 

O stienu udri njome mahnito, 

Nek razbije se! — Nitko više ne će 
Na njojzi pjevat. Niti ja — ni ti. 

PJEVAČ 

ispruženom rukom spram one strane, otkuda je čuo kraljev glas. 

Zar to je onaj, što me zarobi? — 

A glas mu tako strašno zvuči . . . 

KRALJ: 

Pjevaj! . . . 

LUĐAK 

To vjetar huji; zove te, da kloneš 
Pred boginjom u hramu mjesečevu . . . 

PJEVAČ 

udario je prstima o žice, koje tiho zazveče: 

A gdje je pjesma? 

LUĐAK 
Čekaj! Doći će! 

Nad hramom spava mjesec. Čempres šuti. 

A svileno se nebo stužilo 

I čeka zoru . . . Moja duša sluti 
Tišinu tame . . . 

Umukne. 

PJEVAČ 

nesvjesno nastavlja: 

Priča vam je to, 

Što vjetrovi je šapću talasima 

0 ukletome gradu kraljevskom, 

A talasi je meni javiše: 

U tmini kula blieda žena ima, 

Čuvari strašni trag joj zaviše, 

1 poznata je dugo srcu mom! 

Mi vidjesmo se davno, ne znam kada 
U nepoznate dane, gdje je san 
Na staze naše pao prekrasan. 

Kad jezera još ne bješe ni grada , . . 

LUĐAK 

mirno, daleko: 

Na zidove je nujna sjena sjela . . . 

Čuj! . . . Šta je ovo? — Zviezde padaju! 

PJEVAČ: 

I danas živi ona žena biela, 

I sliepe mi se oči nadaju, 

Da ugledat će — 

KRALJ 

bijesno: 

Pjesmu hoću! 

PJEVAČ 

uhvati Luđaka za ruku: 


Slušaj! 

LUĐAK: 

Ne! Ne boj ga se! ■ — ■ Zbori dalje, šta je? 
PJEVAČ: 

O ženi onoj? Ne znam više, gdje je! 

U miru šuma sam je tražio, 

A1 rekoše mi: tu je prošla ... idi . . . 

Mi ne znamo već . . . 

LUĐAK: 

Pitaj zviezde! 

PJEVAČ: 

Zaludi - 

Te zlatne luči pratile je putem, 

A1 sustadoše, — pošla je daleko . . . 

LUĐAK: 

Ti pitaj vale! 

PJEVAČ: 

Oni šute. Gledah, 

Gdje dolaze i odlaze u beskraj 
Izbacajući sjetno biserje 
Na obalu — ko pozdrav čežnje moje. — - 
Tek jednom samo to mi rekoše, 

Da ima ptica neka, što se kupa 
Na srebru sinje pjene njihove, 

I kad se ona opet povrati. 

Da onda će mi znati reći sve . . . 
A1 ona, vele, nema očiju — 

I ako pravi put ne pogodi. 

Tad nema više traga ženi onoj . . . 
Ja slušah danas lepet krila njenih 
Na galiji kroz predvečerje . . . 


KRALJ 


Ne ćeš. 


Da poslušaš me? — 

Kopljanicima. 

Ubijte gal 


KOPLJANICI 

pokroče naprijed. 


KRALJICA 

bacila se pred njih , silnim glasom: 

Stani! 


PJEVAČ 

uhvatio se za srce, kanda ga je pogodilo koplje. Harfa mu ispada 
iz ruku i tužno zazveci. 

KRALJ 

gleda začuđeno Kraljicu; iza duljega muka: 

Šta? . . . šta je ovo? . . . 

KRALJICA 

opet je klonula; silno umornim glasom: 

Ništa . . . Ajdemo! 

Noć pada . . . Doba počinka i sna . . . 

KRALJ 

I sva si blieda . . , 

KRALJICA 

pruža mu ruku: 

Nije ništa. Ajdmo! 

KRALJ 

gleda je još časak prođimo, a zatim je naglo obujmi i odilazi 

s njome. 

PAŽ 

polazi za njima pognute glave. 

DVORKINJA 

utrnula je baklju. 

Sva pratnja, dvorkinje, paževi i kopljanici nestali su na lijevo. — 
Velika kapija se zatvara. — Mjesečina. 

STRAŽAR 

stoji neko vrijeme na bedemu kao i prije, zatim se izgubi na de- 
snoj strani. 

PJEVAČ 

ostao je nepomičan, otkako je začuo Kraljičin glas, kao kamen. 

LUĐAK 

podižući harfu: 

Gle, harfa moja! .... Razbila se nije . . . 

Još zbore žice . . . 

PJEVAČ 

kanda se prenuo oda sna: 

Zar su otišli? - — - 

LUĐAK: 

Jest, odoše. Probudio se hram 
U zavjetrini spavajući dosad . . . 

Probudiše ga koplja . . . Tvoja pjesma 
Učinila je čudo, što ga vali, 

Ni šuma, niti zviezde ne znaju . . . 

PJEVAČ 

Je 1’ mjesečina noćas? 

LUĐAK: 

Sve je bilo 

Ko u tišini smrtne ložnice . . . 

PJEVAČ: 

A što ću sada? — 

LUĐAK: 

Ništa. Čekaj samo 
Ko i ja. Čezni! Nadaj se i - — ■ umri! 

Još moja ti je služba najljepša . . . 

Ah, dvorit ovdje onu krasnu ženu, 

Cjelivat stope njene! . . . Reći sve 
Do zadnje rieči krutom silniku. 

Što mori, pali . . . 

PJEVAČ 

slušajući neprestance jeku Kraljičina glasa; očajnim krikom: 

Zašto?! . . . 

LUĐAK: 

Ne pitaj, 

Jer otud nema izlaza — van grob. — 

Jedamput koga ova kapija 
U svoje puste ziđe zabije. 

Taj gleda samo sunce, bol i - — nju! 

PJEVAČ: 

O, ja je vidim! — Nisu izboli 
U grudma želju za njom. — Vidim je 
Kroz tamu ovih praznih zjenica! 

PAŽ 

izlazi iz dvora: 

U ložnici su. Sve je umuklo. 

LUĐAK: 

Da, ajdmo i mi! Što još čekamo? 

PJEVAČ: 

U ložnici su? 

PAŽ: 

Spustio se grimiz 
Na pozlaćenim teškim vratima, 

A niemi čuvar straži niemi prag . . . 

PJEVAČ: 

I nitko tamo doći ne može? 

PAŽ: 

Sve zalud! Stupovi se tmasti 
Daleko uzduž ciele kule koče 
I vežu mukom tajnu kraljevsku . . . 

Još nitko nije nogom stupio 

Na onaj prag — tek jedan niemi stražar, 

Što šuti ko i gluho stupovlje . . . 

PJEVAČ: 

A kraljica? • — ■ 

PAŽ: 

Ni ona nikada 
Ne govori o tajnoj odaji . . , 

PJEVAČ 

drhtavim glasom: 

I vidio si, gdje je ušla s njime? 

PAŽ: 

Uminuli su triemom mramorja . . . 

Ko pobjednik je ulazio on, 

A kraljica u njegovom naručaju — 

Sva na smrt blieda . . . 

LUĐAK: 

Šuti! — Noć je ovo, — 

I ona može čuti glasove. 

Što vode tamo, gdje se život gubi . . . 

PJEVAČ 

kao jeka: 

I blieda bješe? 

Muk. 

Ništa. — Šutite? — 

A mjesečina, veliš, silazi 
I budi cvieće noseć Ijudma san . . . 

Prilazeći k stubama. 

Tu zborila je... tu sam glas joj čuo... 

I pustite me, neka ovdje klonem . . . 

Spusti se na stube. 

PAŽ: 

Tu spavaj! . . . 

Izgubi se u tami vrati ju. 

PJEVAČ: 

Zbogom! — Zar ste otišli? 

LUĐAK: 


Kraj tebe ja ću biti . . . Kadno čuješ 
Daleku pjesmu, kadno jekne harfa, 

To znaj, da smrt će doći. — * Ostaj zbogom! 

Ode na lijevo ispod čempresa. 

Sve je umuknulo. Na mahove se čuje laki šum vjetra, a zatim 
opet mir. Jedan je trak mjesečine pao upravo ponad česme, i u 
sjaju svijetla prosipa se bijela, kristalna voda. 

STRAŽAR 

prošao je jedamput po bedemu, pa se opet povratio i nestao na 

desnoj strani. 

PJEVAČ 

sjedi nepomičan podno mramornoga predvorja. 

Duga pauza. — Najedared se čuju podaleko zvukovi harfe, koji 
se oživi ju na mahove i diljem slijedećega prizora. 

KRALJICA 

dolazi u bijeloj, noćnoj haljini, raspletene kose. 

PAŽ 

ostajući u tami za njom: 

O, kraljice! ... 

KRALJICA 

Pazu: 

Tuj straži. Ne miči se. 

I ako čuješ koga . . . 

PAŽ: 


Znam već. 
Nestaje ga. 

PJEVAČ 

u silnom ganuću: 

Ti si! . . 

I ja te nađoh . . . 

KRALJICA 

obazirući se, da li je sve pusto: 
Zbori tiše. Šuti. 

Svi spavaju. 

PJEVAČ: 

Zar i on? 

KRALJICA: 

Smirio se 

I diše tiho. Plaštem prekrih ga. 

Ugasih svietla . . . Prođoh kraj stražara, 
Zadriemao je. — Nitko ne sluti. 

Da ovdje jesam, — - Paž nas čuva tamo . 
A kad se budu straže mienjale. 

Tad poći ćemo . . . 


PJEVAČ 

suhim šaptom: 

Daj mi usne! 

KRALJICA 

kratko, kanda je prošla groza nedavnog milovanja: 

Ne! 

Još sada nemoj . . . Prije nam je otić, 

Daleko nekud is ovog ostrva, 

Zaboraviti ovih kula mrak 
I sve, što ovdje bilo je i prošlo . . . 

PJEVAČ: 

U onu našu šumu! . . . 


KRALJICA: 


Povratit mladost! 


Tamo će se 


PJEVAČ: 

Sjećaš li se, kad smo 
Na livadama brali cvieće? 


KRALJICA: 

Sjećam . . . 

I one jedne tihe večeri, 

Kad smirio se mjesec ponad granja, 

A disala je samo rosa kraj nas! 

PJEVAČ 

kanda ne vjeruje svemu onome, što ce doci: 
I opet ćemo tamo? — ' 

KRALJICA 

tiho, lagano: 

Valovi 

Na krilu vjetra nosit će nas sami . . . 


PJEVAČ: 


Ti vjeruješ? 


KRALJICA: 

Pa zašto onda čeznuh 
Kroz ipusti mrak, da vratit će se sve? . . . 
I zašto onda ti si došao? 

I zašto pada noć, da vodi nas 
I da nam kaže putove k spasenju! . . . 


Oj, Kraljice! 


GLAS PAŽA 

iznutra: 


PJEVAČ: 

Čuj! . . . 

KRALJICA 

zadrhtala je: 
Šta je? 


GLAS PAŽA 

kao gore: 

Bdij i pazi! 

Izmienit će se straže domala . . . 

KRALJICA 

došla je do predvorja: 

I nigdje nikog? 

GLAS PAŽA: 

Ništa. Samo žar 

Sa bakalja na hladni kamen pada. 

KRALJICA 

kanda slijedi glas , što se gubi: 

I mir je svuda? 

GLAS PAŽA: 

Samo harfu čujem, 

A1 drugo ništa . . . 

PJEVAČ 

tražeći kraljicu kroz mrak: 

Gdje si? 

KRALJICA 

Ovdje . . . 

PJEVAČ: 

Ajdmo! 

KRALJICA: 

Ne! čekaj, kadno stražar tuda prođe. 

Tad. slobodni smo! 

PJEVAČ: 


Udara ti srce 

Ko prestrašeno ptice. Bojiš se? 

KRALJICA: 

Ja ne znam. Dođi. Ovdje čekajmo. 

Povede ga do klupe ispod česme i ondje oboje sjednu. 

PJEVAČ: 

Baš tako nekad čekali smo zoru 
Na tratini . . . 

KRALJICA: 

nenadano mu je opazila krvave zjenice na mjesečini: 
Ah, oči! . . . 

PJEVAČ: 

Ja te vidim, 

Još uviek sjaš ljepotom kao onda, — 

I ljepša si u beskrajnosti tuge . . . 

Da, ja te gledam . . . 

KRALJICA: 

Šuti! Zbori tiše . . . 

Jer samo jedan glas! . . . Čuj! . . . Korak čujem . . . 

Pauza neizmjerne tjeskobe. 

Ne. Nije ništa. Čini mi se samo. 

PJEVAČ: 

To vjetar staru priču šapuće! 

KRALJICA: 

Ja znadem put, što vodi tragom ruža 
Do ostavljenog žala. Ondje čeka 
U sjeni barka. Onud ćemo poći . . . 

GLAS PAŽA 

iznutra : 

Oj, Kraljice! 

KRALJICA 

pridigne se i sluša. 

PJEVAČ 

uhvati je za ruku, kao da se boji, da mu ne izmakne. 

GLAS PAŽA: 

Tvoj čas je blizu. Pazi! . . . 

KRALJICA: 

Opominje nas jeka . . . 

PJEVAČ: 

Daj mi umriet! 

KRALJICA: 

Povratila se ona ptica čudna 
U čarobnosti sliepih očiju, 

O kojoj ti si pjesmu pjevao . . . 

Pogodila je put — i nek nas vodi! . . . 

Gle, stražar ide! . . . 

Vodi Pjevača sa sobom i oboje se sakriju kraj stuba podno bedema. 

STRAŽAR 

dolazi bedemom s desna i odilazi polako na lijevo. 

KRALJICA 

tihim, grozničavim glasom: 

Bježmo sada brzo! 

Pođe s Pjevačem na desno pokraj bedema. 

KOPLJANIK 

uskrsnuo je pred njima kao nenadana, ponoćna avet i ostaje na 
onome mjestu kao prikovan. 

KRALJICA 

prigušenim vriskom: 

Ah! . . . 

PJEVAČ 

primi je čvršće za ruku: 

Što je? . . . Gdje smo? < — 

PAŽ 

bane s lijeva: 

Bježi, kraljice! . . . 

Probudio se kralj i videći, 

Da nema te na logu njegovu, 

Sve straže smjesta dade podići ... 

O, bježi, hitaj! . . . Sad će amo doći! . . . 

Već posjelco je niemoga stražara! . . . 

O, nestani! . . . Ah! . . . 

KRALJICA 

nepomična poput bijele, maglene prikaze, gluho: 

Već je ovdje! Zalud! . . . 

KRALJ 

još iznutra: 

Zatvorite sva vrata! ■ — Nitko ne smie 
Da izađe ... i podignite most! 

Zadržite ih! . . . Straže! . . . 

PJEVAČ 

Kraljici: 

Daj mi umriet! 

KRALJ 

izlazi kao mahnit iz dvora s golim mačem u ruci: 

Ah, još su ovdje! ... 

Nasrne biesno i probode Pjevača, koji se sruši bez glasa do Kra- 
ljičinih nogu. — Kopljanici izlaze sa sviju strana. — Velika 

teška strava. 


KRALJ 

divljim, nadnaravnim glasom: 

Sve zapalite, 

Sve galije ... i roblje . . . siecite 
I ubijajte . . . nek je svemu kraj! . . . 

Ja ne ću više ništa vidjeti . . . 

Sve . . . sve nek umre . . . sad se svršilo! . . . 

Kraljici, koja stoji još uvijek na istome mjestu gledajući mrtvoga 

Pjevača. 

A ti, što moju ljubav ubila si 
Da, ti ćeš sa mnom! . . . 

Kratak čas očajne šutnje. 

KRALJICA 

trgne se kao iza sna i poleti naglo uza stube. 

KRALJ 

razumio je njezinu mahnitu želju i pohiti za njom; strašnim, pro- 
muklim glasom: 

Stani! . . . 

KRALJICA 

sunovratila se već u neizmjernu dubinu. 

GLAS STRAŽARA 

ozove se kroz daleku tajnu noći: 

Mrtva je! . . . 

KRALJ 

osluškuje čudne, beskrajne glasove, pa se trgne, mač mu ispada 
iz ruke, i on silazi teškim stubama s bedema. 

Duga stanka. — Nebo je već odostrag planula u krvavom žaru 
vatre, koja ništi vas onaj raskošni plijen. 


KRALJ 

pogled mu se ustavio na mrtvome Pjevaču, sav se strese; duboko, 
kanda je ugledao smrt: 

U jezero ga crno bacite . . . 

Nek spava s njome . . . suđeno je tako! . . . 


ZAVJESA POLAGANO PADA 


U Zagrebu, dne 15. novembra 1910. 


VEČERNJA PJESMA 

KOMEDIJA U JEDNOM ČINU 

LICA: 

PRVA I , , . . 

DRUGA } dvorkm|a 
PRVI } . 

DRUGI / paz 
PRVI ) 

DRUGI > sluga 
TREĆI J 

Paževi. Dvorkinje. Dvorjanici. Plesačice. Kopljanici. Sluge. 

JEDINI ČIN 

KRALJEVSKI PERIVOJ 

U pozadini dugačka terasa — u obliku arkada — sa stupovima 
i sa širokim, mramornim stepenicama. Stepenice su obraštene ma- 
hovinom i bršljanom. Između stupova na terasi nekoliko pozlaćenih 
stolica. Desno i lijevo grmovi ruža ispod starinskih krošanja go- 
lemih hrastova. Desno naprijed između ruža česma s bijelom, ka- 
menom klupom. Na lijevoj strani vodi nekoliko stepenica dalje 

u perivoj. 

Kasno je poslije podne. Vas je perivoj zalit jasnim, crvenkastim 

svijetlom. 


KRALJ 

KRALJICA 

ASTROLOG 

VOJVODA 

PJEVAČ 

LUĐAK 

KRVNIK 

GLASNIK 

PRIZOR PRVI 


Prvi i drugi pa ž 
PRVI PAŽ 

odjeven je u svijetlo -modro odijelo i sjedi na klupi pokraj česme 
kidajući latice jedne ruže: 

I svake noći, veliš, pjeva on? 

DRUGI PAŽ 

sav je u bijeloj svili, izvezenoj srebrom: 

Da, kad se smrači, kad tišine padnu, 

Iz tamnice se čuje njegov glas. 

PRVI PAŽ 

I lijep je? . . . 

DRUGI PAŽ 
Ja ne znam. Govore, 

U noći da je amo došao, 

A kopljanici baciše ga dolje 
U tamnicu. — Ni krvnik nije još 
Do njega bio. 

PRVI PAŽ: 
Zar ga čuvaju 

Za svečanosti možda kakove? 


DRUGI PAŽ 

metnuo je ruku ispod česme puštajući da mu voda prska preko 

dlana: 

Ja ne znam. — Ali pjeva tako liepo, 

A glas mu iz dubina dosiže 
Do kraljičinog bielog doksata. 

GLAS LUĐAKA 

odostraga: 

Da, podajte mi tisuć kopljanika, 

I smrviti ću careve i kralje, 

Jer što su oni? — Ljudi kao i ja! 

PRVI PAŽ: 

Čuj, opet viče . . . 

DRUGI PAŽ: 

' Služba mu je to. 

Sa slugama se vazdan poteže 
I glumi kralja. 

PRVI PAŽ: 

Čudan je to svat. 

DRUGI PAŽ: 

To ovdje tako mora biti, druže; 

Zar nismo i mi isto? — Smiješ se 
I plešeš, pjevaš, luduješ i plačeš, 

A kad se kralju svidi — 

Prođe naglo rukom ispod vrata. 

već te nema! 

PRVI PAŽ 

ustao je još prije i pošao na lijevo k stepenicama kidajući grančicu 
zimzelena iz vlažne, sive vaze. 

DRUGI PAŽ: 

I danas ćemo imat glumu ovdje 
Od krvi i od pjesme. Već je gledam. 

PRVI PAŽ: 

Pjevačev ima danas kucnut čas. 

DRUGI PAŽ: 

Ti znadeš nešto? 

PRVI PAŽ: 

Kraljicu sam gledo, 

Gdje plakala je jutros ponad cvieća 
Kraj žala. Sama. 

GLAS LUĐAKA: 

Ne vjerujte ništa! 

Zar on je kralj, jer zlatnu krunu nosi? 

Zar nemam i ja krunu? Gledajte! 

Da, to je kruna vrjednija i jača 
Od njegove . . . 

Glas se izgubi u bučnom smijehu. 

DRUGI PAŽ: 

I plakala je, veliš? — 

PRVI PAŽ: 


Poludjelo je sve na dvoru ovom. 

O, slušaj ovaj smijeh! 

DRUGI PAŽ: 

Zar da plaču? 

Veselje mora posvud vladati 
U kutu svakom, — kralj će sreću naći! 

Ta već je tako dugo čeznemo, 

A danas ima doći. ■ — I ti luduj, 

Poteci napried korakom užitka 
I nasmij se i pjevaj! 

PRIZOR DRUGI 

Pređašnji. Luđak. Sluge. 

LUĐAK 

dolazi terasom s lijeva i vuče za sobom veliki, crveni plašt. Obučen 
je u crveno, atlasno odijelo, a na glavi ima šarenu kapu, ovjenčanu 
divljim ružama. — Slugama, koji ga smijući se prate: 

Gledajte, 

To kraljevksi je grimiz moj i kruna. 

A žezlo? — Gdje je žezlo? 

Paževima. 

Vi ste ga 

U vrtu negdje sakrili u grmlje. 

Povratit mi ga morate večeras. 

Jer krunisanje bit će . . . 

Slugama. 

Ovamo, 

Niz ove stube za mnom, gospodo, 
Potrudite se! — 

PRVI PAŽ: 

naklonio se duboko, komičnim počitanjem: 

Zar ćete svoj grimiz 
Po blatu vući, moćni gospodaru! 

DRUGI PAŽ: 

Ogrnite se njime! 

LUĐAK: 

To i hoću! 

Prebaci plast preko ramena. 

A sada, moja časna gospodo, 

Da rečem samo riječ! 


SLUGE 

u sav glas: 

Čujmo! Čujmo! 

LUĐAK 

skočio je na klupu pokraj česme; veličanstvenom gestom: 

Vi znate dobro, da se dušman diže 
I da nam hara sve . . . 

PRVI SLUGA 

gromko : 

Na vješala! 

Smijeh. 

LUĐAK: 

Umirite se, molim, kneže moj! 

I šutite, dok zborim ja, jer drukče 
Omastit ćete prvi vješala! 

DRUGI SLUGA: 

A moja žena, gospodaru dragi! 

LUĐAK: 

Da, spominjem se, vi ste zborili, 

Izgubila je djevičanstvo tu, 

Pa i to da je dušman skrivio . . . 

O, mi ćemo ga, vidjet ćete sami 
Do nogu potuć' . . . 

DRUGI SLUGA: 

Mač mi podajte! 

Na osvetu! 

LUĐAK 

saptom: 

LImirite se, molim! 

TREĆI SLUGA: 

Razotkrit će nam sada ratni plan! 

LUĐAK 

silazeći s klupe: 

A što sam ono reći smjerao? — 

Sad ne sjećam se više. Vi ste krivi. 

Jer lajete ko psi bez prekida. 

PRVI SLUGA: 

tobože uvrijeđeno: 

Moj gospodaru! 

LUĐAK: 

Smirite se! Vi, 

Vi bit ćete mi prvi ministar. 

Drugome sluzi. 

Vi vojskovođa! 

DRUGI SLUGA: 

Ja ću s vama posvud 

Po razboju . . . 

TREĆI SLUGA: 

A što ću biti ja? 

LUĐAK 

razmišljajući: 

Vi? — Vi ćete mi biti dvorski luđak 
I nosit ćete plašt moj. 

Paževima. 


Vi ste straža 

Kraj moga trona. * — - Oni ostali, 

To sve je narod, koji žeđa pravde, 

A1 — presahla su vrela! — Što ću mu?! 

PRVI SLUGA: 

O, uzvišeni pravednice! 

LUĐAK: 

Ajdmo! 

Na dušmanina! Napried! 

PRVI SLUGA: 

Mač nam podaj! 

DRUGI SLUGA: 

I nože! Koplja! 

TREĆI SLUGA: 

Bojne zastave! 

LUĐAK: 

Mi ne trebamo ništa. Mi ćemo ih 
Da uništimo jednim pogledom. — ' 

Gle! Zasjede su pale. Vrebaju 
Za trskom tamo: mrtve su im oči! 

Tihim šaptom. 

Polako! Za mnom! 

Odšulja se sa slugama na desnu stranu. 


8 Galovlć, Drame IV 

PRIZOR TREĆI 


Paževi. Kralj. Astrolog. 

KRALJ 

ulazi s lijeva , iz perivoja; sav je u grimizu i zlatu, opire se o veliki 
mač u dragocjenim koricama. Obrazi su mu žuti i upali, a na prsa 
mu je pala crna dugačka brada. 

PAŽEVI 

poklone se duboko pred njim i povuku se otraga. 


KRALJ: 

Svi me varaju! 

Svi lažu. Više ne vjerujem ništa. 

Ni tebi, starce. Niti jedno slovo! 

Silazeći niza stube. 

Oh, domoći se sreće! . . . Kazujte, 

Nek ispružim tek ruku, pa će doći . . . 

Sve, sve je zalud! — Za njom samo čeznem 
I gazim sveđer stazu krvavu, 

A1 nje mi nema! . . . 

ASTROLOG 

u dugoj, tamnoj odori; sijede, srebrne brade: 

Čekaj, doći će! 

KRALJ 

gotovo razdraženo: 

I opet ista riječ! — Ja je hoću 
Sad, ovaj čas . . . Ja hoću, da me mine 
Jedared ovaj strah . . . Razumiješ li? 

Tiho, kroz zube: 

O, ti to ne znaš, starce! — Kad se mrači. 
Sve čujem neki mukli korak, strah me, 

I mislim: sad će, sad će biti kraj! . . . 

I zalud svoje oči zabušim 
U kraljičine grudi ■ — 

ASTROLOG 

prekine ga: 

Smiri se! 

Tvoj grad je čvrstom stražom opasan, 

I nitko amo ući ne može! 

Sve riznice su blaga prepune, 

Svi dušmani u tamnicama trunu. 

A povrh svega ono divno čedo, 

Ljepotom što je suncu jednako *— 

KRALJ 

naglo : 

I ona mi je strašna! Uklanja se 
I ne će više da me pravo gleda. — 

A1 neka strepi! Vidjeti će danas 
Krv, što je nikad nije vidjela! — 

ASTROLOG: 

I danas? Opet? 

KRALJ: 

Nije 1’ zviezda moja 
Na zapadu već bila, kad smo noćas 

0 ponoći joj trage pazili? — - — 

A ona harfa zadaje mi strah 

1 mogla bi mi i nju oteti! 


ASTROLOG: 

A1 ako sretno dođu galije? 

KRALJ: 

I ako prsten, misliš, taj donesu? — 
Ah, onda ćemo gozbu spraviti 
I vinom, cviećem vjenčat dvorove. 
Već tisuće su mojih kopljanika 
U krvi boja našle smrt, al prsten 
Na mojoj ruci nije zasjao. 

Pa još i danas ako ne dođe, — 

Al ne ću o tom mislit . . . Hajdemo 
Na doksat gore. Vraćaju se možda. 

Prvome Pažu. 

A gdje je gospa? 


PRVI PAŽ: 

Otišla je tamo 

Puteljkom onim, koji k rieci vodi. 
KRALJ: 

Je 1’ tkogod s njome? 



DRUGI PAŽ: 

Dvorkinja je prati. 

KRALJ: 

Da, izmiče mi uviek s očiju, 

Al’ neka pazi! — Je li krvnik bio 
Već ovdje? 

PRVI PAŽ: 

Nije. 

KRALJ: 

Ja ću ga potražit, 

Bljesne divlje očima. 

Da, starce moj, i ako dođu sretno, 

I onda ćemo nešto spremiti. 

Što nisu ovi zidi gledali. 

I zadrhtat će moja gospođa 
Na pogled onog, što sam smislio! 

Ajdemo, dođi! 


PRIZOR ČETVRTI 

Pređašnji. Luđak. 
LUĐAK 

bane naglo s lijeva: 

Gospodaru! Stani! 
U gradu ovom ima izdajnik! 


KRALJ 

nehotice zadrsće: 

Šta hoćeš opet? 

LUĐAK: 

Čuvaj se i pazi. 

I podaj ruku meni, da te vodim, 

Jer jedini sam ja, što volim te. 

ASTROLOG: 

Hajd', ostavi ga! 

LUĐAK: 

Ne! O, ne idite! 

U gradu ima, rekoh, izdajnik, *— 

I prvi korak propast donosi. 

KRALJ 

Astrologu: 

On često zbori tako čudne rieči, 

A u njima je ipak neki vez . . . 

Luđaku. 

Ti izdajnika znaš? 

LUĐAK: 

Ja glas mu čujem . . . 
Iz grobnijeh se tmina javlja on. — 

I harfu ja mu poznam . . . 

KRALJ 

Astrologu: 

Čuješ li? — 

Već i luđaci me bude na oprez, 

A meni dani gube se i ginu, 

I samo čekam . . . 

LUĐAK: 

Ti si svojom rukom. 

Ja znam to dobro, ovjenčao okno 
I rešetke na njegvoj tamnici . . . 

KRALJ 

stajao je sve ovo vrijeme na terasi u pozadini; sada se naglo strese 
i pokroči niza stube: 

Što? . . . Tamnica! . . . 

LUĐAK: 

U cvieću zaspala je! 

Na kamenju je vienac potočnica, — 

A vjetar, kažu, tako šapuće, 

Da ima ovdje prevareni muž, 

Što misli, da mu žena vjeru čuva . . . 

— — A1 ti to nisi! . . . 

KRALJ 

muklim gnjevom: 

Slutio sam dobro . . . 

Začarala je pjesma njegova, 

A1 ne će više . . . 

Naglo, iscerivši zube. 

Hoće! Još jedamput! 

Tu j, na suncu, pred mojim pogledom, 

A onda - — neka pjeva slobodno . . . 

LUĐAK: 

Daj, sad mi plati za to! — Ako možeš 
Glasniku kojem dati kesu zlata, 

Kad dojavi ti pobjedu, — zar ja 
Zaslužio je nisam? - — A ja imam 
Još nešto za te — puno vrednije! 

— II da ti možda podam kasnije 
Taj dar? — 

KRALJ: 

Što imaš? 

LUĐAK: 

Donosim ti pozdrav 

Od mrtvijeh! — 

KRALJ 

stupi korak na se: 

Što veliš? 

LUĐAK 

izvadi krvavi bodež, sto ga je imao dosele zamotana u onome crve- 
nom plastu: 

Evo ti! — 

I kraljević te liepo pozdravlja 
I veli, da je na dnu rieke bilo 
Daleko ljepše, no u dvoru ovom. 

ASTROLOG 

prestravljeno: 

Što, zar on nije u lov pošao? 

KRALJ 

gleda ukočeno u bodež. 

LUĐAK 

ogledavajući bodež: 

Tko da to zna?! — A1 bodež kraljevski, 
Do drška bješe, tako, zasađen 
U njegvo srce . . . 

KRALJ: 

Gdje je? 

LUĐAK: 

Tamo leži. 

Izbacila ga rieka. Krasan je! 

ASTROLOG: 

Oh, to je strašno! — Što se zgađa ovdje? 

LUĐAK 

Kralju: 

Na, hoćeš bodež! . . . 

KRALJ 

kriknuvsi: 

Bježi! — Zraka! . . . Zraka! . . . 

Izdaleka se čuju zvuci trubalja. 

Čuj! Vraćaju se! . . . To je slave dan! . . . 

Zar i sad još da predam? — U kraj! — Za mnom! 

Polazi opet sabravši se, osovi jen i ponosan na terasu i nestaje ga 
na desnoj strani. — Astrolog i obadva Paza ga prate, a Luđak se 
izgubio na lijevo između grmlja. — Trublje se čuju još uvijek. 

PRIZOR PETI 
Kraljica. Dvorkinja. 

KRALJICA 

ulazi naglo iza podulje pauze s desna. Odjevena je u dugačku ha- 
ljinu od plave svile, a kosa joj je protkana biserjem. 

DVORKINJA 

došla je nekud kao preplašena za njom. 

KRALJICA: 

Ne, ja ne mogu više! Pa da bude 
Još tisuć puta strasniji i ljući. 

Učiniti ću isto! 

DVORKINJA: 

Pazi gospo. 

Jer sazna li se! . . . 

KRALJICA: 

Bilo, što mu drago, 
Ja ne ću više ovdje ostati — 

Ko robinja u domu zločina. 

— Nek dovrši se! 

DVORKINJA: 

Ti ćeš doista 

Izvršit ovo? 


KRALJICA: 

Čega da se plašim? — 
Veslari budno paze na moj znak, 

A barka čeka prekrivena sjenom . . . 

Čuj trublje! — To su njegve galije! . . . 
Sad nastati će buka i veselje, 

Pa možda ne će niti zapaziti — , 

A1 svejedno! — Ja moram otić’ samo! 

DVORKINJA: 

O, jadna gospo moja! Možda će 
Na prvoj stopi ući u trag tvoj? 

A možda već i znadu? 


KRALJICA: 

Moram otud! 

Ne mogu disat u tim dvorima, 

U zvuku grieha, mraka užasa. 

— A tamo ima sunce i sloboda 
I — - čežnja smrti! — ' Rekoh ti, da volim 
I nestati, no uza nj živjet još . . . 

DVORKINJA: 

Spomeni se, što kazuju i zbore 

0 prvoj ženi njegvoj . . . 

KRALJICA: 

Znam. 

DVORKINJA: 

Uzidat 

U podzemnu je dao grobnicu, 

Gdje aveti kroz ponoć nariču, 

1 slušao je njenih muka jad 
Uživajući u tom. — Umrla je 
Grozovito. <— Zar želiš njenu kob? - — 

KRALJICA 

ne odgovara. 

DVORKINJA: 

A on? 

KRALJICA 

naglo, zatečeno. 

Umukni! 

T iše. 

Zato polazim . . . 
Pauza. 

Od onog časa, kad sam harfu čula 
U moje srce padala je čežnja. 


Da ugledam i oči njegove, 

A1 to mi nije bilo suđeno. 

— On mora umriet, ja to dobro znam, 

I zato idem, ma u propast svoju! 

DVORKINJA: 

Da moliš kralja . . . 

KRALJICA: 

Njega zar? 

DVORKINJA: 

Ja mišljah — 

KRALJICA: 

Kralj zna, što i ja. — Sve sam smislila 
Premišljajući noći besane, 

I sve je zalud. «— Onaj vienac, što sam 
Kraj okna pustog danas savila, 

To pogrebno je cvieće njegovo, — 

I svemu kraj se bliži . . . 

DVORKINJA: 

Evo kralja! 

KRALJICA: 

Uklonimo se! 


DVORKINJA: 

Zalud! Već je tuj! . . . 

PRIZOR ŠESTI 


Pređašnje. Kralj. Astrolog. Paževi. 

KRALJ 

vraća se natrag s Astrologom i Paževima: 

Na galiji je biela zastava, - — 

To znači, da je prsten moj! 

Spazivši Kraljicu . 

O, gledaj! 

I moja gospa čeka, da mi prospe 
Pred nogu cvieće radosti i sreće . . . 

Oj, dobro došla! — Već te ne vidjeh 
Od prošle noći . . . 

KRALJICA 

okrene se, da će otići. 


KRALJ: 

Stani! Kuda ćeš? — 
Zar po volji ti nije moja slava? 

— Znam. Ti me mrziš. Prezireš me. 


Muklo. 

Paževima. 


Dobro. 


Zapovjedite odmah. Ovaj tren. 
Nek sluge bace kraljevićev trup 
U rieku natrag. 

KRALJICA 

užasnim krikom: 

Što si rekao? 

KRALJ 

kanda je nije ni čuo: 

Okužit će mi zrak. Nek privežu 
Za truplo teški kamen, da se opet 
Ne uzdigne na svietlo. — Idite! 

PRVI I DRUGI PAŽ 

naklonivši se odu na desno. 

KRALJICA 

još uvijek obeznanjeno: 

I njega ubi? — Njega? Brata svog? . . . 

KRALJ 

kao gore: 

Sa doksata ga vidjeh. Leži ovdje 
Na obali u piesku ispružen. 

KRALJICA 

suhim glasom: 

A zašto si ga smako? 

KRALJ 

porugljivo: 

Gle, sad znaš 

Govorit sa mnom. 

KRALJICA: 

Zašto? 


KRALJ 

skupio je obrve; hladno: 

Jer je odveć 

U tvoje oči gledo. 

KRALJICA: 

On je bio 

Još pravo diete. 

KRALJ: 

Nije li se krao 
Do tvojeg loga? 

KRALJICA 

osovila se ponosito; jakim glasom: 
Lažeš! . . . 


KRALJ: 


Zaprietio mi bunom? 


Nije li 


KRALJICA 

muklo: 


Ubojice! 


KRALJ: 

Jest, ubih ga! ■ — I znaš li kako? - — Noćas, 
Kad zaspalo je sve. I u san je 

Već pao grad. Ja uzeh bodež svoj. 
Prikradoh se do njegve ložnice, . — 

A za čas je u valovima bio . . . 

Okrutno se nasmije . 

Zar nije možda vješto smišljeno? - — 

II zar da pustim, da mi priesto ruši 
I ženu ljubi? 

KRALJICA: 

Ja te mrzim. 

KRALJ 

prilazi k njoj: 

Pazi, 

Da ne bude još većeg užasa! 

KRALJICA 

skrajnom odvažnošću: 

Ne bojim te se! 

KRALJ 

sasvim blizu do nje: 

Pazi! Prkosiš mi! 

Još jedna riječ, — i ti ne ćeš slušat 
Kroz mjesečinu više harfe glas . . . 

I proteći će mnogo više suza 
Iz ovih tvojih liepih očiju. 

No za dječakom, kraljevićem mladim. 

KRALJICA: 

Znam, ubit ćeš ga! 


9 Galovld, Drame IV 


129 


KRALJ 

uhvati je naglo za ruku: 

Ne ću. Varaš se. — ■ 

A1 ima stvari, što su groznije 
Od iste smrti. 

Oko u oko, kroz zube: 

Ti ga ljubiš . . . 

KRALJICA 

oštrim, reskim šaptom: 

Da! . . . 

KRALJ 

gleda je još jedan čas bez riječi, a onda joj ispušta ruku. 

Šutnja. 

KRALJICA 

tiho, kao da je vjetar prošao između lišća. 

To samrt ide . . . 

Dvorkinji. 

Daj mi ruku! Past ću . . . 

KRALJ: 

Popuštat ne znam. — Vidjet ćeš, da žezlo 
U ruci mojoj jošte čvrsto stoji. — 

Na galiji je biela zastava, — 

Sad sustavit me ne će više nitko, — 

I sve ću slomit, što mi pute prieči . . . 

Pauza. 

Zar nemaš više niti rieči za me? 

KRALJICA 

mirnije: 

Zar još da zborim? — Ja ti rekoh sve. — 
U mome srcu mržnja je daleka 
Ko more. — Možeš da me ubiješ; 
Gospodar si! — 

KRALJ 

lakim rugom: 

Ne! Odviše si liepa! 
I čuvat ću te kao prsten sreće. 

Što donose mi sada . . . 

PRIZOR SEDMI 

Pređašnji. Luđak. 
LUĐAK 

joŠ izvana: 

Veselo! 

Bane s lijeva. 

O, kako tužna lica! — Šta ćemo?! 

To uviek biva, kad se dvoje uzme, 

Jer bračni krevet grob je ljubavi! 

Astrologu. 

Ti ne vjeruješ? — E, moj starče, pitaj 
Sad gospodara svoga. 


131 


KRALJ 

mrko : 

Nosi sel 

LUĐAK 

govori sveudilj Astrologu: 

Gle, sad me tjera, kanda će se time 
Povratit ono, što je nestalo! — 

On mislio je, da će ova žena 
I ljubiti ga zato, jer je kralj, 

A1 tome treba svašta ... Ti to ne znaš. 
Jer držiš se ko svetac gledajući 
U zviezde samo . . . 

KRALJ: 

Čuješ, jezik tvoj — 
I ako ima čvrsto korienje. 

To ipak znadem kliešta takovih — 

LUĐAK 

prekine ga: 

Ti ne ćeš to učinit, jer me voliš, 

I jer moj jezik zbori istinu, 

A mrzi laž ko i ti! 

KRALJICA 

Dvorkinji: 

Pođimo! 

Obadvije pođu prema pozadini. 

I ništa više? 


KRALJ: 


KRALJICA: 

Ništa. 

LUĐAK 

Astrologu: 

Eto, gledaj! 
KRALJ 

Kraljici: 

Očekujem te ovdje. — Ti ćeš doći? — 

KRALJICA: 

Ne. — ' Ne čekaj me. — 

KRALJ 

lupivši mačem o tle: 

Ti ćeš doći! — 

LUĐAK: 

A h 

Razgnjevio se dobri naš gospodar . . . 
KRALJ 

riječ po riječ: 

Ja želim kada stignu galije, 

Da budeš ovdje. — S plaštem i sa krunom. 

Zapovijedam ti. A ne poslušaš li. 

Ja silom ću te amo dovući, 

Privezat o stup! . . . 

LUĐAK: 

To si trebao 

Učinit prije, a ne puštat je, 

Da hoda ovud gledajući sunce 
I slušajući harfu, — 

Astrologu. 

jel’te, starče? 

KRALJ: 

Ti moraš biti ovdje. Ja to hoću. — — 

Gleda je prodirao. 

A onda, čemu da i propustiš 
Veselje ovo? 

Smiješi se ispod obrva. 

Bit će liepo! Čemu 

Da uviek tužiš? — 

Strašnim glasom. 

Odgovori! . . . 

KRALJICA 

stojeći navrh stepenica terase, sva obasjana zapadnim suncem, 

tiho, duboko: 

Doć’ ću! . . . 

Odlazi s Dvorkinjom na lijevo. 


134 


KRALJ 

potmulim gnjevom: 

O, smrvit bih je mogo! — 1 Ova šutnja 
Sve do srca mi stravu ugoni, — 

A1 ne ću na to mislit! 

Astrologu. 

Hajdmo sad! 

ASTROLOG: 

Zapoviedaš li štogod, gospodaru? 

KRALJ: 

Da, ajde sa mnom. Krvnik čeka na me; 

Potražimo ga! 

LUĐAK 

govoreći za Kraljem i Astrologom. 

Recite mu, neka 

Svoj mač u teški otrov nakvasi, 

Jer mnogo mrtvih mora pasti danas; < — 

I recite mu još, da ja ga zovem. 

On brat je moj i ubit će me jednom! 

KRALJ 

nestao je već s Astrologom lijevim stepenicama. 

PRIZOR OSMI 


Luđak sam. 

LUĐAK 

gleda još časak za onom dvojicom, pa se naglo okrene, obazre se 
naokolo, i pogled mu se ustavi tamo kraj onoga stupa na terasi, 
gdje je Kraljica stajala. — Kao mahnit baci se na ono mjesto i 
stane cjelivati hladni, pusti mramor. 

Tišina. Čuje se samo, kako pada voda iz česme, a onda se daleko, 
vrlo daleko, ozovu glasovi harfe i začas umuknu. 

PRIZOR DEVETI 

Luđak. Prvi i Drugi Paž. 

PRVI i DRUGI PAŽ 

dolaze s desna. 

PRVI PAŽ: 

Dovršio je i on! 

DRUGI PAŽ: 

Tko bi to 

I pomisliti smio? . . . 

PRVI PAŽ: 

Tako mlad! 

DRUGI PAŽ 

ugledavši Luđaka: 

Gle, luđak plače! 

LUĐAK 

sjedne na stube: 

Da, nad svojim grobom! — - 
Tuj umrieti ću - — ■ na terasi ovoj, 

U punom suncu . . . 

Naglo. 

Što me gledate? — 

Vi moju tajnu doznati bi htjeli, 

A1 ne dam je! . . . Duboko ona spava, ' 

A ni sam ne znam gdje! 

Opet se čuje nekoliko zvukova harfe. 

PRVI PAŽ 

nakon kratkog muka; osluškujući: 

Čuj! Harfa plače . . . 

DRUGI PAŽ 

začuđeno: 

Po danu zar? <— 

LUĐAK 

ustao je: 

To posmrtna je pjesma! 

Ja poznam glase ove . . . Više nitko 

Na njojzi ne će pjevat! 

PRVI PAŽ: 


Slušaj! . . . 

DRUGI PAŽ: 

Mir je! . . . 

LUĐAK 

provali naglo u grčeviti smijeh. 

PRVI PAŽ: 

Šta hoćeš opet? . , . 

LUĐAK 

uhvatio je obojicu za ruke: 

Zar je ne vidite? — 

DRUGI PAŽ: 

A koga? . . . Gdje? . . . 

LUĐAK: 

U grmlju tamo dolje! 
Na trbuhu ko zmija plazi amo . . . 

A1 ja se ne dam! . . . ne dam! . . . zgazit ću je! . 

Zaleti se na desnu stranu i naglo stane. 

Gle! — nestala je! . . . 

PRVI PAŽ: 
Tko? 


LUĐAK 

gleda ga ukočeno: 

A gdje sam ja? — 

Čuju se opet trublje. 

DRUGI PAŽ: 

Čuj! Već su blizu! 

LUĐAK: 

To su oni je li? — 

I donieti će prsten? 

Prvome Fazu. 

Vjeruješ li, 

Da ovaj prsten sreću donosi? — 

PRVI PAŽ: 

Ja ne znam. 

PRIZOR DESETI 
Pređašnji. Kralj. Krvnik. 

KRALJ 

pojavio se navrh lijevih stepenica s Krvnikom, koji je zamotan 
u tamno-crveni plast: 

Tamo, pokraj česme hoću, 

Da svršiš djelo svoje . . . 

LUĐAK 

priđe Kralju: 

Što će svršit? 

KRALJ 

Krvniku: 

Kad jekne trublja, onda se pojavi! 

KRVNIK: 

Razumijem te, gospodaru! 

KRALJ: 

Dobro! 

LUĐAK 

Krvniku: 

Zar mene smišljaš ubit, kume dragi? 
KRALJ 

Krvniku: 

Naoštri nož i budi spreman! 

KRVNIK 

naklonivši se: 

Hoću! 

Nestane na lijevo. 

PRIZOR JEDANAESTI 


Pređašnji bez Krvnika. 

LUĐAK 

za Krvnikom: 

Hej, stani, kume; odgovor mi daj! — 

Hej! Ne čuješ li? — Ne će da me sluša . . . 

Kralju. 

Daj, ti mi reci, dobri gospodaru; 

Zar mene možda želi smaći on? ■ ■ 

KRALJ 

silazeći niza stube: 

Ne! ne će tebe . . . 

LUĐAK 

Nego koga? — Reci! 
KRALJ 

došao je do česme: 

Tuj nek se svrši! 

LUĐAK 

gleda ukočeno Kralja: 

Što će biti onda, 
Kad i to bude već na kraju? 

KRALJ 

okrene se k njemu: 

Onda? 

LUĐAK: 

Ja mislio sam — 

Kralju, koji je posao dalje na desno. 

Dalje ne smiješ! 

KRALJ 

pogleda ga začuđeno: 

Što želiš opet? 

LUĐAK 

nešto tiše: 

Dalje ne smiješ! — 
Ne rekoh li ti: tu je izdajnik, 

Što vreba na te . . . Pazi! Daj mi ruku! 

KRALJ: 

Što? . . . Što to zboriš? . . . 

LUĐAK: 

Daj mi ruku svoju 
I ne boj se! — Ja stazu poznajem, 

A njome nam je poći . . . Daj mi ruku! . . . 

PRIZOR DVANAESTI 


Pređašnji. Dvorkinje. 

TRI DVORKINJE 

izlaze s lijeva na terasu, noseći u rukama cvijeće. 

KRALJ 

dvorkinjama: 

Šta hoćete s tim cviećem? 

JEDNA DVORKINJA: 

Kraljica 

Zapovjedila nam je posuti 
Sav triem . . . 

LUĐAK: 

To ljubav povraća se opet! — 
A1 daj mi samo ruku! 

KRALJ 

stao je začuđen: 

Ona zar? 

Što znači to? — A malo prije ovdje - — 
LUĐAK 

prekinuvši ga: 

Ti samo vjeruj! — Svaka žena jednoć 
Od muža bjega svog, al kadno spazi. 

Da u njeg ima - — , ali ne ću zborit, 

Postidio bih možda gospe ove, — 

A one o tom ništa ne znaju, 

Ta još su čiste, premda ocvale! 

Dvorkinje su međutim prosule stubama i terasom cvijeće i namje- 
stile pod srednjim lukom dvije stolice. — za Kralja i Kraljicu. 

PRIZOR TRINAESTI 
Pređašnji. Glasnik. 

GLASNIK 

dolazi naglo s desna: 

Moj gospodaru, galije su ovdje! 

KRALJ: 

Već usidrene? 

GLASNIK: 

Jest. 

KRALJ: 

A vojvoda? 

GLASNIK: 

Za koji tren će amo doći sam. 

KRALJ: 

Dojavi to i kraljici. Nek dođe! 

GLASNIK 

nakloni se duboko i ode terasom na lijevo. 

DVORKINJE 

dovršile su svoj posao i otišle također. 

PRIZOR ČETRNAESTI 

Pređašnji bez Dvorkinja i Glasnika. 
LUĐAK 

ustavi se pred Kraljem, čudnim glasom: 

Ti misliš, da će doći kraljica? — 

Ne! — Nje već nema! Ova žena, što će 
Pred tobom da se sada pojavi, — 

To njezina je sjena! — Ne vjeruješ? — 

Pa i ti nisi više onaj, što je 
U dvoru ovom nekoć vladao! 

Pazevima. 

Ded, recite, da lažem? — On to nije! 

Gle, kako dršće, ruke mu se tresu, 

A za njim vreba, vreba izdajnik! . . . 

KRALJ 

zamahne na nj mačem: 

Bjež’, ubit ću te! . . . 

LUĐAK 

podmuklim smijehom pokazujući prema terasi. 

Eto, gledaj sam! . . . 

PRIZOR PETNAESTI 

Pređašnji. Kraljica. Astrolog. Dvorkinje. 
P a ž e v i. Kopljanici. Pratnja. 

KRALJICA 

ulazi terasom s lijeva u kraljevskome ruhu s krunom i s plaštem, 
a za njom dugačka svita dvorkinja, puževa, dvorjanika, koplja- 
nika i svekolike pratnje. — Svi se ovi postave u trijemu, na stepe- 
nicama i u perivoju. — Zvukovi truhalja. 

KRALJ 

polazi Kraljici ususret i vodi je do prijestolja za ruku, a kad oboje 
sjednu, i kad trublje umuknu, mahne Kralj rukom jednome dvo- 

raninu: 

Nek vojvoda nam dođe! ■ — ' Javi mu! 

Dvoranin ode na desno. 

ASTROLOG 

stoji iza prijestolja Kraljeva. 

LUĐAK 

legao je napolak pred Kraljeve noge i bacio kapu s glave: 

Sad istom gluma počinje se prava! . . . 

PRIZOR ŠESNAESTI 


Pređašnji. Vojvoda. Sluge. 
VOJVODA 

dolazi s desna, a za njim mnoštvo slugu noseći zlatne i srebrne 
posude, svilene sagove, oružje i škrinje, pune zlata. — Bacivši se 
pred kraljem na zemlju: 

Moj gospodaru, ja te pozdravljam! . . . 

KRALJ: 

Oj, dobro došo! — Vidim ti na čelu, 

Da sretno prođe sve! . . . 

VOJVODA 
pridigne se: 

Moj mač je tup, 

I kopljanika pola ostade 
Na razboju, al zato ima pliena! 

Sve galije su pune suhog zlata, 

A robija vodim — ! 

KRALJ 

Dobro došao! 

Nagraditi ću tvoju vjernost znati . . . 

LUĐAK 

pristupio je k Vojvodi; čudno, tajinstveno : 

Ti nosiš smrt! . . . Pod ovim plaštem ovdje 
I ne znaš za to, ali ja je vidim . . . 

Za tobom ide! . . . Gledaj, evo je! . . . 

Ti ne čuješ je . . . korak joj je nijem! . . . 


147 


VOJVODA 

uzimlje jedan plast; Kralju: 

Gle, ovaj plašt! . . . Od neznanoga tkanja. 
Vas obrubljen je čudnim slovima . . . 

Sa žrtvenika božijeg ga skidoh 
Zapaliv svete dveri jedne noći. 

Desetak ljudi borilo se za nj, 

A1 svi su pali s mača mojega . . . 

Tko pokrije se plaštem ovijem, 

Taj vidi dane, što će jednom doći . . . 

Uzme zlatnu posudu i izvadi iz nje jedan kamen. 
I ovaj kamen, velik, čudesan, 

A kroza nj kanda zora prosieva . . . 

Na večernjem je suncu blied i tužan, 

A noću prepun krvi, užasan! 

Uzimlje jednu krunu. 

Pa ova kruna, puna biserja, 

Što resila je čelo kraljice, 

Baš tako liepe ko što gospa tvoja! ■ — 

Ja oteh krunu; svezah kraljicu 
Za svoga konja. Vukoh je za kosu 
U divljem lietu gradskim ulicama . . . 

Kazući na jedan mač. 

I mač taj gle! . . . 

KRALJ 

nestrpljivo: 

A prsten? — Gdje je prsten? 

VOJVODA 

izvadi prsten iz njedara: 

Izgubio sam trista kopljanika. 

Dok dođosmo do njega! . . . Stari kralj 
Na vršku kule stojao je sam 
Odapinjući striele otrovne 
U naša srca . . . Čuvao je prsten 
Na svojoj ruci . . . Istavismo vrata, ■ — ■ 

I naš je bio začas . . . 

Pruža prsten Kralju. 

Evo ti ga! . . . 

KRALJ 

stavljajući prsten na ruku: 

Zar odista je sreća u njem? 

LUĐAK: 

Stani! 

To nije prsten sreće, nego — smrti! 

I onaj stari kralj, što navrh kule 
Pod mačevima umrie, sjeti se, 

Da i on ga je nosio na ruci! . . . 

KRALJ: 

Umukni! Tvoje šale ne trebamo! 

Slugama. 

Donesite nam vina! . . . 

Onima, što su donijeli plijen. 

A vi ajte! 

I poslie ćemo plijen spremiti 
U riznice . . . 

Vojvodi. 

Moj vjerni vojvodo! 

Kraj mene sjedni amo! — Svaku vjernost 
Nagradit znadem . . . 

VOJVODA 

sjeda kraj Kralja. 

KRALJ 

obrativši se k Astrologu: 

Nisi li ti nikad 

Za ovaj prsten čuo, starce? . . . 

ASTROLOG: 

Ne! 

U knjigama ne nađoh njemu trag . . . 
KRALJ: 

A onaj putnik, što na mučilima 
Ispustio je dušu, — on nam reče. 

Da ima prsten taki! . . . 

LUĐAK: 

Lagao je! 

KRALJ 

Kraljici: 

A vjeruješ li ti? — ■ 

KRALJICA 

daleka i nepomična: 

Ja vjerujem! 

Sluge su donijele vino u zlatnim peharima. 

LUĐAK 

pružajući Kralju pehar vina, što ga je uzeo od jednoga sluge: 

Na, ispij ovo! . . , To je otrov ... Ja sam 

0 ponoći ga amo smiešao 

Na pogled krvi mjesečeve . . . Ispij ■ — 

1 bit ćeš sretan! — - Ne ćeš? ~~ Kajat ćeš se! 

KRALJ 

uzima jedan drugi pehar: 

Za sreću tvoju, dični vojvodo! 

Piju. 

LUĐAK 

sveudilj drži onaj pehar: 

Dopustite mi, slavna gospodo, 

Da i ja nekom sada nazdravim . . . 

KRALJ: 

Govori! 

LUĐAK: 



Dobro. Dakle slušajte! 

Da kralj sam — kako nisam! ■ — ■ imao bih 
I kraljicu, zar ne? — Ta to jasno! 

A1 recimo, da ja je imam. To je 
Luđaku mislit valjda slobodno?! 

Ja pijem dakle ovu zdravicu 
Toj gospi u čast. — Ja je ljubim. Ona 
Ne uzvraća mi ljubav. ■ — To je već 
Na svietu ovom posto običaj! — 

A1 ja je vodim tragom crnih ruža 
U tajnu kulu naše ljubavi, 

Što šutnjom zbori, uzdasima šuti! . . . 

KRALJ: 

Dovrši jednom! 

LUĐAK: 

Ti bi htio znati, 

Što radili smo u toj kuli mi, 

A1 ne smijem to ovdje izreći . . . 

Mi — ljubljasmo se. — ■ Zatim — ukratko 
I naša ljubav nađe brzo kraj, 

Početka premda nismo znali njoj! 

— ' Ja bacio sam onda silni grad 
Sa ostrva u vale jezera 
I ubih pjesme, ptice, cvieće, sunce! 

Kad svršilo se, ■ — mi smo nestali 
U plaču vala kao mrak o zori! . . . 

Ispije pehar i tresne njime o tle. 

Zar ne, to tužna bješe zdravica? • — 

E, šta ćete?! — I luđak plakat zna! 

KRALJ 

daje znak rukom: 

Nek robinje zaplešu nam! 

LUĐAK: 

Aj! 

To i ja volim! < — - Liepe robinjice! . . . 

PRIZOR SEDAMNAESTI 
Pređašnji. Plesačice. 

S desne strane dolaze Plesačice u tankim, ružičnim koprenama, 
s vijencima u kosi, kao jato večernjih golubova. Laka im se tjelesa 
previjaju u ritmu plesa i zvuku opojne muzike, prilaze kraljevskome 
prijestolu i nestaju u grmlju perivoja . 

Sunce još uvijek pozlaćuje sav ovaj skup prodirući između granja. 
Kad je već ples pri kraju, začuje se najednom — na Kraljev znak 
— dugi, otegnuti jek trublje. - — Svi podignu začuđeno glave. 

PRIZOR OSAMNAESTI 

Pređašnji. Pjevač. Krvnik. 

Kad se začula trublja, Plesačice su naglo iščezle na sve strane. — 

Glazba utihne. 

PJEVAČ 

pojavio se u bijelome ruhu s harfom povrh stepenica na lijevoj 
strani. Mlad je i lijep, a vrana mu kosa pada na visoko čelo. 
Jednim je pogledom zaokružio čitav perivoj, a kad opazi Kraljicu, 
s usana mu se otme samo jedan usklik: 

Ah! . . . 


KRALJICA 

sva je zadrhtala: 

To je on! 

KRALJ: 

Jest. — Pjevač, što je noću 
Pod doksatom ti ljubav pjevao. 

Krvniku, koji stoji iza Pjevača: 

Je T oštar nož? — 

KRVNIK 

nijemo se nakloni. 

KRALJICA 

Kralju, u po glasa: 

Ti smišljaš nešto strašno! 

KRALJ: 

To vidjet ćeš . . . 

KRALJICA 

ustane ; kanda je nešto u grlu guši: 

Pusti! ... Ja ne mogu! . . . 

KRALJ 

naglo je uhvati: 


Kud bježiš? . . . 

PJEVAČ 

ispruži spram nje ruku: 

Gospo! . . . 

KRALJ 

porugljivim smiješkom: 

Eto! Vidiš li, 

Ta i on želi tuj da ostaneš . . . 

Pjevaču. 

Daj, pođi tamo k česmi, prijatelju, 

I zapjevaj nam ono, što si znao 
Da pjevaš prije . . . Eto gosti moji 
Svi žele čuti nešto . . . 

PJEVAČ 

sišao je dolje i ustavio se na sredini pozornice. 

Tko si ti? — 

LUĐAK 

pokazujući na Kralja: 

To . . . to je dvorski luđak ... Ja sam kralj . . . 
I molim te, da uslišaš mu molbu 
Jer luđak često čudne želje ima! - — 

Daj, zapjevaj mu! 

KRALJICA 

očajnim glasom: 

Ubij ga, al nemoj 

Da dulje mučiš — 

PJEVAČ: 

Ti zar, gospo, želiš 

Da umrem ovdje? — Sad razumiem sve! — 
KRALJICA: 

Ti ne znaš, što te čeka . . . 

KRALJ: 

Zapjevaj nam 

I pustit ću te na slobodu! . . . 

LUĐAK: 

Daj! - 

Jeftinije je nikad kupit ne ćeš, 

Ta i onako pjesma nije skupa! . . . 

PJEVAČ: 

Kraljici: 

Ti želiš, da ja umrem? — Dobro, gospo! — 
Iz mojih usta ne će izić’ pjesma, 

I šutjet ću ko grob! . . . 

LUĐAK: 

Ti ženu slušaj, 

I onda ćeš daleko doći! — 

KRALJ: 


Zar se 


Ne bojiš moći moje? — 

PJEVAČ: 

Baci me 

U tamnicu još deset puta goru, 

Al prignut moje čelo ne ćeš nikad! . . . 

KRALJ 

nasmije se: 

Ti ponosan si odveć, al ja imam 
U jednoj kuli čudnu komoru. 

Pa ako tamo uđeš . . . 

KRALJICA 

Pjevaču: 

Bježi! Umri! 

Al samo ovdje nemoj ostati! . . . 

KRALJ 

Gle, moja gospa malo odveć trne 
Za život ovog neznanika. — Čudno! — 
Al dosta šale! — 

Pjevaču. 

Pitam te još jednom 
I zadnji put, da 1’ pjevati ćeš? — 

PJEVAČ: 

Ne! 

KRALJ: 

To osuda je tvoja! — 

Spram Krvnika. 

Krvnice, 

Ded, uzmi nož i iskopaj mu oči! . . . 

Nastane laki žamor. 

KRALJICA 

teškim, mutnim glasom: 

Ti ne ćeš, kralju! . . . 

KRALJ 

niti je ne sluša; Krvniku: 

Moram li još jednom 

Da rečem? , . . 

KRVNIK 

izvadi nož i pođe prema Pjevaču, koji stoji miran i ponosan na- 
sred pozornice. 

KRALJICA 

naglo potrči i baci se između Krvnika i Pjevača; silnim krikom. 

Stani! . . . 

KRALJ 

bijesno: 

Natrag! 

KRALJICA 

pala je na koljena: 

Ubij ga, 

A1 to ne čini! . . . 

LUĐAK: 

Gledaj! Sve će se 

Još liepo svršit . . . 

KRALJ: 

Natrag! 

KRALJICA: 

Smiluj se! 

PJEVAČ 

ostao je zapanjen kao kamen: 
Zar istina je ovo? 

LUĐAK: 

To je smrt 

Sa ljubavlju među vas došla . . . 

KRALJ 

Kopljanicima: 

Amo! 

Odvucite je! — Ne miče se nitko? - — 

ASTROLOG 

drhtavim, glasom: 

Moj gospodaru, jošte nikada 
Ni jedne rieči nisam rekao 
Na ono što je bilo . . . Služio sam 
Tvog oca vjerno — 

KRALJ: 

U kraj! — Vojvodo! 
VOJVODA 

tronuto: 

Ti vidiš kralju, kako koplja šute, 

I ja ne mogu — 

KRALJ 

muklim bijesom: 

Dobro! Ja ću sam! — 

KRALJICA 

ustala je sva blijeda kao pred smrt; jedva čujnim glasom: 
Zar posljednja je . . . ovo . . . tvoja riječ? . . . 

LUĐAK: 

divlje: 

Jest, posljednja je! . . . 

Istrgne onaj bodež, naglo . se baci na Kralja i probode ga. 
Nastane silan metež i graja. Sve se smota u jedno klupko oko 

Kralja. 

VOJVODA 

jakim glasom. 

Natrag! 

Kad se svi razmaknu, Kraljica stoji podno terase, a Pjevač većma 
naprijed. Luđak kleči kraj Kraljeva trupla i drži bodež sveudilj 

u ruci. 


VOJVODA 

iza kratke stanke , kanda je prošao teški udarac vjetra ponad sviju , 
klone pred Kraljicom natle: 

Kraljice! 

Zapoviedaj! 

KRALJICA 

kao da se prenula oda sna: 

Ja ne znam! ... Nek se puste 
Svi sužnji na slobodu! . . . 

Pogled joj se ustavi na Pjevaču. 

To si ti! . . . 

Pođe raširenih ruku k njemu. 

PJEVAČ 

tiho : 

Zar odista to nije bio san? 


KRALJICA: 

Ja ništa ne znam! ... Ja se budim! 


11 Galović, Drame IV 


161 


PJEVAČ: 

Gospo! 

Velika tišina. 

LUĐAK 

uzeo je krunu s Kraljeve glave, došao pred Kraljicu, kleknuo i 
pružio joj krunu: 

Na! evo ti je! . . . 

KRALJICA 

kanda se nečega prepala stupi korak natrag. 

PJEVAČ 

obuhvati je jednom rukom: 

Hajdmo otale! — 

Od pjesama će biti kruna tvoja! . . . 

Izlaze zagrljeni sredinom, a svi se rastope uz poklike: » Da živi 
Kraljica /« ostavljajući im široki put. 

LUĐAK 

ostao je naprijed sam, spustio polako krunu na zemlju i zagledao 

se u nju. 

ZAVJESA POLAGANO PADA 


U Peterancu, koncem decembra 1910. 


SODOMA 

DRAMA U TRI ČINA 

LICA: 

IVAN GREGORIĆ, radnik 
MICA, njegova druga žena 
TONČEK 1 

IVICA ! njihova djeca 
LJUBICA J 

ZLATA, Micina kći iz prvoga braka 
PEPEK, Gregorićev sin iz prvoga braka 
BRANKO POŽARIĆ, radnik 
LUJZA, Micina kuma 
REZIKA, Zlatina prijateljica 
GOSPA RADOŠEVIĆKA, kućevlasnica 
GOSPA FANIKA, kavanarica 
UGLJENAR 

Događa se u Gregorićevu stanu u Zagrebu. Između pojedinih 
činova prolazi par dana. 

PRVI ČIN 

Jednostavna soba u Gregorićevu stanu. U pozadini lijevo prozor 
u vrt, a desno vrata u hodnik. Desno još jedan prozor na ulicu, 
a lijevo vrata u kuhinju. U lijevom kutu željezna, niska peć, a 
u desnom krevet. Između vrata i prozora u pozadini ormar, na 

kojem je poredano par šalica i druge sitnice. Između šalica nalazi 
se i jedno propelo. Nasred sobe stol sa stolcima, a desno i lijevo 
naprijed — uza zid — po jedan veliki kovčeg. Sa stropa se spu- 
šta nad stol jednostavna petrolejska svjetiljka. Po zidovima slike 
— najviše svetačke — i jedan sat. — Sav je namještaj priprost 

i star, ali čist. 

Zimsko je doba. Kroz prozor u pozadini vidi se drveće u snijegu 
i nekoliko kuća. 

Kasno poslije podne. Sav je vrt već polegao u sjeni, samo kroz 
desni prozor dopire uski tračak sunca u sobu, koji se potkraj 
prvoga prizora sasvim izgubi. 

PRVI PRIZOR 

M i c a. Gospa R a d o š e v i ć k a. 

RADOŠEVIĆKA starija žena od neko 50 godina. Odje- 
vena je u sivo odijelo, a na glavi ima malu, crnu kapicu. Preko 
mršavih ramena pritegnula je tamno-modri šal. Lice joj je blijedo 
i navorano. Kad se zavjesa digne, ustala je upravo sa stolca i pošla 
korak-dva prema vratima. Onda stane, pritegne šal jače i okrene 
se k Miči: Je . . . meni vam je jako žal ... Ja znam, da vi puno 
trpite, ali kaj ćete, kad i ja moram poreza plaćati. Baš mi je 
jučer došlo platiti za vodovod. — A i .popravki su veliki. — 
Da mi i natrag plaćate, ja ne bi niš rekla, ali ovak — dva 
meseca ostati dužni za stan, to je malo preveć! . . . 

MICA visoka, blijeda žena. Ima joj 40 godina. Na sebi ima 
tamnu, ponošenu opravu. Gologlava je, a prosijeda kosa razdi- 
jeljena joj je po sredini preko čela. Uhvatila se desnicom grčevito 
za stolac i gleda preda se. Teškim, izmorenim glasom: Znate, 
kak mi ide ... Ja bi najrajše, da me nema! 

RADOŠEVIĆKA: To je sve dobro i lepo, moja draga, 
ali — recite i sami — već je i preveć kršćanski, kak ja vas 
dugo čekam. Nek vaš muž ne pije, nek se ne karta, nek dela 
kak i drugi pošteni i pametni ludi, pak vam ne bu tak išlo! 

MICA gorkim smiješkom: Kak da mu ja morem zapove- 

dati! 

RADOŠEVIĆKA: Zakaj sem ja mogla zapovedati mo- 
jemu mužu? 

MICA kanda će nešto reći . . . 

RADOŠEVIĆKA naglo: O, i on je bil pijane c i fakin, 
dok smo se venčali. Pak . — posle smo ipak prigospodarili 
ovu kuću, i eto ja danas ■ — ■ fala Bogu! • — ■ nekak živim. - — 
Nismo mi jeli pohane piščence svaki dan. — Ja ne velim, da 
vi to jedete, ali - — kaj to sve hasni, kad Gregorić zarajta 
v birtiji, kajgod zasluži . . . 

MICA: Ja sem već sve probala — 

RADOŠEVIĆKA: A zakaj ste onda išli za njega? Vra- 
ga vam je trebalo muža i tih pajnkrtov na glavu! - — Mogli 
ste lepo i mirno živeti i vi i Zlata dok bi se natrefil pošten 
muž za nju, pak bi bili bez brige. Ne bi morali dvorbe iskati 
i mučiti se s tim rauberom. — Kak samo gledi? Mene je na- 
vek strah, dok ide po gajnku! 

MICA uzdahne: Tak! . . . Govek nigda ne zna, kaj 
dela . .. 

RADOŠEVIĆKA: No, to ste prav rekli! . . . Sjetila se 
nečega. Je! Da ne pozabim! V kuhinji vam je polupana jedna 
šajba na prozoru. To bi morali dati popraviti. 

MICA: Znam. To je on razbil, kad je jemput došel pi- 
jan doma. 

RADOŠEVIĆKA nakon kratke stanke: Ja vas — bogme 
ne bi bila zela na stan, da sem znala, tko ste. Smilili ste 

mi se s tom decom, a sada moram sama trpeti. — Prav je 
imal moj pokojni, da nigdar nije htel stanara z decom. Čo- 
vek se samo sekira, niš drugo! 

MICA: Najte se srditi, draga gospa! Zlata bu sad do- 
bila plaću na petnaestoga, onda vam burno platili. Puno smo 
trebali sada. Zima je, deca idu v školu, treba jesti — 

RADOŠEVIĆKA prekine je: Ali stan je prvo, moja dra- 
ga! Spati se ne mre na vulici . . . 

MICA: Znate vi, gospa hausfrau, da ja nisam kuhala 
meso već od Velike Maše? 

RADOŠEVIĆKA: Pak? Tko vam veli jesti meso? Kaj 
mislite, da i ja svaki dan šnicle pečem? Meni bi još moglo 
biti. Ja sem sama. — Teško je živeti, moja draga. Prešlo je 
ono vreme, kad su i siromaki smeli meso jesti! 

MICA: Moja deca su zadovolna 2 onim, kaj im prire- 
dim . . . 

RADOŠEVIĆKA: Je, je! Ćovek mora misliti na sve. 
More dojti i bolest. — Nek se vi legnete jemput, kaj bu 
onda? 

MICA: Kajgod Bog da! Ja ne mrem drugač . . . 

RADOŠEVIĆKA pola zeći prema vratima: Onda, kak smo 
rekli! Na petnaj stoga! 

MICA: Sigurno . . . 

RADOŠEVIĆKA: To ste mi već puno put rekli! Baš 
bum vidla, je 1’ bute držali reč . . . 

MICA: Ne bojte se! . , . 

RADOŠEVIĆKA: Ali ako mi na petnajstoga ne done- 
sete novce, onda morete znati da vam drugi dan sudbeno 
otpovedam. Idite onda skup z decom, kam hoćete. Makar baš 
na sneg! — Zbogom! Ode. 

MICA: Zbogom, gospa hausfrau! 

PRIZOR DRUGI 


M i c a. L u j z a. 

MICA ispratila je Radoševićku do vrati ju, a kad su se vra- 
ta zatvorila , ostane časak -zamišljena stajati, uzdahne i pođe u ku- 
hinju. — 

Pozornica ostaje kratak čas prazna. 

LUJZA starija žena od 45 godina. U jednoj ruci nosi ko- 
šaru, a drugom pridržaje veliki rubac, u koji je umotana. Lice joj 
je odebelo i dobroćudno. Najprije pokuca, a kad se nitko ne javi, 
uđe u sobu. Glasno: Kaj nema nikoga doma? 

MICA izlazi iz kuhinje: Ah, ti si to? 

LUJZA: Išla sem v dućan, pak sem se navrnula malo. 
— Si već došla z dvorbe? 

MICA: Danas nismo imali puno posla. — Sedni se malo! 

LUJZA: Fala! Moram se žuriti doma. — Došla sem 
samo, da vidim, kaj delaš? 

MICA: Ah, kaj bi delala! 

LUJZA: Gdi je kum? 

MICA: Kaj ti ja znam? ■ — Rekel je, da bu danas išel 
nekam posla iskati, ali još ga navek nema doma. 

LUJZA: Kad se bu on spametil jemput? Moj mu je bil 
našel tak lepi posel ovu jesen, ali zabadav, kad ga ni htel 
zeti. 

MICA iskidana: Teško mi je! — Deca su još mala, Zla- 
ta se mora mučiti pri švelji, ja idem na dvorbu, a kaj je to 
sve?! Baš je sad bila tu hausfrau. Nismo već dva meseca 
platili stana. — Ja ne znam, kaj bu još z nas? — 

LUJZA: Kaj ćeš?! 

MICA mutno: Znaš, višeput mi tak dojde . . . ja ne znam 
ni sama ... ne smem ni misliti na to . . . sve postane nekak 
crno pred menom . . . 

LUJZA: Sad bu došel i Božić ovaj mesec. 

MICA: Da morem nekam! . . . Da bar deci bude malo 
bolše! — Ili da on otide, pak da ne dojde više nazaj! ... Ja 
bi mislila, da mi je troje sunce zišlo! 

LUJZA: Verujem ti ja to! 

MICA: Kaj sem ja imala poleg njega sva ova leta? — 
To, kaj me je par put stukel, da sem ležala kak mrtva, i kaj 
sada gledim decu, kak se plaču kraj mene. V kuhinji imam 
nekaj malo drv, kaj je Ivica još jučer za sekser donesel . . . 
to danas skurim, a zutra • — ? 

LUJZA malo otežući: Čuješ, kuma ... ja bi ti nekaj re- 
kla, ali . . . Zato sem i došla. — Nemoj se srditi zato ... ja 
sem to samo tak čula . . . 

MICA: Kaj? 

LUJZA: Ali ne smeš kumu povedati, da sem ti ja to re- 
kla . . . 

MIGA: Ne ću. Kaj je? — 

LUJZA: Moj Rudolf ti je bil v nedelu z nekojimi svo- 
jimi prijateli . . . Lumpovali su okolo . . . I v pondelek — po- 
sle obeda — pita ti on mene: »Čujete, mama, kaj je istina, 
da kumina Zlata ide za kelnericu?« 

MICA gotovo bez daha: Za kelnericu? . . . 

LUJZA: I ja sem se takaj začudila. — »Je«, veli on, 
»ja sem bil jučer v kavani k »Suncu« i tam sem to čul . . .« 

MICA kao gore: V kavani k »Suncu«? 

LUJZA: Tak se zove. • — Ima tam više ženskih, kaj su 
onde kakti kelnerice. — - Znaš • — ■ 

MICA uzrujano: A tko mu je to rekel? 

LUJZA: Veli, da je gazdarica od kavane pripovedala . . . 


MICA: Ja ne znam niš od toga . . . 

LUJZA: To sem si ja taki mislila. — 

MICA: Ali — čekaj! — Otkud zna ta žena za moju 
Zlatu? — Netko je moral nekaj reći . . . 

LUJZA: Još veli Rudolf, kak je falila Zlatu, kak je 
lepa — 

MICA prekine je, naglo: Otkud ona nju pozna? 

LUJZA: Morebiti tak, od viđenja . . . 

MICA: Bože moj, sad mi je i to došlo . . . 

Šutnja. 

LUJZA nesigurno: Morebiti je kum? — 

MICA kao da se probudila: To i ja baš mislim. Uzrujano: 
Ali nek mi samo dojde! Zlata je moja kći, i on nema š njom 
niš! . . . Dosad sem bila tiho, trpela sem, ali jemput je svemu 
kraj! . . . 

LUJZA: Da si ti njega ostavila, kak sem ja tebi rekla 
još onda, bilo bi najbolše. 

MICA: Da ni bilo dece. Kam oću ž njim i? 

LUJZA: Makar bi za prvo vreme bila pri meni. 

MICA: Svakomu je teško živeti! — A onda — mislila 
sem uvek, da bu bolši . . . 

LUJZA gleda je sažalno: Zmučila si se dosta, verujem 
ti ja to! 

MICA uhvati pram kose na ćelu: Vidiš! — Zgledim, kak 
da sem stara već šezdeset let! . . . 

LUJZA pogleda spram desnoga prozora: Evo, ide Zla- 
ta! . . . Nemoj ju niš pitati pred menom! 

MICA: Ne ću! 

LUJZA: Nosi nekako v paket . . . 

MICA: Sigurno rubače. Bu valda i na večer šivala. Sad 
imaju puno posla. 

LUJZA: A ikolko zasluži na dan? 

MICA: Ah, kaj! Ni vredno ni povedati. 

TREĆI PRIZOR 
M i c a. L u j z a. Zlata. 

ZLATA uđe u sobu noseći u ruci oveći zamot. Ima joj 16 
godina. Kestenjasta kosa. Lijepo, blijedo lice. Na glavi ima bijeli 
šal, a odjevena je u sivo odijelo. Opazi kumu i nasmiješi se: 
Dobar dan! 

LUJZA: O, ti si već došla? 

ZLATA: Žurila sem se. Postavi omot na stolac kraj peći. 

MICA: Kaj si to donesla? 

ZLATA: Malo posla. Moram to zgotoviti na večer. 
Skine šal. Deca još nisu došla? 

MICA: Nisu. 

ZLATA: Nisem ih nigde vidla. Lujzi: Kaj dela vaša 
Anka? 

LUJZA: Ah, tak! . . . Šiva nekaj . . . 

ZATA izvadi iz džepa jednu kartu: To mi je dal briftre- 
ger. Poda kartu Miči. 

MICA Kaj je to? 

ZATA: Od Pepeka . . . 

MICA: Od njega? 

ZLATA: Piše, da bu doma došel. — Uzme zamot, odne- 
se ga u kuhinju. 


MICA čita: Dragi tata i mama! Mogu vam obznaniti, 
da budem došel doma prek Božića. Ovde nema posla. Lepo 
vas pozdravla vaš Pepek.' Pozdravite Zlatu i decu! 

Šutnja. 

LUJZA gleda šuteći Miču. 

ZLATA povratila se već iz kuhinje i gleda također majku. 
MICA ćasak šuti, onda postavi kartu na ormar i progovori 
u po glasa: Da zna, kak i nam ide! . . . 

LUJZA: Kaj ćeš? I on se zaželi doma. — Kak je dugo, 
kaj je prešel? 

ZLATA: Dva leta . . . 

LUJZA: Tak! Potucal se je po svetu, dok je išlo, a sad! 
ZLATA: Već nam nije pol leta pisal . . . 

MICA: Bilo bi bolše, da nije ni sada! 

LUJZA: Zakaj? 

MICA: Kaj bu on rekel? 

LUJZA: Kaj bu rekel, Bože moj! — Kaj mu nije sin? 
MICA mahne rukom: Ah! 

ZLATA: Morebit najde gdi danas posla? 

MICA: Kaj bi našel?! Ja više ne verujem. 

ZLATA gledajuć kartu: Niš ne piše Pepek, kad bu došel. 
LUJZA: Idem ja sada . . . 

ZLATA: Pak vam ni sila! 

LUJZA: Ja sem prije tebe došla. 

ZLATA: Kaj Anka ide letos na kakvu zabavu? 

LUJZA: Rudolf ju nagovara, kaj bi išli na nekakov ples. 
ZLATA: Je to istina, da se Rudolf zaručil? 

LUJZA: Nekaj se sprema. — Tko ti je to rekel? 
ZLATA: Rezika mi je pripovedala. Miči: Rekla je, da 
danas sim dojde. Bu mi pokazala štof, kaj si je kupila za 
opravu. 

LUJZA: Zakaj niš ne dojdeš k nam? — Anka navek 
pita za te . . . 

ZLATA: Kad nemam cajta! Sad pred Božić imamo puno 
toga zgotoviti ... Sa smiješkom. : Jemput, kad postanem bo- 
gata, onda bu sve drugač! 

MICA nasmiješila se gorko: Kad buš ti bogata?! 

ZLATA: Dok si najdem bogatoga muža! — Ali sad — , 
sad moram biti zadovolna i ovak. 

MICA: Tebi ni suđen bogataš! 

LUJZA u šali: Zakaj ne? 

MICA: Bogataš hoće i bogatu ženu. 

ZLATA: Dok sem još išla v školu, navek smo se od toga 
spominjale. Kakve oprave burno imale, kad burno išle na 
šetnju, na zabave, - — a sad sedim pri švelji, i to mi je sve! 

MICA: Zafali Bogu i za to. More još i vekše zlo dojti. 

ZLATA: Ja se ne tužim, ali — kaj ćemo! 

LUJZA: Sve se bu to još premenilo! Pritegne rubac i uzme 
košaru. 

MICA Lujzi: Još sem te nekaj htela pitati . . . 

LUJZA: Kaj takvoga? 

MICA: Sad sem pozabila . . . Razmišlja. Ne, ne mrem se 
zmisiiti . . . Drugi put . . . 

LUJZA: Pak onda, dojdite ove svetke malo do nas. Bar 
ti, Zlata . . . 

ZLATA: Ja ne znam. — Bum već došla. 

LUJZA Miči: Ako bi ti kaj trebalo, tak namalo, dojdi 
slobodno. Ne trebaš se niš sramiti. 

MICA: Nekaj bum valda prikupila. Zlata bu dobila 
plaću — - i ja; nekaj platimo za stan — 

LUJZA: A kuma bum ja već zašpotala, samo kad ga 
najdem! 


MICA: Slabo to hasni! Sjetila se naglo: Je, to sam te htela 
pitati! Kolko vi plaćate tam za stan? 

LUJZA: Osam forinti na mesec. 

MICA: Osam borinti . . . 

LUJZA: Zakaj? 

MICA: Mislila sem, ako bi mi odovud morali proč, mo- 
rebit bi se pri vami kaj našlo? 

LUJZA: Kada je sve puno. — Po zimi se, znaš, nitko rad 
ne seli. 

MICA uzdahne: Svejedno! . . . 

LUJZA: Idem ja onda! Zbogom! Izlazi. 

ZLATA: Pozdravite doma! 

MICA: Zbogom! Pak dojdi opet! 

ČETVRTI PRIZOR 
M i c a. Zlata. 

MICA: Kaj si puno švela donesla? 

ZLATA: Tri rubače. — ■ Moram ih samo zgotoviti. 
MICA iza kratke stanke: Kud si išla danas doma? 
ZLATA: Zakaj? 

MICA: Tak! — Pitam te samo. 

MICA izvadila je iz ormara mali komad kruha; pogleda je: 
Nisi se z nikim zišla? 

ZLATA: Nisem. — Zakaj pitaš? 

MICA otežući: Mislila sam, morebit si gde tatu vidla? 
ZLATA gleda je jedan tren: Nisem nigde. 

Šutnja. 

MICA reže onaj kruh na tri komada: Veliš, da Rezika 

danas sim dojde? 

ZLATA: Rekla mi je. — Ode u kuhinju. Kaj imamo za 
večeru? 

MICA: Ostalo je zelja od podna. 

ZLATA iz kuhinje: Kak je tu zima! 

MICA: Bute se pokrili navečer. 

ZLATA izađe iz kuhinje ; u rukama nosi jednu košulju, iglu 
i konce: Ne hasni niš! Idemo na posel! 

MICA: I ja bi morala zakrpati Ivičinog kaputa. 

Čuje se na vratima kucanje. 

ZLATA: To je Rezika. 

MICA naglo digne glavu i pogleda prema vratima. 

Kucanje se čuje opet. 

ZLATA glasno: No, kaj se tolko cifraš? Pođe k vratima 
i otvori ih. 

PETI PRIZOR 

P r e đ a š n j e. Gospa F a n i k a. 

FANIKA pojavila se na pragu u crnoj suknji i krznenom 
ogrtaču. Na glavi ima šešir, a u rukama muf i torbicu. Žena je to 
od 40 godina, našminkana, a oči joj neprestano igraju. Jednim je 
pogledom zahvatila čitavu sobu i opazila, da nije došla u pravo 
vrijeme, ali ne može već natrag. 

ZLATA odskočila je od vratiju; začuđeno: Ah! 

FANIKA: Klanjam se! Uđe u sobu. 

MICA gleda je nekud sumnjivo: Dobar dan želim! 

FANIKA: Da li je kod kuće gospodin Gregorić? 

MICA: Nije. Nema ga. 

FANIKA: Oprostite onda, što vas uznemirujem. Malo 
otegnuto: On mi je rekao, da ovdje stanuje. 

MICA: Je. Tu je naš stan, ali njega nema doma. 
FANIKA: Baš mi je žao. — Vi ste njegova žena? 
MICA: Je. 

FANIKA pogledala je ispod oka Zlatu: A to je kćerka? 
MICA: Je. To je moja kći. 

FANIKA začuđeno: Vaša? 

MICA: Je. Gregorić je moj drugi muž. 

FANIKA: A, tako! Prema Zlati: Gospodična je veoma 
lijepa. 

ZLATA obori oči i slegne ramenima. 

FANIKA Zlati: Čime se bavite? 

ZLATA podigne oči: Pri jednoj švelji delam . . . 
FANIKA: To je danas slaba za služba. 

ZLATA: Kad drugoga nema. 

MICA Faniki: A kaj bi vi radi? 

FANIKA: Htjela sam govoriti s Gregorićem, ali kad ga 
nema, svejedno! 

Sasvim kratka stanka. 

FANIKA vrteći u ruci torbicu: Ne znate, kad će Gregorić 

doći? 

MICA: Ne znam. — Morete i meni reći, kaj hoćete. 
FANIKA: Nije ništa osobito, — Radi se o jednoj stvari, 
tako — Naglo: Molit ću vas samo, da mu kažete, da sam 
ovdje bila. 

MICA: Kak bi rekla? — Tko je bil? 

FANIKA: Recite samo: jedna gospođa. — On već zna. 

Opet kratka stanka. 

FANIKA: Plaćate li mnogo za ovaj stan? 

MICA: Sedam i pol forinti na mesec. 

FANIKA: Nije li vam tu vlažno? I tamno? 

MICA: Za nas je dobro. 

FANIKA: Koliko djece još imate? 

MICA: Još troje. Dva dečka i jednu pucicu. 

FANIKA: Dosta, bog me! ■ — A Gregorić ima, čini mi se, 
još otprije jednoga sina? 

MICA: Ima. 

FANIKA: On nije ovdje? 

MICA: Ne. 

FANIKA: Čujete, Gregorić ne mari mnogo za kuću? 
MICA gleda je mirno: Zakaj to pitate? 

FANIKA sa smiješkom: Oprostite, nisam vas mislila vri- 
jeđati. 

MICA: Ne to, nego vi ga sigurno poznate, kad velite, 
da za nas ne da puno! 

FANIKA: Nemojte se ljutiti zato! 

MICA: O, zakaj? - — To znaju i drugi! 

FANIKA: Šta ćete! Zima je, ne može naći posla. 

MICA ne odgovara. 

FANIKA: Pa možda baš nije tako zločest? 

MICA suho: Ja ga bole poznam, neg vi! 

FANIKA: To ja znam! Vi ste mu žena. 

MICA kao gore: A onda — ', to su na koncu moje stvari! 
FANIKA ugrize se za usnice: Dakle, kako rekoh, kažite 
mu samo, da sam ovdje bila. Recite: Ona gospođa, s kojom 
je govorio jučer. 

MICA šuti. 

F ANIKA: Da, tako! ■ — Klanjam se! Ode. 

ŠESTI PRIZOR 

M i c a. Zlata. 

ZLATA u po glasa: Moj naklon! 

MICA ne veli ništa. Stisnula je obrve i gleda u zatvorena 
vrata. 

ZLATA: Kaj je to za jednu žensku? 

MICA: Ja ne znam. - Ali tak nekaj odurnoga ima v 
sebi. Ti ju ne poznaš? 

ZLATA: Nisem ju još nigđar vidla. 

MICA: S tim bolše. — 

Šutnja. 

MICA ode u kuhinju, donese dva drva i metne u peć. 

ZLATA sjedne kraj stola i počne šiti: To je sigurno ta- 
tina poznata ... 

MICA: Neg kaj drugo! — On se samo i pozna s takvi- 
mi beštijami! 

ZLATA digne glavu: Zakaj? 

MICA: Kaj misliš, da je to kaj poštenoga? 

ZLATA šijući: Ja ne znam. 

MICA: Zakaj ni štela povedati, kak se zove? Časak šuti 
i gleda Zlatu, pa ode opet u kuhinju. 

ZLATA: Bog zna, kaj bi rada? 

MICA donese lonac sa zeljem i postavi ga na peć. Kaj bi 
rada?! — Sigurno je nekakva otajna stvar, kad je tak otišla. 

ZLATA nakon kratke stanke: Buš povedala tati navečer, 
da ga je iskala? 

MICA: Zakaj ne? — Samo ako dojde. 

ZLATA: Ne bu se srdil? 

MICA nekud, kanda joj je svejedno: Pak onda? 

ZLATA: Mene je strah, dok počne vikati. 

MICA promiješa zelje žlicom: Da mu ne rečem, bilo bi 
još gorše! 

Čuje se kucanje po desnom prozoru. 

ZLATA obazre se: Eto! To je Rezika! 

12 Galović, Drame IV 

SEDMI PRIZOR 

P r e đ a š n j i. R e z i k a. 

REZIKA uđe naglo u sobu. Vesela, lijepa djevojka jasnih 
očiju i svijetlo-plave kose. Starija je neko dvije godine od Zlate. 
Govori brzo i živahno, a kretnje su joj obijesne i pune života. 
Glasno: Dobar večer! - Zlati : Oho, kaj to još šivaš? Pak v 
kmici? Buš si oči pokvarila! Miči: Kaj vi delate, gospa. 

MIC A: Večeru slažem. 

ZLATA: Si donesla? 

REZIKA: Nego! — Zato sam i došla. — Mama me špo- 
ta: Kam k vragu ideš sada s timi paradami? Nigdar nema 
mira! — Ali sem joj svejedno vušla! 

MICA: Kaj delta mama? 

REZIKA: Ah, kaj bi delala? Niš! — Navek pripoveda, 
kak ima puno posla! 

ZLATA metnula je svelo rm stranu: Daj! Pokaži! 

REZIKA: No, strpi se malo! Nažgi prvo lampicu! 

ZLATA popne se na stolac: Čekaj! Dohvati svjetiljku. 

N ema petroleja ! 

MICA: Idem ja v dućan. Moram i kruha kupiti. Uzme 

s ormara jednu bocu i ode napolje. 

REZIKA izvadila je ispod rupca, u koji je zamotana, ko- 
mad ružičastoga satina i bijeloga atlasa: A znaš, za kaj mi bu 
ta oprava? 

ZLATA pogleda je pitajući. 

REZIKA: Za ples, moja draga! — Letos bum išla na 
ples. Razmata ona dva komada po stolu. — Ovo roza, vidiš, 
to bu oprava, a ovo, ov atlas, to ti je za aufpuc. Tak na pr- 
sima tu i dole na suknji. — Još samo rukavice, bele cipele, 
i jednu takvu atlasnu žnoru v lasi, pa kaj veliš na to, ha? 


ZLATA: Kaj bi rekla? Lepo je. Razgleda atlas. 

REZIKA: Čekaj, dok mama nažge lampu. Sad se već 
prav ne vidi. 

ZLATA: Buš i feher imala? 

REZIKA: Nego! Na to sem, vidiš, skoro i pozabila. — 
A morebit mi koj dečko tam kupi i cveće? 

ZLATA: Misliš? 

REZIKA: Zakaj ne? — Slušaj, Zlata! Obećaj mi nekaj! 

ZLATA: Kaj takvoga? 

REZIKA: Nekaj jako lepoga. Ne bu ti žal! Samo obe- 
ćaj! 

ZLATA: Ja ne znam . . . 

REZIKA: A1 si čudna! Ne bum te valda vgrizla?! 

ZLATA otežući: No, pak dobro! 

REZIKA: Slušaj! Mi burno obadve prosile tvoju mamu, 
nek i tebe pusti na ples. 

ZLATA naglo: Ne! To ne mre biti! 

REZIKA: Zakaj ne? 

ZLATA: Tak! To ti je teško. — Ja nemam oprave za 
ples — i onda — Zapne. 

REZIKA: Nemaš oprave! A1 si čudna! — Moremo onu 
tvoju belu z batista prena rediti. 

ZLATA: Ona mi je prekratka. — I onda, ja ne mrem 
iti . . . 

REZIKA: Kad si ti nekaj v glavu zabiješ, onda to mora 
tak ostati! — Zakaj ne bi išla? 

ZLATA polako: To košta penez, vidiš . . . 

REZIKA: Penez?! — Dva seksera su za nju penezi! Pla- 
tiš samo dva seksera ulaznine — ti bedak — i drugo niš! — 
Navečeraš se doma. 

ZLATA odlučno: Ne, ne! Nemoj mi više niš od toga 
govoriti! 

REZIKA: Ako se mame bojiš, ja joj bum rekla! 

ZLATA: Nemoj! To ni potrebno! Čemu? 

REZIKA: Slušaj, ti Zlata! Ja tebe ne razmem! Prez 
zamere, znaš! — Ti sve peneze, kaj zaslužiš, daš doma. Ni 
krajcara si ne ostaviš! Ne kupiš si niš! — Pak zakaj si onda 
ne bi privuščila bar jemput malo zabave? 

ZLATA: Zabadav ti to govoriš. — Ja ipak ne bum 
išla . . . 

REZIKA: No, ja te nosila ne bum! Ako ne ćeš, ne tre- 
baš! 

ZLATA mučno: Vidiš, pri nami se svaki krajcar ogle- 
da .. . 

REZIKA: Pak kaj moj tatek nije težak, kak i tvoj? 

ZLATA: Znam, da je, ali on zasluži, a naš — - 

REZIKA: Kaj: vaš? 

ZLATA: On je pak prez posla! 

Stanka. 

REZIKA sažalno: Ti, Zlata, ne buš ni znala za svoju 
mladost . . . 

ZLATA: Ja se ne tužim . . . 

REZIKA: Ti si velika sirota! Kaj?! - — Nek te za ne- 
koga dadu, pak ne buš znala ni povedati, da si bila mlada. 

ZLATA: Svejedno! — Ali mami nemoj niš reći! 

MICA vraća se noseći flašu petroleja i komad kruha: Evo! 

ZLATA uzme flašu i hoće da natoči. 

MICA kod prozora u dnu: Hodi sim. — Ovde se bole 

vidi. 

ZLATA natoči, napali svijetlo i popne se na stolac: No, 
da sad opadnem skup z lampom na taj štof, bilo bi lepe pa- 
rade! 


REZIKA: Kaj ne? Ne bi trebalo niš aufpuca. 

ZLATA objesila je svjetiljku : Tako! Sad se bar vidimo! 

Po sobi se prosulo žućkasto svijetlo. 

REZIKA: No, sad pogledaj! 

ZLATA: To bu jako lepo pasalo! 

MICA gleda sa strane, Reziki: Kaj idete na ples? 
REZIKA: Nego! 

MICA: Vam to more biti. 

REZIKA: Zakaj? Mogla bi i Zlata — ? , 

MICA: Kad ne bi drugih stvari bilo! 

REZIKA pogleda Zlatu i slegne ramenima: Tak lepo! 
Sad si sve vidla, i sad idemo. Zamota sve. 

ZLATA: Kad opet dojdeš? 

REZIKA: Sad bum s tim imala posla. - — - Dojdem ti se 
pokazati, kad bu gotovo! Pođe prema vratima. 

MICA zabavljena je kod peći: Pozdravite mamu! 

REZIKA: Hoću. Fala. Otvori vrata. Evo vaših dijakov! 
Laku noć! 

Iz hodnika se čuje žamor dječjih glasova. 


OSMI PRIZOR 

M i c a. Zlata. Ivica. T o n č e k. Ljubica. 

TONČEK nahrupio je prvi u sobu. Crnokos dječarac od 
9 godina, . Sav mu je nos pomodrio: Hu, kak je zima! 

IVICA ima mu 10 godina. Dođe za Tončekom i postavi 
knjige na ormar. 

LJUBICA djevojčica od 8 godina. Ima na sebi Zlatin ogr - 

tač i šal, i sva se gotovo u tom odijelu izgubila. Kako uđe u sobu, 
odmah pođe k Zlati. Dječacima: Zakaj ste se grudali? 

MICA: Gde ste bili tak dugo? Kaj je dosad škola bila? 
Pak ste se grudali, ha? 

LJUBICA: Dečki su se samo. Ja nisem. 

MICA: Dam ja vam već grudanja! — Dok budu cipele 
razdrapane, kaj onda? 

LJUBICA: I sklizali su se takaj! 

IVICA: Kaj lažeš? — Si nas ti vidla? 

LJUBICA: Neg da jesem! - — I Tonček se je haril z jed- 
nim dečkom, 

TONČEK: To baš ni istina! . . . Kaj bi se haril?! 

MICA: Samo me se čuvajte! Nek vas ja jemput vlovim, 
onda bute znali. — Kaj bum ja svaki dan kapute krpala? 

TONČEK: Ljuba je jalna, kaj i ona ni bila z nami. — 
Zato nas taki tuži! 

LJUBICA: Kaj se morebiti niste sklizali? 

TONČEK: Prebogmaj se, ako si nas vidla! 

LJUBICA: Kaj niste tam — ? 

MICA: Mir sada! ■ — Evo vam svakomu kruha, i da ste 
mi tiho. Daje im onaj kruh, što ga je prije narezala. — Djeca su 
se već svukla i odložila torbice s knjigama. 

ZLATA šijući. Ljubici: Kaj ste delali danas u školi? 

LJUBICA: Čitali smo. Kak je bil jeden čovek — 

TONČEK sjeo je na onizak stolčić kraj peći ; prekine je: 
No, ti to baš znaš pripovedati. 

LJUBICA: Bolše neg ti! 

ZLATA: Opet se svadite! Daj joj mira, nek pripoveda! 

MICA izvadila je iz kovčega na lijevoj strani kaput, sjela 
k stolu i počela krpati. 

LJUBICA nastavlja: pak je imal tri sina. I onda — 


IVICA donio je jednu knjigu iz svoje torbice: To ni niš! 
pogledaj ti rajše ovu knjigu! Tu su ti same slike. 

MICA: Tko ti je to dal? 

IVICA: Učitel nam je dal danas, kaj burno čitali. Djeca 
su se skupila oko knjige i gledaju u nju. 

TONČEK: Kaj je to? 

IVICA: To je Sneguljica. Vidiš! A ovo su patuljci. Ona 
je v staklenomu lesu. A oni se plaču kraj nje. 

LJUBICA: Gle, kak se ov žalosno drži. 

TONČEK: A ov se je naslonil na sekiru . . . 

LJUBICA: A ona ima belu opravu na sebi . . . Sve troje 
primaknuli su glave skupa. 

MICA Zlati: Kaj se je zmislil Pepek, da je nakanil k 
nam do j ti? 

ZLATA: Sigurno nema posla. 

MICA: A ne misli, da je i ovde teško! . . . 

ZLATA: Bog zna, je li se kaj premenil? 

MICA: Kak ne bi! Mlad se čovek menja! 

ZLATA: Nigdar ne pozabim, kak ga je tata onda stu- 
kel, prvo neg je otišel . . . 

MICA: Siromak! Niti mu je kad bilo lepo, pak mu ni 
ne bu! 

LJUBICA naglo: A ovo! Gle, kaj je ovo? 

TONČEK: To je nekakva kralica! 

LJUBICA: Gle, kak ima dugačku suknju! 

IVICA: To još ni ja nisem čital! Ne znam, kaj je to! 

ZLATA djeci: Koliko dana bute imali fraj na Božić? 

IVICA: Još nam nisu niš rekli! 

TONČEK: Joj na, kak sem ja videl lepoga krisbauma 
u jednom auzlagu. 

LJUBICA: I ja sem vidla. 

TONČEK: Same lepe kugle su na njemu. Pokazuje ru- 
kama. Tak velike. 

LJUBICA: I cukori. 

TONČEK: I jedan krampus! 

LJUBICA: Ono nije krampus, ti bedak! Na krisbaum 
se ne vešajiu krampusi! 

TONČEK: Nego kaj je ono? 

LJUBICA: Ono je angel! 

TONČEK: No, ti se pak razmeš! Angeli imaju roge i 
repe, kaj ne?! 

ZLATA: Pak ste se počeli svaditi! 

TONČEK: Ona bi navek rada biti pametna! 
LJUBICA: Bog zna, kaj si ti videl? 

TONČEK: A kaj si ti? 

MICA: Mir! Zemite si knjige, pak čitajte. 

ZLATA: Kaj imate za lekciju za zutra? 

TONČEK: Mi nemamo niš! 

LJUBICA: Mi imamo isto, kaj i za danas. 

ZLATA Ivici: A ti? — Ti samo čitaš te pripovesti! 
IVICA digne glavu: Kaj? 

ZLATA: Slušaj, dok te kaj pitam! Ne bum ti dvaput 
govorila! 

IVICA: Kaj imam za lekciju, je li? 

ZLATA: Je! 

IVICA: Ja se bum već navčil! 

ZLATA: Kad? — Zutra? 

U hodniku se čuju glasovi i koraci. 

LJUBICA tiho: To je tata . . . 

MICA digne se: Netko je ž njim! 

Djeca se pokupe od stola k peći i ušute. 

DEVETI PRIZOR 

Pređašnji. Ivan. Branko. 

IVAN onizak, jak čovjek širokih ramena. Star je 45 godina. 
Lice mu je tamno i zarašteno gustom, crnom bradom. Na nogama 
ima čizme, na glavi kapu, a obučen je u kratki zimski kaput. Malo 
je pripit. Kad uđe u sobu, oči mu se krijese. Nasmiješi se, a iz- 
među usnica bljesne red jakih, bijelih zubi. Miči: Evo, dopelal 
sem ti zeta! 

BRANKO unišao je za njim i ostao kod vratiju. Visok, bli- 
jed čovjek od 30 godina. Odjeven je u kockasto odijelo, a na 
glavi ima crni, mekani šešir. Malo je plašljiv i nesiguran u go- 
voru. Dubokim, promuklim glasom: Dobar večer! 

MICA gleda obojicu bez riječi. 

ZLATA ustala je i odložila švelo na kovčeg na desnoj 
strani. 

IVAN stupio je naprijed; Branku: No, kaj veliš? Pokaže 
na Zlatu. To ti je ta puca . . . Kaj nije morebiti lepa?! 

BRANKO stoji još uvijek blizu vratiju. 

IVAN Branku: No, hodi bliže! Kaj se tak držiš? — Ne 
kaniš valda tako pobeći? 

BRANKO Miči: Ja nisam kanil — 

IVAN: Eto ga je! Sad se bu još ispričaval, kaj nije do- 
šel napraviti vizitu ob dvanajsti vuri! — Ja sem te dopelal 
i — nikomu niš. — Daj, hodi sim! 

MICA mirno: Sednite se! 

IVAN: Sedni se lepo . . . Tu, vidiš! 

BRANKO: Znaš, da ja moram još doma — 

IVAN: Buš dospel! Miči: Ja sem ti danas ćeli dan iskal 
posla i, vidiš, navečer sem se zišel s tim mojim prijatelom, i 
on mi je rekel, da ima pri njimi, v lederfabriki, jedno mesto 
prazno. - — Kaj veliš, ha? 


185 


I 


MICA kao gore: Dobro je. — 

IVAN: Neg da je dobro! — Sad u zimi najti mesto — 
prije bi našel vraga! * — ■ Ali, daj večeru! Nli smo ti bili malo 
v birtiji, pak smo gladni. — Branku: Imali smo tituluš, kaj 
ne?! Miči: Kaj imaš za večeru? 

MICA: Zelje . . . 

IVAN: To ti ja ne bum jel! — Kaj imaš drugo? 

MICA: Drugo niš . . . 

IVAN: Niš drugo? 

BRANKO: Ali nije potrebno. Ja i onak moram — 

IVAN: Niš ne moraš! — Ja sem te pozval na večeru, 
i ti buš pri meni večeral. 

BRANKO: Ali — 

IVAN: Tiho, dok ja govorim. — Ivica! 

IVICA ustane od peći i dođe naprijed. 

IVAN: Hodi v dućan, tu na vuglu, pak donesi za kru- 
nu salame, a za krunu ementalera. • — Si razmel? 

IVICA: Je. 

IVAN: Dobro. ■ — Žuri se! 

IVICA bojažljivo: A novci? — 

IVAN: Reči, da bum ja već došel platiti... 

IVICA: Dobro... Ode. 

BRANKO: Ali, vidiš! . . . čemu? . . . 

IVAN: Čuješ, ti bi moral par put k meni v školu dojti. 
Kad bi popil onak par eksov, onda bi već bil tiho. 

MICA počela je prostirati stol. 

IVAN Miči: A zakaj ti nisi kaj bolšega priredila za ve- 
čeru? 

MICA: Nisam znala . . . 

IVAN: Nisi znala?! — A znala si, da sem ja otišel iska- 
ti posla, i da bum na večer doma došel. 

MICA: I jučer si bil takaj posla iskati . . . 

IVAN: Ti misliš, da se to samo tak najde! Branku: Vidiš, 
takve su ti žene. Kad se zm učiš i nahodaš po toj zimi, onda 
ti kajgod priredi za večeru. 

MICA tihim prijekorom: Ti znaš dobro ■ — ■ 

IVAN: A ako kaj rečeš, onda odmah prodika! Pazi, kad 
se buš ženil. — No, kak ti se dopada ta moja Zlata? 

BRANKO: Ja sem već jemput videl frajlicu . . . 

IVAN: Feš je to puca! I navek dela. Vredna je sto ta- 
kvih Pokaže na Miču, kakva joj je mati! 

MICA: Zakaj si me zel? 

IVAN: To je bila najvekša bedastoća v mojem životu! 
Ne bi danas bar tolko dečurlije imal! 

BRANKO prišao je k Zlati, nespretno: Vi delate za šve- 
lju, frajlica? . . . 

ZLATA: Delam . . . 

BRANKO: Imate sigurno puno posla? 

ZLATA: Imam 

IVAN Branku: No, budi kuražen! Em si dečko! ■ — Vi- 
diš, ovak ju primi! Uštine Zlatu za lice. 

ZLATA digla je ruku, da se obrani. 

IVAN Zlati: No, no! Ne bum te po jel! 

MICA: Ti si danas sigurno ćelo popodne sedel v bir- 
tiji! 

IVAN niti se ne obazre na nju: Pak da sem baš ćeli dan, 
kaj to na tebe spada?! 

MICA: Na me spada samo to, kak burno živeli . . , 

IVAN resko: Ti se hoće svaditi? 

Kratka stanka. 

BRANKO Zlati, koja se spustila na kovčeg i nastavila siti: 
I moja mama šiva takaj nekakve rubače . . . 

ZLATA: Vi živite z vašom mamom? 

BRANKO: Živim. Ona je već stara. Prek šezdeset let. 

I šepava je. Ne ide nikam van . . . 

IVAN Branku: No. kaj veliš? Kak ti se dopada? 

BRANKO nasmiješio se: Ja ne znam ... To je tak — 

IVAN: Je 1' bi ju htel oženiti? 

BRANKO: Ti si, čuješ — 

IVAN: No, kaj? — Kaj se bojiš tak? 

BRANKO: To bi najprvo frajlica morala reći ... a 
onda — zapne. 

IVAN: Ona? — Kaj treba žensku puno pitati, je 1’ hoće 
ii’ ne će! Otpelaš ju, pak je stvar gotova. 

BRANKO: To si ti takav, ali svi nisu jednaki . . . 

IVAN: Kaj ne bi bili? Moraš biti! Zato si muškarac! 
Dosta žalosno, već si trideset let star, pak se još nisi navčil, 
kak se to dela! 

BRANKO smeteno se smiješi. 

IVAN: Znaš, kaj? Kad se buš ti ženil, onda si i ja naj~ 
dem mlajšu ženu! ■ — • Kaj, Mica? 

MICA: Slobodno! 

IVAN: Ti bi me pustila? 

MICA: Nisem te nigdar držala! 

IVAN: Već si i onak prestara za me! Branku: Izgleda, 
kak i tvoja mama, kaj ne? - — 1 A gle, kakve ja još imam prsi 
i ruke, ha? Namigne Branku. ■ — ■ Još bi si najmlajša puca svih 
deset oblizala za me! 

MICA: Već si me davna mogel ostaviti . . . 

IVAN: Plakala bi se ti svejedno, da ja otidem. 

MICA: Zakaj? 

IVAN: Ti bi mi oči skopala, da znaš, da imam kakvu 
drugu. 

MICA: Onda bi već davno moral šlep hodati po svetu. 

IVAN porugljivim glasom: Si morebiti kaj čula? 


MICA: Ja nemam vremena pitati okolo, s kim ti živiš. 

IVAN: I danas sem, vidiš, bil pri jednoj puci. Da znaš 
samo, kak je lepa! 

BRANKO Miči: Ne verujte mu! On bi vas samo rad 
ra srditi! 

MICA slegne ramenima: Pak da je baš i bil?! Svejedno! 

BRANKO Ivanu: Koja bi puca tebe htela?! 

IVAN: Koja? — Hoćeš se okladiti? 

BRANKO smiješi se: Je li? — - 

IVAN: Kak sem stareši od tebe, ali još ne dam nikomu 
naprvo. Još se ne bojim ni dvadeset let starog dečka! 

BRANKO: Jemput burno vidli! 

IVAN: Svaki dan, ako hoćeš! 

BRANKO: No, sad burno svaki dan skupa — 

IVAN: V svemu sem ti ja još onakov stari, kak sem 
sem bil pred dvadeset let. 

MICA reže škarama jednu krpu, kojom će zakrpati onaj 
kaput, što ga je imala prije u rukama: Nisi se imal š čim zmu- 
čiti! 

IVAN: Delal sem ja dosta, moja draga! Više neg ti! 

MICA: To je moralo jako davna biti! 

IVAN: A tko te je pokupil, kaj bi skoro rekel, na cesti 
— skup s tom pucom? — Pokaže na Zlatu. 

MICA ne odgovara. 

IVAN: Da te nisem zel, kaj bi bilo s tebe, ha? 

MICA šuti kao i prije. 

IVAN: Sad ne znaš odgovoriti, je li? 

IVICA povratio se, ali nije donio ništa. 

IVAN: No, gde si bil tak dugo? 

IVICA drhtavo: Tata! . . . rekel mi je v dućanu, da ne 
da prez novac . . . 

IVAN izdere se: Kaj? — - Ne da prez novac? — 

IVICA: Je . . . 

IVAN: A jesi rekel, za koga nosiš? 

IVICA: Jes em . . . 

IVAN: No, čekaj! Idem ja sam! 

BRANKO u silnoj neprilici. Ustavi Ivana: Nemoj! Ostani 
samo! ... Ja i onak moram doma . . . Mama je sama ... i 
onda . . . ja sem rekel ... to nije bilo potrebno . . . 

IVAN hoće svejedno da ide: Ali — 

BRANKO: Ne, ne . . . drugi put, znaš! . . . Laku noć! 

Ode. 

DESETI PRIZOR 

Pređašnji. Bez Branka. 

IVAN za Brankom: Čekaj! — V rata su se naglo zatvorila. 

On stoji časak oborene glave i mrk na istome mjestu, a onda 
pođe naprijed. Miči, muklim bijesom: To si ti kriva^ 

MICA: Ja? 

IVAN lupi nogom o pod: Jesi! . . . 

Šutnja. 

MICA. Znaš dobro, kak nam ide! — ■ I danas je haus- 
frau tu bila radi stana . . . 

IVAN izdere se: Pak onda? — Ako joj nije prav, ja lako 
odovud obiđem . . . 

MICA: Otideš?! — Kak samo čekaju na nas 1 

IVAN: Zakaj imaš tolko dece?! 

MICA ne odgovara. 

IVAN turio ruke u džepove: I onda nek čovek dojde ve- 
selo doma?! — ' Bog sveti, da te ne vidim! 

MICA sagnuta nad kaput: Nisi trebal ni sada dojti . . . 

IVAN ustavio se pred njom; porugljivo: Je li? Nisem 

trebal dojiti! To bi ti najrajše, ali ~ znaš - lupi šakom o stol 
još sem ja tu gazda! . . . 

MICA: Nitko ti ne veli, da nisi . 

IVAN: Danas ti jezik nekak preveć ide. — Kaj bi bilo, 
da ti ga ja malo prikratim? 

ZLATA tiho: Tata! . . . 

IVAN. Kaj. ■ Morebiti ti je mama našla bogatoga 
dragoga, pak ste takve gospe najemput! 

MICA podigla je pogled k njemu: Šuti samo, dok sam 
tiho ... 

IVAN nakloni se posprdno: Odmah, milostiva! - O, sad 
vise ne bum smei niti jednu reč reći, da se ne uvrediš 

MICA: Takve komplimente moreš delati nekomu dru- 
gomu . . . 

IVAN: Komu? 

MICA: Mislim, da se razmemo! 

IVAN nasmije se: Ha, ha, ha! ... Ja sem tebi v strahu! 

aj još ne bi?! Ozbiljno: Znaš, kaj ti bum ja rekel? — Ma- 
kar ja napravim kaj mu drago, ti se moreš obesiti ili na glavu 
postaviti, ako hoćeš, svejedno bu tak, kak bum ja htel! . . . 
oi me razmela? 

MICA šuti. 

IVAN: No! Kaj ne znaš niš reći? . . . 

MICA: Tam na ormaru imaš kartu od Pepeka - Doi- 
ae ti doma ... ’ 

IVAN: Tko dojde doma? 

MICA: Pepek. — 

IVAN: Kaj sem ga ja zval? - Nemam dosta i ovih tu? 
okaze na djecu. Pa kaj hoće od mene? 

MICA: Čitaj! Tam ti je karta! 

IVAN uzme kartu, čita*, zgnječi je i baci na pod: Nek samo 
dojde! Ja ga već otpravim, kaj bu i v kmici našel vrata . . . 

MICA ustane i donese onaj lonac s peći na stol. Djeci: 
Hajd, hodiite! . . . 

IVAN: I ti zbila nemaš niš drugo? 

MICA: Ne znam, gdje bi ti zela! — Mogel si v birtiji 
večerati, kad si već tam bil! . . . 

IVAN: To na tebe ne spada, ali ja hoću večeru. 

MICA: Zemi si ju! 

IVAN bijesno: Ti kaniš mene rasrditi danas! . . . 

ZLATA: Tata! 

MICA: Pak kaj hoćeš od mene? Gleda ga odvažno. 

IVAN trgne se: Kaj hoću od tebe? Pograbi stolac. 

ZLATA uhvati ga za ruke: Nemoj! 

IVAN grubo: Pusti me! Skoči prema Miči. 

MICA stoji nepomično. 

IVAN tržne se i nehotice stane. — Onda obori glavu i spu- 
sti se teško dišući na stolac. 

Stanka. 

ZLATA mahne djeci rukom i ode s njima u kuhinju. 

MICA pođe polako prema prozoru u pozadini i pritisne čelo 
o staklo gledajući u noć. 

JEDANAESTI PRIZOR 
M i c a. Ivan. 

MICA nakon duge šutnje ; naoko mirno: Bila je tu danas 
jedna ženska . . . Pitala je za tebe . . . 

IVAN mutno: Pak onda? 

MICA: Nije htela reći, kak se zove . . . Rekla je samo 
da ju ti već poznaš . . . 

IVAN: Kak izgleda? 

MICA: Imala je šešira i krznenoga kragna. 

IVAN ustane i časak šuti: Vrag zna, tko je to bil! 

MICA: Ti znaš bole, neg ja! 

IVAN Opet si počela! . . . 

MICA slabim, tihim glasom, koji na mahove zadrŠće: Slu- 
šaj! — Ja ti bum nekaj rekla. — Ja sem čula — 

IVAN prekine je: Kaj si pak čula? 

MICA kao gore: Ali ona je samo moja! Razmeš? - — I ja, 
ja to ne dam, pak ti napravi, kajgod hoćeš! 

IVAN: Kaj si ponorela? 

MICA: Ti nju ne buš spravil za kelnericu, dok sem ja 

živa! 

IVAN tobože nehajno: Tko ti je to pripovedal opet? 

MICA: On, koj zna . . . 

IVAN: Nego, kaj kaniš š njom? — Buš ju dala za ka- 
kvoga princa? 

MICA: Ona je sirota, a 1 je poštena . . . 

IVAN: To nije baš tak skupa stvar: poštenje! — Kaj 
dobi za to? 

MICA: Svi nisu — 

IVAN prekine je: . , , kak ja, je li? — Morebiti! Gleda je 
prođimo. A kak dugo ju kaniš još držati v mojem stanu? . . . 

MICA gleda ga skupivši obrve. 

IVAN: No? — Kak dugo? ~ Nemoj se tak držati, ja 
se toga ne bojim! 

MICA: Ona ti daje sve novce, kaj zasluži . . . 

IVAN hladno: Fala! — Ja ne trebam više! 

MICA: Dobro. - — 

IVAN gleda je neko vrijeme, pak se nasmije: Ha, ha, 
ha ... Ti si mislila mene naterati v nepriliku, moja draga, a 
sad isi sama dobila ono, kaj si isikala ... Je li? Još sem ja 
gazda?! Ha, ha, ha . . . 

MICA: Ako hoćeš, ona more još danas otiti. 

IVAN smrknuo se, kroz zube: Samo ju probaj poslati kom! 

. — Onda bus znala . . . 

MICA: Ti ne buš napravil š njom — 

IVAN prekine je: Tiho! Uzme zimski kaput, što ga je bio 
bacio na postelju i obuče se. 

MICA: Kam ideš? 

IVAN: Nije te briga! Natuče kapu na čelo. 

MICA stoji ukočeno spuštenih ruku uz tijelo. 

IVAN došao je sasvim blizu k njoj i pograbio je čvrsto 
objema rukama za ramena. Promuklim glasom: A ako se još 
jemiput usudiš govoriti s menom ovak, kak danas, onda . . . 
onda te ubijem! > — Razmeš? 

MICA reskim, tvrdim šaptom: Kak i pokojnicu, je li? 

IVAN naglo je ispusti i korakne natrag. Časak se još gle- 
daju, onda se on okrene i pođe napolje: Prokleti život! . . . Zalupi 
vratima. 

MICA stoji tamo još neko vrijeme, a zatim se obazre oko 
sebe, kanda se probudila, uzdahne, uputi se prema kuhinjskim vra- 
tima i otvori ih polako. Umornim glasom: Hote k večeri! . . . 

ZAVJESA POLAGANO PADA. 


19. aprila 1911. 


DRUGI ČIN 

Soba kao u prvom činu. 

Poslije podne. Kroz desni prozor pada unutra veliki trak sunca. 


PRVI PRIZOR 

Ivica. T o n č e k. Ljubica. 

TONČEK dotrčao je naglo iz kuhinje u sobu. 

IVICA izađe na prstima za njim. 

TONČEK stavio je kažiprst na usta i namigne Ivici, pa se 
zavuče pod krevet. 

IVICA šćućurio se ispod stola. 

LJUBICA dolazi također iz kuhinje pipajući rukama oko 
sebe. Oči su joj svezane rupcem: Ja vas bum svejedno našla . . . 
Ide polako naprijed. 

TONČEK počeo se smijati ispod kreveta. 

LJUBICA: Aha, tu si! 

TONČEK: Je, brus! 

IVICA prasne također u smijeh. 

LJUBICA stala je raširenih ruku i osluškuje prema onoj 
strani, odakle se čuje Ivičin smijeh: I tu je netko! . . . 

TONČEK izvirio je ispod kreveta: Hodi sim! 

LJUBICA: Čekaj malo! Ide opet naprijed i spotakne se o 
stolac. Joj meni! 

TONČEK: No, kaj ti je? 

LJUBICA plačno: Vudrila sem se . . . Skine rubac s očiju. 

Više se ne ću tak igrati . . . 

TONČEK: No, daj tuli malo! — Ni te sram? 

LJUBICA: To ne gdlta! — Ja vas tak ne bi nigdar našla! 

IVICA izlazi ispod stola: Kaj nisi i ti otišla pod stol, kad 
sam ja iskal? 

LJUBICA: Je, pod stol! — Ali, vidiš, kam se je Tonček 
zavlekel? 

TONČEK izvukao se napolje i otresa prašinu s odjeće: 
Kaj me buš opet tužila mami, kak sem si opravu zaprašil? . . ♦ 

IVICA: Čekajte! Sad se burno nekaj drugo igrali . . . 

TONČEK: Kaj? 

IVICA razmišlja: Čekaj! — Aha! Znam već . . . 

LJUBICA: Ali ja ne ću više, kaj bi mi oči zvezali! 

IVICA: Ne burno više. Donese onizak stolčić ispod peći i 
postavi ga nasred sobe. 

TONČEK: Kaj bu to? 

IVICA Tončeku: Ti se tu sedni. Ti buš veštica! 

TONČEK: Veštica?! 

LJUBICA: Pa kaj bu to onda? 

IVICA Ljubici: A ti buš kralevska kći . . . 

TONČEK: A, sad znam već! To je ona pripovest, kaj 
smo jučer navečer čitali! . . . 

IVICA: Je! 

LJUBICA: Joj, to bu lepo! 

IVICA daje Tončeku komad drva: To je vreteno. S tim 
ju buš vbol! 

LJUBICA: Ali ja bi morala imati krunu na glavi, kak 
i tam na sliki. 

TONČEK: To ti ne treba! Sjedne i počne ono drvo vrtjeti 
među prstima. 


LJUBICA sveže si onaj rubac oko čela: Tak, vidiš! — To 
mi bu mesto krune. 

TONČEK Ivici: A kaj buš ti? 

IVICA: Ja bum onaj princ, kaj dojde, pak ju prebudi . . . 
TONČEK Ljubici: Hajd, hodi brže! — Ja već predem! 
LJUBICA: Ali me ne smeš jako vbosti! 

TONČEK: No, hodi već jemput! 

LJUBICA prilazi polako k njemu. 

IVICA malo podalje od njih: Tako! Sad poklekni kraj 
njega! 

LJUBICA klekne. 

IVICA: Sad pitaj: »Što to radite, stara majčice?« 
LJUBICA: Što to radite, stara majčice? 

IVICA Tončeku: Znaš, kaj buš odgovori!? 

TONČEK: Predem! . . . 

IVICA: To moraš drugač reći! 

TONČEK: Znam. Ovak. Namrgodi se i izbulji oči, Krije- 
štavim glasom: Predem! . . . 

IVICA: Dobro je! 

LJUBICA: Kaj ja sad rečem? 

IVICA: »A bi li htjeli i mene naučiti?« 

LJUBICA: A bi li htjeli i mene naučiti? 

TONČEK mrko: Hoću. 

LJUBICA: A sad? 

IVICA: Sad zemi to vreteno. Tončeku: A ti ju vbodi . . . 
TONČEK namrgodi se još jače i zamahne drvetom, 
LJUBICA: Nemoj jako! . . . 

TONČEK ubode je: Tako! Digne se. 

LJUBICA: A ja? 

IVICA: Ti spadni dole! 

LJUBICA: Ne ću. Bi se zmazala! 

IVICA: Onda se sedni tu. 

LJUBICA sjedne. 

IVICA: Sad je prešlo sto let, znaš! Ti spiš, a dojde jeden 
princ, koj te probudi! 

TONČEK: Slušaj, ti Ivica, bum ja princ! Hoćeš? 

IVICA: Ti si bil veštica! 

TONČEK: Zato miš! Daj! Nemoj biti takov! 

IVICA: No, dobro! Nek bu! 

TONČEK: Znate kaj? Tam v knjigi piše, da je kraj ce- 
loga dvora bilo drveće i ruže, i da je princ preskočil prek 
svega, dok je došel nutra. 

IVICA: Tak, kaj onda? 

TONČEK: Taki buš videl! Ode u kuhinju i povrati se no- 
seći lonac sa cvijećem. 

IVICA: Kaj buš s tim? 

TONČEK: To bu šuma! 

LJUBICA: Mama bu špotala, buš videl! 

TONČEK: Kaj bi špotala? Ne bu vidla! Postavi lonac 
k Ljuhićinim nogama. 

LJUBICA: Kaj ja sada napravim? 

IVICA: Ti se naredi, kak da spiš . . . 

LJUBICA zatvori oči. 

IVICA Tončeku: A ti — 

TONČEK prekine ga: Ja znam svoje . . . 

LJUBICA: Kaj bum ja dugo žmirela? 

TONČEK: Čekaj, dok si konja najdem . . . 

IVICA: Tam v kuhinji imaš . . . 

TONČEK ode u kuhinju, iznutra: Taki sem ja tu . . . 
IVICA Ljubici: Ti samo žmiri . . . 

LJUBICA: Ne mrem bole . . . 

TONČEK izlazi iz kuhinje jašući metlu, a u ruci nosi du- 
gačak štap: To je koplje, znaš! . . . 

LJUBICA vireći ispod trepavica: Nemoj mene s tim vu- 
driti! , , . 

IVICA: Ti budi sad tiho ... Ti spiš . . . 

TONČEK: Pazi, kak bum skočil! . . . Zaleti se naglo prema 
loncu i udari ga štapom. Lonac se razbije. 

LJUBICA skoči sa stolca: Joj na, kaj si napravil?! 

TONČEK skuplja crepove: Šuti, mama ne bu znala . . . 

LJUBICA: Kaj ne bu znala, kad si lonec razbil! ... U 
hodniku se čuju glasovi. 

TONČEK: Netko ide! . . . 

IVICA: Daj, poberi brže! . . . 

Sve troje se uskomešalo kraj lonca. ' 

DRUGI PRIZOR 

Pređašnji. Ivan. Fanika. 

IVAN ulazi unutra i okosi se na djecu: Kaj delate tu? Ba- 
kini jedni! . . . Marš v kuhinju! 

FANIKA dođe za njim. 

IVAN djeci: Idete već jemput! . . . Djeca pokupe crepove 
i zemlju i odu u kuhinju. 

FANIKA iza kratke stanke: Slušaj! — Ako nas zateže 
ovdje tvoja žena? . . . 

IVAN: Ona je sad na dvorbi. 

FANIKA: Ja ne bih više ovamo zalazila, da se nismo 
slučajno sreli . . . 

IVAN: Zakaj? 

FANIKA: Zadnji put me nije baš najiprijaznije primila ni 
ispratila . . . 

IVAN: Koj te je vrag nosil sim?! 

FANIKA: Htjela sam da vidim tu curu. Ti je tako hva- 
liš, da sam se već i bojala . . . 

IVAN: Čega? 

FANIKA: Mislila sam, možda i nije tako lijepa, kako ti 
pripovijedaš! 

IVAN: Pak onda? 

FANIKA nasmiješi se: Da ne bude cijena previsoka . . . 
IVAN: Čuješ! Ti misliš, da te kanim prevariti! 
FANIKA: Tko zna? 

IVAN: No, pak sad si ju vidla . . . 

FANIKA: Bilo je mračno u sobi. «— A i tvoja žena je 
bila ovdje. 

IVAN: Nje se nisi trebala ženirati! 

FANIKA: Da me još baci napolje! — I onako mi je go- 
tovo pokazala vrata . . . 

IVAN ironično: Valda se nisi uvredila? . . . 

FANIKA udari ga lako po ramenu: Ti si stari lopov! 
IVAN: Slušaj! — ■ Sad burno pametno govorili . . . 
FANIKA: No, dakle? 

IVAN: Sedni se najprvo . . . 

FANIKA: Hvala! Sjedne. 

IVAN sjeo je nasuprot njoj: Ti si sad vidla pucu — 
FANIKA prekine ga: Rekla sam ti, da je bilo mračno. 
Takova se roba mora na svijetlu pregledati . . . 

IVAN: Nemoj brundati! Ti prigovaraš samo zato, kaj 
bi ja bil jeftineši! 

FANIKA: Njoj treba još puno vježbe, moj dragi . . . 
IVAN: Oh, strašne vežbe?! Ne znam kaj! — Ne bu znala 
donesti kavu i pobrati tringeld! 

FANIKA gleda ga frivolnim smiješkom: Nije samo to! 
IVAN: Pusti ti ono drugo meni! 

FANIKA: Ne bi li? Još i to! 


IVAN: Ja ti velim, da ovakvu kelnericu nisi još nigdar 
imala! 

FANIKA: A Laura? 

IVAN: No baš! Bila je široka, kak ov stol . . . 

FANIKA: Prije si drukčije o njoj govorio! . . . 

IVAN: Ili morebiti ona suha, s črlenimi lasi? 

FANIKA: A ta tvoja je još gotovo dijete . . . 

IVAN: Kakvo dete! Hodi zbogom! Već je navršila še- 
snajst let! . . . Dok si ti bila šesnajst let stara, već si davno 
zišla z mode . . . 

FANIKA: A otkada me ti poznaš? 

IVAN: Kaj ja znam? — Već si onda tak izgledala, kak 
i danas. 

FANIKA: Ali si ipak bio lud, kad si me opazio . . . 

IVAN: To si ti misliš! — Tobože, kao da mu nije stalo: 
Je, ako ti ne ćeš, meni je prav ... Ja imam jednoga dečka v 
lederfabriki, Požarić se zove, on ju bu oženil, ako baš zutra 
hoću! . . . 

FANIKA: No, to mora biti nekakav . . . Mahne prezirno 
rukom. 

IVAN: Zakaj? — Malo je vudren, ali drugač čisto feš 
dečko . . . 

FANIKA: A koliko ćeš ti, molim te lijepo, imati od te 
ženidbe? 

IVAN: Ja? — Svejedno! — Bar bu puca pošteno opskr- 
blena! 

FANIKA nasmije se: Prije nisi bio tako zabrinut za nje- 
zinu budućnost . . . 

IVAN: Ako ti ne ćeš — ?! 

FANIKA: Nek bude, kako sam ja zadnji put rekla . . . 

IVAN: Premalo je to . . . 

FANIKA: Ja ti ne mogu više dati . . . Poslovi idu prilično 
slabo ... 

IVAN razmišlja časak: No dobro! Burno se još spominjali! 

, Pogleda je i oko usana mu zatitra smijeh. 

FANIKA 5 gnušanjem: No, čuješ! 

IVAN: Zakaj ne? 

FANIKA: Nije te stid? 

IVAN brutalno: Pred tobom?! 

FANIKA nasmije se: No, da ti to žena zna! 

IVAN: Pak?! 

FANIKA nešto tiše: Ali kako ćemo s -njom? 

IVAN: Z mojom ženom? — Za to je lako! 

FANIKA: To si i zadnji put rekao, ali ja ne vjerujem . . . 
IVAN: Ako ne bu htela z dobra, onda ih sve skupa pre- 
teram. 

FANIKA zabrinuto: To ne ide! 

IVAN: Zakaj ne? 

FANIKA: Neprilike su to . . . 

IVAN: Samo ti mene pusti. Ja bum već sve vredil! 
FANIKA: A kad bi to onda bilo? 

IVAN: Zutra je badnjak: ... Tam k novomu letu . . . 
FANIKA: Ali ako cura ne bude htjela? 

IVAN: S njom bum ja govorili ■ — 1 Pak kaj joj hasni biti 
pri švelji? Koliko tam zasluži? 

FANIKA: Malo, dabome! 

IVAN naglo se sjetio: Je, to sem ti još htel reći! — Ti 
veliš, kaj bu moja žena rekla? - — ' Ona već zna za to . . . 
FANIKA: Zna? 

IVAN: Ja ne znam, tko joj je rekel, ali zna . . . 
FANIKA: Čekaj! Ja sam mojim curama rekla. — Ako 
su one kako - — ? 








IVAN: Vidiš! Zakaj si tak nagla?... Ali svejedno! — 
Bar se ne bu preveć iznenadila . . . 

FANIKA: Dakle dobro! Ustane sa stolca. 

IVAN digao se također: Slušaj! — Moreš mi dati jedno 
pet forinti? 

FANIKA: Sada? 

IVAN: To si onda posle zaračunaš! 

FANIKA: Nemam toliko kod sebe. Dođi večeras u ka- 
vanu. 

IVAN: Da onda taki tih pet forinti pri tebi zapijem?! 

FANIKA: Ne trebaš ih zapiti! Tko ti veli? 

IVAN: Dobro je. Došel bum . . . 

FANIKA: Danas nisi u poslu? . . . 

IVAN: Poručil sem po Požariću, da ne mrem dojiti . . . 
da sem bolestan . . . 

FANIKA porugljivo: Siromah! . . . 

IVAN: Ne da mi se danas delati . . Zbilam! Bil me je 
pohodil sin . . . 

FANIKA: Onaj od prve žene? 

IVAN: Je. — Pepek. 

FANIKA: Pa? 

IVAN: Tak sem mu posvetil, da me više sigurno ne bu 
došel iskati. — Trebam ga! Već je dvadeset let star; nek si 
najde kruha! . . . 

FANIKA: Dakle, do viđenja! Odlazi. 

IVAN: Zbogom! Navečer ja dojdem . . . 

TREĆI PRIZOR 
Ivan. M i c a. 

IVAN zapalio je cigaretu i prošao jedamput po sobi. 

MIC A uniđe blijeda i ostane časak kod vrati ju ugledavši ga. 


IVAN prekrstio je ruke na leđima ; porugljivim glasom: No? 
MICA: Ova ženska, kaj je sad ovde bila, to je ona 
IVAN kao gore; prekine je: Kaj me je iskala? — Fala! 
Znam već. 

MICA teško; riječ po riječ: To je gazdarica kavane k 
»Suncu« . . . 

IVAN: Vidiš! Kak ti to sve lepo znaš! 

MICA: Radi toga sem išla jučer kraj one kavane . . . 
IVAN: I onda? — Kaj znaš još? 

MICA: Znam, da ti ne buš napravil ono, kaj si naka- 
nil . . . 

IVAN: Je li? 

MICA: Ja sem probala sve, ali — Zapne. 

IVAN: Ali — ? 

MICA kao da je zbacila teško breme sa sebe: Posle Božića 
se poeme drugi život! . . . 

IVAN beskrajnim cinizmom: Kaniš ju sama kam poslati? 
MICA razumjela ga je; priduseno: Ti! . . . 

IVAN: Ha, ha, ha! . . . Baš bi htel videti, kak bute vi to 
posle Božića živele! . . . 

MICA prezirno: Ti nam onda više ne buš gazda! . . . 
IVAN: To burno vidli! 

Šutnja. 

MICA: Su deca još doma? 

IVAN otišao je k prozoru u pozadini i gleda napolje. 
MICA pođe prema kuhinjskim vratima i otvori ih: Hajd! 
Hote v školu! 

ČETVRTI PRIZOR 


Pr e đ a š n j i. Djeca. 

LJUBICA plašljivo; Miči: Je već kasno? 

MICA: Nije. Bute dospeli. Sveže joj šal oko vrata. Zutra 
ste fraj, je li? 

TONČEK: Jesmo. — Samo popodne moramo tam dojti. 
MICA: Zakaj? 

TONČEK: Burno dobili darove za Božić . . . 

MICA: Od koga? 

TONČEK: Nekakve gospe nam budu dale . . . 

MICA: Dobro. — Hote sad, ali se ne smete grudati. — 
Ja ne bum svaki dan kapute krpala! . . . 

TONČEK: Ne burno! . . . 

Djeca odu. 

PETI PRIZOR 

Ivan. M i c a. 

IVAN stoji još kod prozora. 

MICA nakon dulje stanke: Slušaj! . . . 

IVAN okrene se i pogleda je. 

MICA Još bi ti samo jedno imala reći . . . 

IVAN: No? — Kaniš mi prodiku držati? 

MICA: Danas si opet prez posla . . . 

IVAN: Ja sem ti već puno put rekel, da to na tebe ne 
spada . . . 

MICA: Zadnje novce, kaj smo zaslužile ja i Zlata, dala 
sem za stan . . . Zutra dojde Božić — Glas joj zadršće. 

IVAN: Moreš se plakati, slobodno. Mene to ne ženi- 
ra . . . 

MICA: Ja nemam više suze! Ne sećam se, kad sem se 
zadnji put plakala! 

IVAN: Bogme ni ja! 

MICA: Drv nemamo više, ni kruha ... a ni za stan nije 
bilo dosta, kaj sem dala . . . 

IVAN: A zakaj ti sve to meni pripovedaš? 

MICA muklo: Kaj ti zbila misliš, da nema Boga? 

IVAN: Si bila danas pri maši? 

MICA nastavlja: Ali sve dojde na videlo! Znaš, sve! 

IVAN: Briga mene! 

MICA: I ono, kaj je prošlo! I ono, kaj se pozabilo! 

IVAN: Pak kaj se pozabilo? 

MICA gleda ga oštro: Ja sem vidla, prije neg su ju me- 
tnuli v les ... ja sem ju oblačila . . . 

IVAN nehotice zadršće: Koga? 

MICA: Nju. Tvoju pokojnu ženu . . . 

IVAN naglo: Lažeš! 

MICA: Ne lažem! Po trbuhu je imala crne fleke, kak * 
šaka ... I cveki su se poznali od cipele ... I 

IVAN stane pred nju; oko u oko: Kaniš me tužiti? 

MICA prezirno: Bojiš se, je li? 

IVAN: Gde su ti svedoki? i 

MICA: Ne trebam ja svedoke! Ne bum te tužila sudu! f 
Nek ti Bog sudi! ■ * 

IVAN: I ne mreš. Ti si kriva, kolko i ja. — Zakaj me l 
nisi odmah prijavila? — Htelo ti se mene, je li? Zato si bila 
tiho! 

MICA gnjevno: Nije! 

IVAN: Sad sem pogodil, kaj ne? 

MICA kroz zube: Nisi! 

IVAN: Zakaj me nisi prijavila? 

MICA šuti i gleda ga. 

IVAN: Ko maj si dočekala, dok smo se venčali . . . 

MICA: Zgrešila sem, ali Bog me je kaznil zato. 

IVAN gleda je i smije se. 

MICA: Trebala sam te prijaviti. Odmah! On čas, kad 
sem to vidla! Danas bi imala jednoga greha manje na duši! 

IVAN: Da ja nisem bil onak jak i lep! 

MICA: Nije to bilo! — Briga za život! Bila sem sama z 
detetom, a ti si svaki dan došel . . . Bojala sem se, kad si bil 
pri meni, ali — na koncu sem privolela . . . Nisam te još po- 
znala! Ali posle — 

IVAN: Posle? 

MICA: Onda je došlo ono, kaj me još i danas muči. 
Nekakov strah. ■ I tomu sad mora biti kraj, razmeš? 

IVAN: Jako lepo! To si se setila sada! Kad si već stara 
četrdeset let! 

MICA: Meni to ne ide z glave ... Ja bi ti još morebit 
oprostila i pozabila sve ono, kaj je bilo, ali ti opet nekaj ka- 
niš! — I toga me je strah . . . 

IVAN porugljivo: Strah te je . . . 

MICA ukočenim, dalekim pogledom: Već ju nekolko noći 
vidim onakvu, kak je ležala pred menom ... I one crne fleke 
vidim ... I onda, kak da otvara oči i diže se . . . Čisto pola- 
ko . . . Sasvim tiho: I onda više ne spim onu noć 

IVAN: Sanjaj ti, kaj hoćeš, ali ja ostanem, kakov jesem! 

Šutnja. 

MICA: To sem ti imala reći . . . 

IVAN: Nisi trebala! Ja sem mislil, da je bogzna kaj va- 
žnoga. 

MICA: Za mene je bilo . . . 

IVAN: Ali za me ne! Uzme kapu . 

MICA: Ideš? 

IVAN Idem! Dosta smo se spominjali. 

MICA oborila je glavu k zemlji. 

IVAN prihvatio je već za kvaku: Imaš još kaj? 

MICA: Ne! Više niš! 

IVAN slegne ramenima i izađe. 

ŠESTI PRIZOR 
M i c a. L u j z a. 

MICA stoji zamišljena , a onda se prihvati rukama za ćelo 
i dođe k stolu. Tako ostane neko vrijeme, zatim uzdahne i pođe 
do kovčega na lijevoj strani. Otvori ga i počne premetali u njemu. 
LUJZA dođe polako u sobu: Dobar dan! 

MICA: Ti si? 

LUJZA: Kad ti ne ćeš dojti do mene, onda moram ja 
k tebi ... 

MICA: Imala sem pri milostivi posla ove dane . . . 
LUJZA: Mislila sem, je 1* te najdem doma ili ne — 
MICA: Pustila me je malo prvo, kaj sem decu otpra- 
vila v školu, ali moram nazaj dojti . . . 

LUJZA: Kaj buš delala? 

MICA: Za zutra se mora još nekaj prirediti ... I veša 
ima još nekaj peglati . . . 

LUJZA: Kuma nema? 

MICA: Baš je malo prvo otišel . . . 

LUJZA: Na posel? 

MICA: Ah, kakov posel?! Već dva dana ne dela. 
LUJZA: Zakaj? 


MICA: Zakaj! Zakaj i prvo! . . . 

LUJZA: Pak je dobil posla? 

MICA: Dobil je, ali mu se ne da! 

LUJZA: Bože moj, kaj bu s tim čovekom?! 

MICA: Niš. — Živel bu tak, dok bu išlo! 

LUJZA: A posle? 

MICA: Ovakvi ne pitaju za posle! — Zakaj se ne sed- 

neš? 

LUJZA: Fala! — Malo se bum spustila. Sjedne. 
MICA još uvijek kod kovčega : Ja iščem veša za decu. 
Moram pregledati, je li sve ćelo. 

LUJZA: I ja sem jučer krpala. Šutnja. . — ■ A kak je to 
bilo s Pepekom? Čula sem, da je bil došel! 

| MICA: Je. Još prekjučer navečer. 

LUJZA: Pak? 

MICA: Bilo je prilično kasno, ali mi smo još bili gore. 
Njega nije bilo doma . . . Došel je — da ga vidiš, kakov je! 
— ja sem mu ponudila, nek se legne, ali rekel je, da bu nje- 
ga čekal, dok dojde, — da mu se ne će spati . . . 

LUJZA: Gde je bil, kaj veli? 

MICA: V jednoj fabriki. Delal je navek po noći, ali 
' onda je obolil i sad je došel . . . Htel nas je, veli, videti. 

LUJZA: Pa kaj mu je rekel kum? 

MICA: Došel je negde oko jedanajste vure i kak ga je 
spazil, odmah je počel vikati, da on nikoga ne treba, da ima 
i nas preveć, nek se nosi nazaj i još puno toga . . . 
j LUJZA: Kak more biti tak prez srca?! Ja, da ne bi niš 

! imala, ja ne bi mogla takva biti . . . 

MICA uzela je nešto rublja i sjela k stolu: Onda je Pe- 
pek otišel . . . 

LUJZA: Tak? 

MICA: Meni je bilo teško, kak da mi je tu pokaže na 
prsa nekaj opalo . . . Nije rekel ni reći. Samo nas je pogledal 
i čisto polako otišel natrag . . . Naslonil se je na zid, ta m bli- 
zu haustora, i tak se je plakal, da nije mogel do reci dojti . . . 
LUJZA: Siromak! ... 

MICA: Na koncu sem mu morala haustora otvoriti. Za 

niš nije htel ostati ovde . . . 

LUJZA: Pak kam je otišel na onu zimu? 

MICA uzdahne: Ja ne znam. — Čitavu noć msem ni s 
okom stisnula. Mislila sem na sve to, kakov je to život, i je 

li to sve baš Bog tak naredili ... 

LUJZA nakon kratke stanke: A posle ga nisi vidla? 
MICA počela je krpati jedan rukav: Nisem . . . Morebit 

je već kam i otišel? . . . 

LUJZA: Bog zna! 

MICA: Ali nigdar ne pozabim, kak je žalosno stal tu 

pri vratima. Kak mrtev! 

LUJZA: A kaj je kum drugi dan rekel? 

MICA: Niš. Dosada, baš prije neg si ti došla, nismo se 

ni spominjali sve ove dane ... 

LUJZA: Si mu rekla za ono, kaj sem ti ja pripovedala. 

Za Zlatu? 

MICA: Još on večer . . . 

LUJZA: Pak? 

MICA: Istina je. 

LUJZA: Zbilam?! 

MICA: Je. - 

LUJZA: Ti je on sam rekel? 

MICA: Nije. — Ali tu je bila gazdarica od one kava- 
ne .. . 

LUJZA začuđeno: Ni moguće! 

MICA: Dvaput je već bila. — Prvi put je govorila z 

menom, a drugi put je bila danas. Sretnula sem ju na haus- 
toru, baš kad sem došla doma. 

LUJZA: Kaj ov čovek misli?! 

MICA: Ja nisem imala mira, kak je prvi put tu bila, 
dok nisem našla tu kavanu k »Suncu«. I nju sem vidla tam. 
Prešla sem tak pred večer mimo auzlagov, dotk me nije nitko 
videl . . . 

LUJZA: I on to zbila kani napraviti?! 

MICA digla glavu: Ali ne bude napravih Dok sem ja 
živa — ne! 

LUJZA: Zlati nisi niš rekla? 

MICA: Ona to ni ne treba znati! Zakaj, da ju sirotu još 
više žalostim? 

LUJZA: Bože moj! Kima glavom. 

MICA: Danas me je samo pogledala od glave do pete, 
kad me je spazila na haustoru. 

LUJZA: Beštija jedna! I kak se je samo spoznala š njim? 

MICA: On navek hodi po kavanami i birtijami okolo. 
Nije nikakvo čudo . . . 

LUJZA: Pa kaj bi Zlata kakti kelnerica?! 

MICA: Nije to za kekiericu. Znam ja dobro. To je dru- 
go nekaj. Ja njega razmem i onda, dok ni ne govori. 
LUJZA: Misliš? 

MICA: Zlata je lepa. On je to njoj sigurno pripovedal, 
a više nije trebalo. 

LUJZA: I Bog to gledi! 

MICA: Ovu noć sem molila. — To mi je još jedino. Da 
nemam toga, već me davno ne bi bilo . . . 

LUJZA: Kaj bi tu čovek znal napraviti? 

MICA: Ja sem već razmislila sve. — Danas sem mu 
rekla ono, kaj sem imala, a kad projde Božić, onda idem. 
LUJZA: Kam? 

MICA: Još ni sama ne znam! - Ostavim ga . ot.dem 
z decom. Nekak burno živeli. Delale burno ja . Zlata, kak 
dosada, zememo si kakvu malu sobicu, . nekak bu išlo. - 
Od njega nismo ni sad imali nikakvu korist. 

LUJZA: To je istina! . . . 

MICA: Ja sem plaćala i stana i sve. 

LUTZA: A1 ako on za vami dojde? 

MICA: Ne bu došel. — S početka bu srdit, kaj ne u 
napravil od Zlate ono, kaj kani, ali posle bu sređen, da nas 
se tak jeftino rešil ... 

LUJZA: Da moreš Zlatu udati, to bi bilo najbolse . . . 
MICA: Morebit se i to trefi. — Ali samo odovud mo- 
ram nekam ... , . 

LUJZA: Za prvo vreme bi mogla i k nam dojti. Mi ni- 
smo bogati i ima nas, fala Bogu, dosta, ali — gladni baš ne 

MICA: Fala ti lepa! Ti si dobra, ali kumu morebit ne bi 

bilo drago ... , , . . , 

LUJZA: Hodi zbogom! On navek veli, zakaj nigdar ne 

dojdete k nam. — I sad na svetke, vidiš, sad bute mogli doj- 
ti! Z dvorbom bus brzo gotova. 

MICA: Burno vidli! Bog zna, kak nam još ovi svetki 

prejdu? „ .-i-i • 

LUJZA: Ja sem zaklala velikoga purana. Četiri kile je 

vagnul. Melšpajza bum zutra spekla ... 

MICA: Ja sem zadnje novce dala za stan. Hausfrau je 
svaki dan bila tu, rekla je, da nas hiti van — , i sad nemam 
više ni krajcara . . . 

LUJZA: Vidiš, ako hoćeš, ja bi ti mogla — 

MICA prekinuvsi je: Ne, fala ti! — Nekak burno pre- 

bavili . . . 

LUJZA: A1 si ti čudna! 

MICA: Ja nisem nigdar rada posuđivala . . . 

LUJZA: No, pak onda? 

MICA gotovo sa smiješkom: Zato svejedno niš nemam, 
kaj ne? 

LUJZA: To je nekaj čisto drugoga, ako ti ja posu- 
dim . . . 

MICA: Ne, ne! Ako mi bu baš jako trebalo, onda doj- 
dem . . . 

LUJZA: Ti se pred menom ne trebaš ničega sramiti. 
Mi smo kak sestre! . . . 

MICA: Sećaš se, dok si bila na mojem prvom venčanju? 

LUJZA: Kak se ne bi sećala? Kak da je jučer bilo! 

MICA: Bil je tak lepi dan! , . , 

LUJZA: Ja sem prvi put imala na sebi onu sivu opravu. 

MICA: I tak smo veseli bili! — I sve je to prošlo, vi- 
diš! . . . 

LUJZA: Kaj ćeš?! — Drugač ne ide . . . 

MICA odloži svelo na stol i zamislila se: Danas mi se čini, 
kak da sam to samo sanjala! 

LUJZA: I onda je on bogec dobil sušicu. — Tak na- 
jernput! 

MICA: Nisem ga ni vidla, dok je umri. — Kak da bi 
zaspal! 

LUJZA: Onda ste imali lepoga stana . . . 

MICA: Sećam se. Tak je bilo svetio. — Tu samo po- 
podne dojde malo sunce i taki se skrije. Tise, gotovo saptom: 
Znaš ti, da se ja bojim ovoga stana. I to ne samo sada. Već 
dugo. Ove stene — i sve je tak teško, kak da nema ni sve- 
tla ni zraka. Svaki put, kad idem v kuhinju, mislim, da me 
netko čeka za vratima ... da me zgrabi ... i više put — oso- 

bito navečer, -kad sem sama doma, moram otiti na dvonsce 
ili kam van . . . tak mi je nekak čudno ... to nisem jos niko- 
mu rekla . . . 

LUJZA: Dojde tak čoveku . . . 

MICA: Višeput se sramim sama sebe, da sem tak pla- 
šliva kak kakvo dete, — ali svejedno se ne mrem toga zdr- 
žati ... 

LUJZA: Morebit se gde i prehladiš, pak ti to dojde . . . 

MICA uzdahne: Tko bi to znal?! 

SEDMI PRIZOR 
M i c a. L uji za. Zlata. 

ZLATA dođe u sohu noseći mali borić i jednu kutiju u 
ruci. Opazivši majku malo se lecne: Ah! . . . Dobar dan! 

MICA: Kaj si već došla? 

ZLATA: Ja sem mislila napraviti iznenađenje — 

LUJZA: Pak si nas našla doima! 

ZLATA: Malo veselja deci! Odloži borić i kutiju. Već 
mi dva tjedna ne daju mira. I jiučer , kad smo išli spat, došla 
je Ljubica k meni, nek ne pozabim . . . 

MICA: A gde si zela novce? 

ZLATA malo u neprilici: To sem prišparala, kaj ti nisi 
znala . . . 

MICA: Pa kaj to košta? 

ZLATA: Dvadeset krajcari bor, a ovo v škatuli krunu. 
, — ■ Buš me špotala, kaj sem tolko potrošila, kaj ne? 

MICA: Zakaj?! — Nek im bu to veselje! ... I ovak, 
kaj imaju drugo? 

LUJZA: I kakov je Božić prez toga? 

ZLATA: Vaša Anka je sigurno puno toga kupila? 

LUJZA: Ima i od lane stvari . . . 

ZLATA: Ja im još nekaj s papira napravim, kaj bu 
više . . . 

MICA: Bog zna, kolko je vur? 

ZLATA: Kad sem bila na Kaptolu, baš su tri odbile . . . 

MICA: Onda bi ja morala iti . . . 

ZLATA: Ideš nazaj k milostivi? . . . 

MICA: Idem. — Ti sad ostaneš doma? 

ZLATA: Je. — Danas su me pustili prije, kad sem zgo- 
tovila, kaj sem imala . . . 

MICA: Ako mene ne bi bilo, dok deca dojdu, onda im 
daj jesti. — Tam u kuhinji imaš . . . 

ZLATA: Dobro. 

MICA Lujzi: Ti ostani još malo . . . 

LUJZA: Moram i ja doma! Moji budu pak kričali za 
večeru . . . 

MICA: Onda idemo skupa . . . 

LUJZA: Slobodno! 

MICA Zlati: Ja bum došla, kak bum najprvo mogla . . . 

LUJZA: Zbogom! 

Obadvije odu. 

OSMI PRIZOR 
Zlata. P e p e k. 

ZLATA raspremila se i postavila borić na stol. Zatim otvo- 
ri kutiju i počne vješati kugle i šećerne nakite po granju. — Ono- 
ga je sunčanog traka već nestalo. 

PEPEK pojavio se sasma tiho i neopazeno na vratima. Vi- 
sok, blijed mladić od 20 godina. Lijepe, pravilne crte. Glas mu 
je nekud umoran i promakao. Neko vrijeme stoji i gleda Zlatu, 
zatim uzdahne. 

ZT.AT A stresla se i naglo okrenula. Jednim dahom. Pe~ 
pek! . . . 

PEPEK: Si sama doma? 

ZLATA: Sama sem . . . Gleda ga još uvijek prestrašeno: 
Kak si bled! . . . 

PEPEK: Bil sem na Mirogoju . . . 

ZLATA: Na Mirogoju? 

PEPEK: Htel sem najti maminoga groba. 

ZLATA gleda ga bez riječi. 

PEPEK: Nisem ga našel. Ne znam: morebit sem na kri- 
vomu mestu iskal, ili su pak prekopali sve ono . . . 

ZLATA: Nije ti zima? 

PEPEK: Nije... 

ZLATA: Hoćeš morebit kaj jesti? 

PEPEK: Ne ću. Nisem gladen. ■ — ■ Opazivši bor: Ti kitiš 
za zutra? . . . 

ZLATA: Moram. Za decu. 

PEPEK: Tak sem nekak truden. Sjedne. Noge mi još 
nigdar nisu bile tak teške . . . 

ZLATA vješa dalje nakite: Nahodil si se po Mirogo- 
ju .. . 

PEPEK: Tak je lepo gore. Sve je v snegu . . . 

ZLATA.: Ja sem na Sesvete išla zadnji put . . . 

Stanka. 

PEPEK: Njega nema doma? 

ZLATA: Tate? — Nema ga. — Već si pital . . . 

PEPEK: Dobro je onda. — Došel sem najviše radi tebe. 
Htel sem te videti još jemput . . . 

ZLATA pogleda ga gotovo sa strahom: Kam ideš? 

PEPEK: Ne znam još . . . Danas navečer kanim otiti . . . 

ZLATA: Danas? Kamo buš išel sada? — Zutra je bad- 
njak . . . 

PEPEK: Baš zato . . . 

ZLATA: Sad ne buš nigde dobil posla . . . 

PEPEK: Znam. - — - Ali kaj bum ovde? 

ZLATA: Morebiti bi kak ■ — 

PEPEK prekine je: Ne. Znam, kaj misliš. — S njim se 
više ne želim zestati. Ono prekjučer navečer, ono mi je bilo 
dosta . . . 

ZLATA oborila glavu: To je tak teško . . . 

PEPEK: Ja sem vas htel samo videti. Ali — bilo bi bol- 
še, da nisem došel . . . Bilo bi mi lakše . . . 

ZLATA tiho: Imaš kaj penez? 

PEPEK: Zakaj? 

ZLATA: Kak buš išel na put? 

PEPEK: Na put? — 

ZLATA: Veliš, da kaniš navečer — Gleda ga. 

PEPEK: Tolko imam, kaj bum otišel . . . 

ZLATA: Ja bi ti — 

PEPEK: Fala! Znam, da i sama nemaš . . . 

ZLATA: Baš nam je sada tak došlo . . . Morali smo sta- 
na platiti . . . 

PEPEK: Imam dosta. Nemoj se ti niš briniti . . . 

ZLATA: Ideš daleko? . . . 

PEPEK: Ne znam još ni sam . . . Najrajše bi, da morem 
otiti tak daleko, gde bi sve zaboravil . . . 

ZLATA: Siromak! 

PEPEK: Ti ne znaš, kak mi je teško bilo . . . čitave noći 
delaš kakti živinče, a onda po danu spiš na kakvoj zamaza- 
noj posteli i svaki čas se probudiš. I kad spiš — i onda ču- 
ješ. — To me je zatuklo. Pruži spram nje ruku: Vidiš, svaka 
žila se pozna! . . . 

ZLATA gleda ga bez riječi. 

PEPEK rezignirano: Kaj mene još čeka v životu?! 

ZLATA: More se još sve to promeniti . . . 

PEPEK: To ti se ne menja. Kak jemput pocrne, tak se 
i dokonča . . . 

ZLATA: Da nisi išel van? — 

PEPEK: Misliš, da bi bilo bolše? Svejedno. Tu i tam. 

ZLATA: Da si v kakov drugi posel otišel? . . . 

PEPEK: Dok je čovek gladen, onda se primle onoga, 
kaj je prvo. — A posle misli, da mora ostati onde . . . 

ZLATA: Imaš prav. I ja se ne bi mogla sada s tim mo- 
jim šivanjem rastati . . . 

PEPEK izvadio je cigaretu: Imaš šibice? — 

ZLATA: Evo! Poda mu ih. 

PEPEK: To mi je zadnja cigareta. Već ju tri dana no- 
sim v žepu . . . Zapali cigaretu. Danas, kad sem hodal gore 
po Mirogoju, po snegu, setil sem se jednoga prijatelja, kaj ga 
je baš lane na Božić kotač vu fabriki rastrgal . . . 

ZLATA: Na Božić? — I na Božić ste delali? 

PEPEK: Jesmo. — Ja i on smo bili pri kotaču sami, i 
najemput mu je remen zgrabil ruku i zmotal ga je kakti ka- 
kovo klupko . . . 

ZLATA: I odmah je umri? 

PEPEK: Odmah. — Nije dospel ni viknuti . . . 

ZLATA: Je imal kaj dece? 

PEPEK: Nije. — Nije bil oženjen . . . 

ZLATA: To je još sreća! 


PEPEK nešto tise: Ali meni se činilo i onda i sada, da 
je on to hotel napraviti . . . 

ZLATA: On sam? . . . 

PEPEK kao gore: Ja sem ga ćelo vreme gledah Nismo 
ni jednu reč govorili. Ali kad se kotač najbole vrtel, meni 
se činilo, kak da je on sam ruku nutra pružil . . . 

ZLATA s užasom: Bože moj! 

PEPEK: Ja ne znam stalno, ali tak mi se činilo ... Na 
onomu mestu baš nije bilo jako svetio . . . 

ZLATA: Pak zakaj bi on to napravil? 

PEPEK: Zakaj? Tko bi to znal! — Morebit niti sam 
nije znal, zakaj? . . . 

ZLATA: To je tak strašno! . . . 

PEPEK: Ja sem onda sve komade mesa ipokupil . . . 
ZLATA sva se stresla: Pepek! . . . 

PEPEK: Se bojiš? 

ZLATA: Ne, - ali - 

PEPEK: I ja sem bil sav pun krvi . . . Po glavi i po rukam! 
ZLATA: Zakaj to pripovedaš? 

PEPEK: Došlo mi je na pamet . . . Ni sam ne znam, 
kak! Šutnja. Zlata! 

ZLATA digne glavu i pogleda ga. 

PEPEK: Kaj misliš, jie li ga jako bolelo, kad ga je ko- 
tač rastrgal? 

ZLATA: Ja ne znam , . . 

PEPEK: Sve je bilo gotovo v jednom času . . . 

ZLATA nesigurno: Onda nije morebiti niti osetil niš . . . 
PEPEK: Misliš? 

ZLATA: Ja ne znam . . . 

PEPEK: Gle, zgorela je cigareta! Baci je na tle. 

ZLATA nakon kratke stanke: Zakaj si me to pitaP 
PEPEK: Zakaj? 

DEVETI PRIZOR 
Zlata. Pe pek. R e z i k a. 

REZIKA uđe naglo u sobu. Odjevena je u ružičastu halji- 
nu, a preko sebe ima veliki rubac: Ah, ti imaš kavalira! Stane 
pred Pepekom i prepoznavši ga pokroči natrag od začuđenja: 

Pepek! ... 

PEPEK gorkim smiješkom: Kaj ne, lepo izgledam?! ... 

REZIKA još uvijek začuđena: Vi ste došli? 

PEPEK: Kak vidite! — Začudili ste se, je li? 

REZIKA: Zakaj? — Ja sem vas taki prepoznala! 

PEPEK: Već se dugo nismo vidli ... Vi ste skoro za 
ćelu glavu vekši . . . 

REZIKA: Ja ne znam. Nisem se merila, ne znam ni - 
sama, kad! . . . Zlati: Vidla sem te na prozor, kad si išla doma. jf i 

ZLATA gledajući njezinu haljinu: Je gotovo? § 

REZIKA: Gotovo je. Pogleda Pepeka. Samo ja sem mi- J 
slila, da si sama . . . ;j 

ZLATA: Moreš i pred njim pokazati ... 

REZIKA skidajući rubac sa sebe: Bar mi bu prigovoril, 
ako kaj ne vala ... 

PEPEK: Vi ste to sami šivali? 

REZIKA: Nego kaj vi mislite? Okreće se. Kaj nije mo- 
rebiti dobro? 

PEPEK: Zakaj ne? . . . Ali to je sigurno za kakvu za- 
bavu? 

REZIKA: Danas navečer je ples . . . Zlati: C veće i ci- 
pele nisem htela zeti, bi tko mislil, da idem v maškare . . . 

To si moreš predstaviti! . . . 

PEPEK: Prije zore sigurno vas ne bu doma? . . . 

REZIKA: Ja ne znam! . . . Čula sem, da bu čitava sala 
dekorirana s cvećem i lampioni . . . 


ZLATA: Zbilam?! 

REZIKA: Vidiš, ja sem tebe lepo nagovarala, nek ideš, 
ali kaj si ti zapiliš v glavu . . . 

ZLATA: Svejedno! — Sad je već i onak prekasno . . . 

REZIKA Pepeku: Kak dugo ostanete ovde? . . . 

PEPEK: Ne znam . . . Kanim još danas otiti na put . . . 

REZIKA: Tak naglo? . . . 

PEPEK: Već sem dva dana tu. — Imam puno posla. — 
Moram. 

REZIKA šaleći se: A ja sem vas baš htela prositi, kaj bi 
z menom išli na ples . . . 

PEPEK: Drugi put. — Dok bum imal jakša prsa . . . 

REZIKA: Tak si vi svi znate izgovora najti. — Jednoga 
bole prsa, drugi je predebel, trećega boli srce, četvrti sedi rajše 
pri litrici, a mi sirote čekamo, dok tko dojde . . . 

ZLATA: Kak dugo si šivala? 

REZIKA: Dva dana ... Ali i mama mi je pomagala . . . 

PEPEK Reziki: Vi se samo šalite! Sigurno već imate ne- 
koga, tko bu išel z vami? 

REZIKA veselo: Nego! Kaj mislite?! Sećate se, kak smo 
znale iti cvetje brati? 

ZLATA: I onda je Pepek navek za nami došel . . . 

PEPEK: To je već davno bilo! 

REZIKA: Osem let sigurno! — Ako nema i više? . . . 

PEPEK: Meni se čini, kak da je triput po osem let . . . 

REZIKA: Jemput su nas hteli nekakvi fakini tući, ali vi 
ste nas branili . . . Razbili su vam glavu s kamenom . . . 

PEPEK: Znam, — Bojal sem se onda doma iti . . . 

REZIKA: Kak to sve projde! — Ako vas pak ne bu 
jedno par let, kak sada, morebiti nas najdete obadve udate. 

PEPEK sileći se na smijeh: Tak brzo? 


REZIKA: No, čujete, kolko smo mi već stare?! — Ne 
bum valda čekala na muža do tridesetoga leta . . . 

ZLATA: Tebi je to navek na pameti . . . 

REZIKA: A tebi nije? — Samo kaj čkomiš! — Pepeku: 
Da ste vi kaj k čemu — i vi bi nam sigurno kaj pokazali! 
PEPEK: Ja sem već prestar! 

REZIKA: Prestar? — Kolko ste stari? 

PEPEK: Dvadeset let . . . 

REZIKA: I to je za njega starost?! 

PEPEK: Već imam skoro polovicu sedih lasi . . • 
REZIKA: To je sve zato, kaj se ne ženite! 

PEPEK smiješeći se: Da sem se oženil, morebit ne bi imal 
više ni jednoga crnoga lasa! 

REZIKA: To vi velite! . . . 

PEPEK: Imal bi još vekšu brigu . . . 

REZIKA: Ja bi vam nekaj rekla, ali bi vam bilo žal! 
PEPEK: Zakaj?! — Ja se ne bum srdil! 

REZIKA: Zlata bi me špotala . . . 

ZLATA: Ja? 

REZIKA: Ti navek veliš, da ja kajigod pripovedam , . . 
ZLATA: Kad si me zadnji put čula, da sem to rekla? 
REZIKA: Danas baš točno ne znam, ali dosta put je bilo! 
PEPEK: No, pak kaj ste mi hteli reći? 

REZIKA: To, da je jednu ženu lakše zadovoliti, nego 

puno njih! 

ZLATA: No, čuješ! . . . 

REZIKA: Eto, kaj sem ja rekla? 

PEPEK: Vi onda mislite, da ja imam puno žen? 
REZIKA: Sami ste rekli, da imate sede lasi! 

PEPEK: Ne posedi čovek samo od toga! 

REZIKA: V dvadesetom letu nema nitko još tak velike 

brige . . . 

PEPEK: Mislite? - 

REZIKA: Nego tak! Čovek je mlad pak danas sim, sutra 
tam! . . . 

PEPEK: I onda posedi! . . . 

REZIKA: Vidim svojega brata. — I on je suh, da ga ni 
kaj videti. Svi su mu kaputi preveliki. 

PEPEK: Zakaj njega ne naterate na ženidbu? 

REZIKA: Pak on /se bu ženil. — Još ovu zimu . . . 
PEPEK: A vi? 

REZIKA: Ja? — Dok si najdem dečka! Mora biti lep, 
dober, mlad i — ne srne imati puno sedih lasi! 

PEPEK: Je li? 

REZIKA: A onda — tak, da ima i nekaj malo penez, ne 
bi baš bilo zlo! 

I : ZLATA: Ti bi rada, kaj bi sve bilo! 

i ' 

REZIKA: Kaj ćeš! Moja mama se navek tuži, kak je 
sve skupo! — Ali ja sem se tu raspripovedala, a obećala sem, 
da bum taki došla . . . 

PEPEK: Ne idete valda još na ples? 

REZIKA: Ne idem, ali jedna moja prijateljica — Zlati: 
% Micika, znaš! — obećala je, da bu došla k meni, kaj me bu 

| počešlala . . . 

ZLATA: Bu znala? 

REZIKA: Zakaj je onda bila leto dana pri frizerki? 
PEPEP: To bu onda od glave do pete parada! 
REZIKA: Nego! — Ogrne se rupcem. — Nemojte niš 
zameriti! 

PEPEK: Kad vam bu najlepše, onda se zmislite na me . . . 
REZIKA obijesno: Ako ne pozabim! Zlati: Ja ti bum već 
došla pripovedati, kak je bilo! 

PEPEK: A meni? 

REZIKA: Vam? *— Vi morate najprvo biti bolši! Ra- 
2 mete? Zbogom! Ode. 

DESETI PRIZOR 
Zlata. Pepek. 

Kako je Rezika otišla, u sobu je pao nekakav teški muk. Počelo 
se polako mračiti. 

PEPEK daleko, sumorno: Kak je vesela! 

ZLATA privezala je jednu kuglu na borić: Ona je navek 
bila takva . . . 

PEPEK: To je najlepše, samo dok čovek more . . . 
Šutnja. 

ZLATA poduprla se rukama o stol i gleda ga jedan čas: 
Nisi mi odgovoril na ono, kaj sem te pitala . . . 

PEPEK široko otvorenih očiju: Ne? - — Zaboravil sem! — 
Kaj smo ono govorili? Je! Htel sem te videti još jemput i nekaj 
reći. — Prestane. 

ZLATA: Pital si me — 

PEPEK prekinuvši je, kao da se boji: Znam . . . 

ZLATA: Kak to čudnovato glediš? 

PEPEK: Ja? — Morebiti! . . . 

ZLATA došla je k njemu: Tak si bled! . . . 

PEPEK ide k vratima: Zima mi je . . . 

ZLATA: Hoćeš, ja naložim? — 

PEPEK: Ne. Ja sad moram na put. Već je kasno . . . 
ZLATA: Kam ideš sada? — Ovak slab! . . . 

PEPEK: Misliš, da sem slab? — Još morem hoditi . . . 
još bi mogel jako daleko . . . 

ZLATA: Pepek! 

PEPEK: Ja sada idem ... I ako bi se kaj dogodilo — 
oprosti, meni je tak čudno v glavi . . . Znam, da je tu sad 
bila Rezika, i tebe takaj vidim, ali, čini mi se, da nekakvi ve- 
liki, žuti kolobari lete naokolo . . . Moram na zrak! ■ — ■ Tu je 
tak teško . . . Vani bu sada noć ... i mesečina . . . Zbogom! 
. . . Izlazi napolje. 

JEDANAESTI PRIZOR 
Zlata. U g 1 j e n a r. 

ZLATA ostala je zapanjena stajati usred sobe. Onda se 
prene i hoće da pođe prema vratima, ali u taj čas se razlegne 
otegnuti glas UGLJENARA: Vuglen! . . . 

ZLATA zadršće i stane. — Vrata se polako otvaraju, i na 
pragu se pojavi crna prikaza Ugljenara. 

UGLJENAR: Zvoleju vuglena? 

ZLATA: Fala! Ne trebam . . . 

UGLJENAR: Zakaj ne? ■ — Tak lepa frajlica mora navek 
imati speglano rublje . . . 

ZLATA: Ne treba . . . 

UGLJENAR stoji još uvijek na pragu. — Vrata su otvo- 
rena: Nemaju nekakvoga staroga kaputa? 

ZLATA: Nema . . . 

UGLJENAR: Baš nikakvoga? 

ZLATA tjes kobno: nema. — Zaprite vrata . . . Ide zima 
v sobu . . . 

UGLJENAR: Zima im je? — Tak mladoj frajlici ne bi 
smelo biti zima . . . 

ZLATA: Idite, kad vam velim! 

UGLJENAR: Idem, kad baš ne ćeju niš kupiti ... A 
kolko je vur? 

ZLATA: Ne znam . . . 

UGLJENAR: Čudnovato! — Zbogom! Želim im sretne 
svetke! Iščezne. — Vrata se izvana zatvore. 


DVANAESTI PRIZOR 


Zlata. Ivan. 

ZLATA preplašeno se obazre naokolo, dođe do vratiju, pri- 
sluškiva časak i zaključa ih. Zatim joj pogled padne na borić, 
dođe k stolu, uzme jedan nakit, da će ga privezati, ali ga natrag 
spusti na stol i zagleda se nepomično u jednu točku na podu. Nato 
ode k prozoru u pozadini, pogleda u vrt, pa dođe opet k stolu. — 
Na vratima se čuje, kako je netko prihvatio za kvaku. — Ona 
ustavi dah i otvori prestravljene oči. — Jako kucanje. 

Glas IVANOV: Otvorite! 

ZLATA prilazi na prstima do vratiju: Tko je? 

Glas IVANOV: Ja sem. Kaj me ne poznaš? — Otvori! 

ZLATA prepoznala ga je i otvori vrata. 

IVAN ulazeći: Kaj se tak zatvaraš? 

ZLATA: Nisem te prepoznala po glasu . . . 

IVAN: Kaj si sama? 

ZLATA: Sama sam . . . 

Šutnja. 

IVAN: A mama? 

ZLATA: Otišla je nazaj na dvorbu. 

Šutnja. 


IVAN: Kaj delaš? 

ZLATA: Za decu malo ... 

Šutnja. 

IVAN: Nije ti dugočasno? 

ZLATA: Zakaj? 

IVAN gleda je časak: Tak si lepo crvena v licu . . . 
ZLATA došla je k stolu i prebire nakite. 

IVAN ide za njom; prijaznim, malo hrapavim glasom: Kaj 
si to kupila? 

ZLATA: Tak . . . malo cukora . . . 

IVAN kraj nje: Kaj je ovo? 

ZLATA: Nekakva zvezda . . . 

IVAN: A to? 

ZLATA: Ne znam . . . 

IVAN: A i ja sem nekaj kupil za Božić . . . 

ZLATA pogleda ga i hoće da se s nakitima makne na drugu 
stranu stola. 

IVAN prihvati je za ruku: No, pogodi! . . . 

ZLATA suho, gotovo šaptom: Ne znam . . . 

IVAN: Ali moraš biti dobra . . . 

ZLATA hoće da istrgne ruku: Pusti! . . . 

IVAN: Moraš me rada imati, onda pokažem . . . Nekaj 
lepoga . . . 

ZLATA kao gore: Nemoj! . . . 

IVAN naglo je pritegne k sebi i poljubi u usta. 

ZLATA gotovo vriskom: Pusti! . . . 

IVAN poljubi je još jednom. 

ZLATA istrgne se i skoči od njega: Pusti me! . . . 

IVAN gleda je teško dišući. 

ZLATA naglo pođe prema vratima. 

IVAN skoči, zaključa vrata i metne ključ u džep. 

ZLATA promuklo: Otvori! 

IVAN šuti i ne odgovara. 

ZLATA: Otvori mi! 

IVAN šuti kao prije. 

ZLATA: Ja bum vikala! 

IVAN muklo: Slobodno! . . . 

ZLATA poleti k desnom prozoru i hoće da ga otvori. 
IVAN zakrči joj put i pograbi je za ruke. 

ZLATA velikim vriskom: Pusti! 

IVAN zatisne joj rukom usta. 

ZLATA časak se još otimlje, zatim promuklo krikne i klone 
besvjesno na tle. 

IVAN osluškuje jedan tren, nije li tko čuo njezin krik, pa 
klekne do nje i gleda je, a oko usana mu titra nervozan smijeh. 

ZAVJESA PADNE. 


27. aprila 1911. 


Trećega čina nema. 


ČASA MOLITVENA 

TRAGIČKI FRAGMENAT U JEDNOM ČINU 


JOVAN-BEG 

MARA, Jovanova ljuba 

STARI SVAT 

KUM 

DJEVER 

PRVI 1 SVAT 
DRUGU 

VILA PLANINKINJA 
PRVA I , 7Tr . 
DRUGA } VILA 
SVATOVI 


Događa se daleko negdje u gori. 


JEDINI ČIN 

Dalek gorski kraj. Golemo stabalje. Hladovina. Otraga ulaz u 
nekakovu spilju. — Crveno, mutno predvečerje. 

TRI VILE 

stoje s lukovima i strjelicama na desnoj strani. 

VILA PLANINKINJA 

Prvoj Vili: 

Dobro smjeri! 

PRVA VILA 

zapela je strjelicu i gađa na desno. 

DRUGA VILA: 

Ruka dršće! 

PRVA VILA 

gađa sveudilj. 

VILA PLANINKINJA: 

Pazi! Gledaj! 

PRVA VILA 

odapela je strjelicu. 

DRUGA VILA: 

Ništa! 

VILA PLANINKINJA: 

Amo 

Gledaj sada! — 

Ja ću strieljat 



Onu utvu 
Zlatokrilu! 

Strijelja. 

Vidiš li je, 

Kako pade? 

PRVA VILA: 
Zašto nisi 
Jovan-bega 
Sinoć tako 
Dočekala, 

Kad je proso 
Našom gorom? 


VILA PLANINKINJA: 
Njega? 


PRVA VILA: 
Njega! 

Da ga strieljaš! 


VILA PLANINKINJA: 
Vratit će se! 


PRVA VILA: 
Misliš? 


VILA PLANINKINJA: 
Mora. 

Drugog puta 
Gorom nema. 

Nego ovaj . . . 

Zabacila je luk preko ramena. 

DRUGA VILA: 

Šimširova goro. 

Digni gore grane 
I saberi biser 
Rose rasijane. 

PRVA VILA: 

Ispod tebe vile 
Divno kolo vode. 

Kad se tihim sjajem 
Noć i ponoć krile 
I u sjeni hode 
Zatravljenim krajem. 

VILA PLANINKINJA 

gleda na desno: 

Večer skriva puste staze . . . 

DRUGA VILA: 
Tanku svilu prede 
Planinkinja vila, — 

Vrti se vreteno. 

Oči u mrak glede, 

Odmata se svila. 

Srce je studeno. 

PRVA VILA: 

Šimširova goro, 

Digni gore grane, 

Da nam junak bane. 

Doniet će ga doro 
Iz daleke strane, 

Jasne i sunčane! 

Izdaleka se čuju poklici. 

VILA PLANINKINJA 

sva je zadrhtala od veselja: 
Evo! Idu! 

PRVA VILA: 
Pohitajte! 

DRUGA VILA: 
Gledaj, kako konji jezde! 
Duga svita, puna zlata, 

A na čelu mladi djever . . . 


PRVA VILA*. 

Sad će amo! U planinu! 

DRUGA VILA: 

Činimo im devetore čini, 

Bacimo ih u vodu studenu; 

Neka znadu, kud su pošli. 

Neka plače mlada neva. 

PRVA VILA: ■ 

Sakupimo vjetre sa svih strana, 

Pokrijmo ih snijegom i ledom; 

Neka ginu ostavljeni 
U tišini čarne gore. 

VILA PLANINKINJA: 

Gledajte ih! Gledajte ih! 

PRVA VILA: 

Hoće 1’ proći? 

DRUGA VILA: 

Hoće 1’ doći? 

VILA PLANINKINJA: * 

Jovan-beže! Nevjerniče! 

PRVA VILA 

prema svatovima: 
Zapjevajte zadnju pjesmu! 


DRUGA VILA 

isto tako: 

Pogledajte zadnje sunce! 

VILA PLANINKINJA: 

Gledajte ga, kako leti! 

On je! On je! — Ljubu vodi! 

PRVA VILA: 

Ipak smo ih dočekale! 

DRUGA VILA: 

Sad će skrenut! . . . 

VILA PLANINKINJA: 

Igrao je 

Sa mnom kolo! Ljubio me. 
Kanda sam mu ljuba bila. 

A kad prođe ljeto dana. 
Prevari me, ostavi me! 

Dobro došo, Jovan beže. 

Ma ti ne ćeš ljubit ljubu 
Kao mene! Amo, vile! 

Ne dajmo im gorom proći! . . . 

PRVA VILA: 

Rasti mi, rasti, 

Jabuko krasna! 

Srebrno stablo, 

Zlaćene grane, 

Biserno lišće, 

Merdžan jabuke. 

Amo će doći 
Mlađani Jovo, 

Prekrij ga sjenom 
Samrtne tuge! 

DRUGA VILA: 
Oblak se vije 
Po vedrom nebu, 
Provlači tmastog 
Sutona velo. 
Vjedarcem zlatnim 
Zahiti vode, 

Prospi je triput 
Ovijem krugom. 

Bijeli svati 
Amo kad skrenu. 

VILA PLANINKINJA: 
Mrtvačku građu 
Gradit će vila — 

Niti na drvu, 

Ni na kamenu. 

Nego na kosti 
Vranijeh konja; — 
Vranijeh konja, 
Mladih junaka. 

DRUGA VILA: 

Cvijeće, lišće. 

Goro i vodo! 

Ne dajte proći 
Nevjernom Jovi! 

DRUGA VILA: 

Umrite i vi. 

Biserna vrela, 

Neka vam žubor 
Skrije tišina. 

VILA PLANINKINJA 
ispruženih ruku: 

Dođi, dođi, Jovan-beže, 

Da te ljubi tvoja vila! . . . 

PRVA VILA: 

Dođi amo! 

DRUGA VILA: 

Dođi amo! 

Sve tri nestanu u spilji. — Izdaleka se čuje topot konja i žamor. 
Vjetar je lagano dahnuo ponad stahalja. 

GLAS DJEVERA: 

Odsjedajte konje vitezove. 

Ovdje ćemo večer boraviti. 

Kratka stanka. — Na pozornicu dođe s desna naglo Mara, 
a odmah za njom Djever. 

MARA 

braneći se od Djevera: 

Ne! Ostavi me! Zar si s uma siso? 


DJEVER: 

Već cielim putem tvoje oči gledam, 

A što ih dulje gledam, to su ljepše! . . . 

MARA: 

Gle, sad će sva ti! — 

DJEVER: 

Odsjedaju konje! 
Čuj! Kadno padne noć, na mojoj ruci 
Počivati ćeš! ■ — 1 Ja ću te obljubit. 

Pa da se nebo slomi! 

MARA: 

Pusti me, 

II’ sve ću reći Jovan-begu . . . 
DJEVER: 

Ajde! ■ — 

Al’ pazi dobro, što će onda biti! — 
MARA: 

Ti strašno gledaš. Crne su ti oči. 

DJEVER: 

Ja zametnut ću bilo radšta kavgu! 
Udovicom ćeš crnom biti jadna, 

Još prije neg te s Jovan-begom svedu! 

MARA: 

Tri tovara ću tebi dati blaga, 

A1 ostavi — 

DJEVER 

prekine je: 

Ja hoću tebe! — Ovdje . . . 
Kad zamrači se . . . da ti lice ljubim. ~ 
Zar misliš, da sam već zaboravio 
Sve ašike pod pendžerima tvojim? 

Al’ ti si htjela samo Jovan-bega, 

A ne znam zašto?! — Čuj, i moja sablja 
Zna zasjeći duboko. 

MARA: 

Šuti! Idu! 

DJEVER: 

Ti ne ćeš? 

MARA: 

Ne! 

DJEVER: 

Sad pazi, što će doći! 
Tiše, oštro. 

Obljubit ću te. Hoću. Upamti! 

Dolaze svatovi. — Posljednji dođe Jovan-beg. 

STARI SVAT: 

Tavna noći, puna ti si mraka! 

Da je meni nevjestica mlada, 

Da mi svietli lučem ponad glave, 

Da me čuva od odoljan trave! 

KUM: 

Glava ti je pokrivena sniegom. 

Za te nije — neg’ ćorava baka! 

STARI SVAT: 

Šuti kume, nisi ni vidio. 

Kako znade i star junak ljubit . . . 

KUM: 

Obrij bradu, da te cura ljubi! 

STARI SVAT: 

Ao, sviete, ne vjeruju ljudi, 

Da i staro vino valjat znade. 

KUM: 

Staro vino nije sieda glava. 

STARI SVAT: 

Ne vjeruješ? — Da se okladimo! 

KUM: 

Mani oklad! — Žao mi te starca, 

Da se djeca tvojoj bradi smiju. 

STARI SVAT: 

Ha, sad ne ćeš? — Eto mi junaka! 
JOVAN-BEG 

koji je došle gledao čudnim pogledom okolo sebe, progovori na- 
oko mirnim glasom, u kojem ipak ječi neki pritajeni zvuk nemira: 

Čujte mene, kićeni svatovi, 

Ovdje nama dobra biti ne će. 

Čini mi se, ja to mjesto znadem: 

To je mjesto igralište vila. - — 

Ajdmo otud! Sumračje se hvata! 

DJEVER 

porugljivim smijehom: 

čudnih rieči! Čudnog li junaka, 

Što se junak još i vila boji! 

STARI SVAT: 

Neka dođu! Mi ćemo ih ljubit, 

Dok nam zora ne obasja pute. 

DJEVER: 

Jovan beže, jad te ne vidio, 

Mislio sam, da si junak bolji! 

JOVAN-BEG: 

Ako želiš u polju m ej dana, 

Pa da hitre konje zasjednemo! — 

Ali ovdje — 

DJEVER: 

Ovdje? 

JOVAN-BEG 

priduseno: 

To je drugo! 

DJEVER: 

Ja se čudim našem Jovan -begu, 
Cielim putem veseo nam bješe, 

Ali sada — ! — Zar si nagazio 
Na zlu travu? 

MARA 

tjeskobno: 

Ajdmo otud! 

DJEVER: 

Maro! 

Nevjestice, zar se i ti bojiš? 

MARA: 

Kolika je gora šimširova, 

Siv je soko ne bi preletio, 

A mi sami — ! 

STARI SVAT: 

Evo moje ćorde! 
Ja ću branit Jovana i Manu; 

Ako 1’ Jova i odnesu vile. 

Ostat će mi nevjestica Mara! 

KUM: 

Jovan-beže, nismo li junaci? 

Zar smo jednom na m ej danu bili? 

JOVAN-BEG 

nakon kratkoga muka: 

Posjedajte, gospodo, u travu! 
Vaša volja! ■ — Ostat ćemo ovdje! 

STARI SVAT: 

Tako, beže! Sad si pravo reko! 
Posjedajte! Čuture nam dajte! 
Grlo mi je suho! , . . 

Dohvati čuturu. 

KUM 

Starom svatu: 

Ni u raju 

Ne ćeš naći pokoja bez vina! 
STARI SVAT 

otire brkove: 

Zato ti se ja i bojim umriet! 

Što će meni blago rajskih dvora, 

Ako 1’ tamo nema rujnog vina! . . . 
Ljudi vele: teška pijanica! — 

Šta ćeš?! — Taki jesam! Posjedajte, 
Što ste stali kao ukopani?! — 
Jovan-beže, veseo mi budi, 

Sutra će te svesti s liepom Marom. 
Blago tebi! 

Neki svatovi posjedaju. 

MARA 

hoće da pođe k Jovan-begu: 
Gospodaru! 

DJEVER 

zadrži je: 

Gledaj! 

Zar ne možeš jadna pričekati. 

Dok dođemo do bijela dvora? 

Od ljudi je zazor i sramota! 

Ajde amo! 

STARI SVAT 
Mari: 

Nevjestice mlada, 
Još ti valja jednu nojcu čekat, 

Onda ljubi Jovan-bega svoga. 

Kratak muk. 

KUM: 

Šta je ovo? — Šta ste zamuknuli? 

PRVI SVAT: 
Umorni smo. Puti su daleki. 

STARI SVAT: 

Nije druge, da vam starac priča! 
KUM: 

Ajde, šuti! 

STARI SVAT: 

Gledaj toga kuma! 
Ciedi mu se sa usana mlieko. 

Lice mu je kano u djevojke, 

On će mene! 

PRVI SVAT 

Starome svatu: 

Pusti ga, nek laje! 

Kazuj samo! 

STARI SVAT: 

Rekao je Jovo, 
Da je ovo igralište vila. 

KUM: 

Nisi 1' možda i ti sam vilenik? 

DRUGI SVAT: 

Pusti, kume! Neka pripovieda! 

STARI SVAT: 

Marin babo — vi ga ne poznate — 
Čuvao je sa mnom vrane konje. 
Zajedno smo večer’ večerali, 
Zajedno smo pili hladno vino. 
Dođe doba, da se junak ženi, 
Ženiše ga lijepom djevojkom, 
Gospodskoga roda i koljena. 

Ali onda — čekajte, da pijem! 

KUM: 

Niti deset rieči ne moš reći, 

A da ne bi — 

PRVI SVAT: 

Šuti, kume! 

STARI SVAT: 

napio se: 

Ne laj! 

Nastavlja dalje: 

Prođe tako godinica dana; 

Gorko cvili nevjestica mlada, 

Ne zna jadna, gdje joj Niko spava, 
Gdje sa sebe zlatno ruho skida. 
Ona ide u zelenu bašću. 

Pa se tuži kaloperu cvietu. 

Slušao je djever Pavle nevu — 

Pije. 


KUM: 

Ajde, kazuj! 

STARI SVAT: 

On joj reče tako: 
»Nevjestice, Biser-begovice, 

Ti zgotovi gospodsku večeru, 

Ja ću dovest sa livade rosne 
Svoga brata. — Ti mu podaj vina. 
Starog vina od devet godina, 
Pomiešaj ga s biljem svakojakim. 
Tako ćemo njega opojiti, 

Ja ću otić’ na livadu rosnu.« — 
Kako reče, tako je i bilo. 

Onu večer osla Niko s ljubom 
U ložnici na meku dušeku, 

Pavle ode s konjma na livadu. 

Noć je bila, kadno stane sušanj 
Svilnog ruha, kadife i zlata — , 

To je došla planinkinja vila! 

Ona leže k Pavlu, zagrli ga, 

Ali Pavle potegnu handžara. 

Pa joj rusu odsjekao glavu. 

Izvadi joj obje oči crne 
I odnese svojoj nevjestici, 

Nek ih poda vojnu nevjernome. — 
Kad je Niko oči ugledao, 

On pograbi nože pozlaćene, 

Udari se u srce junačko. — 

Ispod ruha ispod gospodskoga 
Nađe ljuba čašu od biljura, 

Što mu vila u milosti dala. — 

Osta jadna Biser-begovica, 

Osta jadna, nevoljna i sama 
Milujući mljezinicu Maru, 

Mladu ljubu našeg Jovan-bega. 

PRVI SVAT: 

Neka dođe planinkinja vila. 

Zaklat ću je ko i djever Pavle. 

DRUGI SVAT: 

Bome, ne ćeš! 

JOVANđBEG 

Starom svatu: 

Reko si: handžarom 

Zaklao je? — 

STARI SVAT: 

Vidio sam oči, 
Kojeno je Pavle izvadio. 

Tako sjajne, crne i duboke 
Kao ponoć. 

JOVAN-BEG 

vas je utopljen u jednoj dalekoj misli: 
Crne, veliš? 


STARI SVAT: 

Tiela 

Nije više na livadi bilo, 

Kad smo zorom tražili ga pošli, . — ■ 
Vile su ga valjda odnijele. 

JOVAN-BEG: 

A ta čaša? 

STARI SVAT: 

To je ona ista. 
Što je danas Biser-begovica 
Dala na put kćeri liepoj Mari, 

Da joj bude čaša molitvena. 

JOVAN-BEG: 

Ona ista? — 

DJEVER 

porugljivo: 

Naš se Jovo boji, 
Da mu vile čašu još ne otmu, 

JOVAN-BEG 

Već ti rekoh: nikog se ne bojim! 
DJEVER: 

Niti mene? 

JOVAN-BEG 

preko si ga pogledom: 

Niti tebe! . . . 

DJEVER: 

Zbilja? 

STARI SVAT: 

Manite se jalova inata. 

Valja nama rano otud poći, 

Noć je kratka, putovi su dugi. 

DJEVER: 

Ajde, Maro, pod žutu naranču! — 
Danas sa mnom, sutra ćeš sa Jovom! 

Laka grmljavina. 

STARI SVAT: 
čujete li sveca gromovnika. 

Samo da nas ognjem ne sagori! 

DJEVER 

Mari: 

Mi ćemo se zavući u spilju! 

JOVAN-BEG: 

Natrag! 


DJEVER: 

Zašto? 



JOVAN-BEG: 

Ne smiješ! 

DJEVER: 

A zašto? 

JOVAN-BEG 

gledajući spilju: 

Tako . . . vele, da je začarana, 

Da se u njoj vilenici rote. 

DJEVER: 

Ti to znadeš? 

JOVAN-BEG 

iza kratke šutnje: 

čuo S am . . . 

DJEVER: 

Od koga? 

JOVAN-BEG 

kao gore: 

Ne sjećam se više . . . 

DJEVER: 

Čudnog čuda! 

KUM: 

Mi imamo čašu od biljura, 

Što je vila dragome svom dala. 


Kažu ljudi, da vilenske stvari 
Štite svakog. Evo, ja ću čašu 
Izvaditi! 

JOVAN-BEG: 

Ne vadi je! 

KUM 

izvadio je času i podigao je uvis: 

Zašto? 

Gledajte je, sjajna je ko iskra 
Jarkog ognja! Bit će neka tajna 
U biljuru tome upisana . . . 

DJEVER: 

Baš me čudna želja spopanula; 

Daj mi, kume, čašu molitvenu, 

Da ja iz nje pijem rujno vino! 

KUM: 

Ne dam ti je, da mi zlatom platiš! 
Kazala mi djevojačka majka. 

Kad se oni stanu vjenčavati — 
Jovan-keže i lijepa Mara — •, 

Neka iz nje rujno vino piju. 

DJEVER 

žestoko: 

Daj mi čašu! 

KUM: 
Ne dam! 


DJEVER: 

Čuvaj me se! 

STARI SVAT: 

Ao, ljudi, jeste 1’ sišli s uma, 

Te ste ovdje kavgu zametnuli, 

A za čašu - — ostala vam pusta! 

KUM 

Djeveru: 

Nije tebi, znadem ja, do vina, 

Već do čaše! 

DJEVER: 

Lažeš! 

KUM: 

Kopilane! 

DJEVER: 

Jeste 1’ čuli? 

STARI SVAT: 

Smirite se, ljudi! 

MARA 

Jovan-begu: 

Gospodaru, stid me, ali moram. 

Da ti rečem . . . Nije 1’ moja majka 

Zaklanjala tebe do tri puta, 

Da ne vodiš tuđina djevera, 

Već ii’ brata ili bratučeda. 

Pokazujući rukom na Djevera: 

Neka znadu gospoda svatovi, 

On je mene htio da obljubi! 

Rekao je, zametnut će kavgu, 

Ako s njime ne pođem večeras, 

DJEVER: 

Nije tako, Jovan beže! 

MARA: 

Jeste! 

Istina je sve, što rekoh vama. 
Djeveru. 

Časak prije htio si me smamit 
Na tom mjestu. 

JOVAN -BEG 

nakon kratke stanke, potmulo: 
Sad si čuo! 

DJEVER: 

Jesam! 

Kroz zube. 

Imaš li mi jošte koju reći? 


1 

I 

JOVAN-BEG 

gleda ga čvrsto u oči: 

Samo jednu. 

DJEVER 

izdržavši pogled: 

Dobro. 

STARI SVAT: 

Jovan-beže! 

Ma ti ne ćeš — >1 


JOVAN-BEG 

kratko : 
Hoću. 


Zatim čašu! 


KUM: 

Najipre nevu, 

DJEVER: 

Ne pitam te ništa! 


KUM: 

Kopilane, crni hainine, 
Poznamo te! 


DJEVER 

grune ga u prsa: 

Ti ćeš meni '—! 

STARI SVAT: 


Ljudi! 


KUM 

potegne sablju: 

Gledajte ga! 

JOVAN-BEG: 

Zasjedajmo konje! 
Ti ćeš ovdje pričekati, Maro: 

Koji od nas bolji junak bude. 

Onome ćeš biti vjerna ljuba! 

MARA: 

Jovan-beže! 

KUM: 

Ne varaj se, Jovo! 

On će tebi glavu ukinuti! 

JOVAN-BEG: 

Zasjedajmo konje! 

STARI SVAT: 

Poslušajte! 

DJEVER: 

Dobro, Jovo! Moja bit će Mara! 

MARA: 


Jovan-beže! Ubij me, al nemoj. 

Da me ljubi crni horjatine! 

JOVAN-BEG: 

Ovdje čekaj! Ja ću po te doći. 
STARI SVAT: 

Jovan-beže! Slušaj me još jednom . — < 
JOVAN-BEG: 

Niti riječi! Ostaj ovdje s Marom! 
STARI SVAT: 

Bome, ne ću. Zasjednut ću konja. 
Ako ti nam na životu budeš. 

Lako ćemo nevjesticu naći. 

DJEVER 

1 Jovan-begu: 

Ja te čekam tamo na čistini! 

Ode. 

JOVAN-BEG: 

Ajte s nama, gospodo svatovi! 

Nagazio jesam na zlu travu. 

Valja poći! Ne boj mi se, Maro! 

Ode sa svatovima. 

KUM 

predaje odilazeći Mari času: 

Čuvaj Maro, čašu molitvenu! 

MARA 

ostala je sama: 
Jovane-beže, ostani! 

U smrt si jadan pošao, 

Ne ćeš se nikad vratiti. 

Uspne se na jedan kamen. 

Eno ih tamo! . . . Sada će 
Bljesnuti sablje krvave! . . . 
Kuda ću? Što ću? Ovdje je 
Teško i tamno. < — Ako li 
Odista Jovo pogine, 

Ako me djever obljubi ■ — ! 

Silazeći s kamena. 

Kud si me, majko, spremila; 
Kakove pute prohodim?! 

Obazirući se naokolo. 

Tamna je gora sumorna, 
Dolaze noćne aveti, 

Kanda ih slušam . . . koraci 
Čuju se negdje . . . Ne vidim 
Svatova više . . . Gdje li su? — 

Čuje se glas sove. 

Sova se glasi . . . Samrt je 
Blizu već došla — 

Čuje se zveket sabalja. 

evo je! . . . 

Jovane . . . beže . . . jedini! . . . 

Otrči na desnu stranu. 

V eć se smračilo. Teški suton, pridušen večernjim maglama, počeo 
je prodirati između granja. — Vile izlaze iz spilje. 

VILA PLANINKINJA: 

Bacismo mrežu 
Tiho i lako. 

Ruke je stežu 
Čvrsto, polako . . . 

PRVA VILA: 

Tri puta amo! 

DRUGA VILA: 

Tri puta tamo! 

VILA PLANINKINJA: 

Slušajte zveket 
Oštrog handžara, — ■ 

Pali i reže. 

Lomi i hara. 

PRVA VILA: 

Dođite amo, 
Ovdje vas čeka 
Zagrljaj vreli, 
Ložnica meka. 

DRUGA VILA: 
Svud ćemo sterat 
Crvene ruže. 
Naše će ruke 
Vama da služe. 


VILA PLANINKINJA: 

Nije ti bilo 
Ljubiti vilu, 

Jovane-beže! 

Nije ti bilo 
Držat na krilu 
Djevojke dvije! 

Sada te steže 
Samrtna muka. 

Vila se smije. 

Srce ti zebe. 

S kobnoga luka 
Strjelica jedna 
Leti spram tebe, 

Tužna i biedna. 

Cijelo se ovo vrijeme čuje zveket sabalja, pa gdjekoji jauk i žamor. 



PRVA VILA: 

prema svatovima: 
Dođite amo! 

DRUGA VILA 

isto tako: 

Dođite samo! 

VILA PLANINKINJA: 

Spuštaj se, noći, 
Spuštaj se k nama! 
Jovo će doći. 

Vila je sama. 

PRVA VILA: 

Domala ne će 
Biti ni ćuha. 

Svatovi mrtvi, 
Krvavog ruha. 

DRUGA VILA: 

Dođite, vuci. 

Eto vam pliena; 
Lešine bliede, 

Srca studena. 

PRVA VILA: 
Slušajte! 

DRUGA VILA: 


Čujte! 

Kratak muk. 

VILA PLANINKINJA: 
Svud je tišina . . . 

Čuje se očajan Marin krik. 

PRVA VILA: 
UmrieŠe! 

DRUGA VILA: 

Kraj je! 

VILA PLANINKINJA: 
Pala je tmina . . . 

PRVA VILA: 

Do dva se mača 
Krešu u noći. 

DRUGA VILA: 

Jedan će pasti, 

Drugi će doći. 

Glas JOVAN-BEGA: 
Kuda bježiš? Stani! 

Glas DJEVERA: 

Ubit ću te, 

Ukraj! 

Glas JOVAN-BEGA: 

Evo! 

Glas DJEVERA: 

Jao! 

Glas MARE: 

Jovan-beže! . . . 

VILA PLANINKINJA: 

Zalud ga zoveš. 

Nije već tvoj! 

Ja ću ga ljubit. 

Sada je moj! 

Vilama. 

Spremite vatru. 

Bacit ću u nju 
Biserno lale; 

Neka sagori, 

Želje me muče, 

Stežu i pale! 

Samo još časak, 

Samo još tren! 

Ja ću ga ljubit. 

Nije već njen! . . . 

Sve tn nesta i u u spilji. — Stanka. — Daleka grmljavina i vjetar. 
Dolazi ranjen Jovan-beg upirući se o Maru. 

JOVAN-BEG: 

zastane: 

A zašto amo? — 

MARA: 

Dolazi oluja, 

Na zapadu se munje križaju, 

A ovdje ima spilja. ' , r - 

JOVAN -BEG: | 

Ne smieš u nju 

Jer snašlo bi te zlo. A naš je bol f 

I odveć velik, da ga novi jadi | 

Još povećaju. 

J 

MARA: 

Jesu li ti rane ? 

Od prebola? Gle, biserom ću sjajnim 
Da zasipam ih! Evo, suza mojih, 

Što isprati će tvoje rane grdne! 

JOVAN-BEG: 

Ne, liepa Maro, očiju ne gubi; 

Đerdana sjajnog ti ne kvari mlada! 

Na ovaj kamen pusti me da klonem, 

Pred pogledom se mojim šuma mrači. 

MARA: 

A kuda ćemo sada? 

JOVAN-BEG: 


Dok svane zora . . . 


Čekajmo, 


MARA 

uhvatila ga je za ruku: 

Kako teče krv! 
Daj, svezat ću ti ranu maramom. — ■ 

I lezi ovdje, ja ću bditi . . . 

JOVAN-BEG: 

Ne! 

Jer i ja treba, da sam budan . . . 
MARA: 

Zašto? 


JOVAN-BEG: 

Je 1' ovdje handžar moj? 

MARA 

podaj e mu ga. 

JOVAN-BEG: 

Da, podaj mi ga, 
Nas oboje će čuvat . . . 

MARA: 

Jovan-beže, 

Tvoj glas je tako snen i sumoran! 
Probliedio si! . . . 

JOVAN-BEG: 

Nije ništa, Maro! 
Izgubio sam mnogo krvi. Noć 
I ova gora! . . . Sve me tako steže . . . 
Daj, dođi bliže, stisni se do mene, 

I jači ćemo biti. 

MARA: 

Je 1’ daleko 

Do tvojeg dvora? 

JOVAN-BEG: 

Zašto pitaš? 

MARA: 

Tako! 

Tog mraka ja se bojim. Tamno je. 
JOVAN-BEG: 

Ne, ne boj ga se, ja ga poznajem! 
Šutnja. 


MARA: 

Da maja vidi ovo! 



MARA: 

Ne znam, 

Al’ čini mi se, kanda nikad ne ću 
U tvoje dvore doći . . . 

JOVAN-BEG: 

Maro! 

MARA: 

Kažu, 

Kad svati tako gorom izginu, 

To kletva da je neka . . . Čuj me, beže, 

Ti volit ćeš me, je li? 

JOVAN-BEG: 

Zašto pitaš? 

MARA: 

Ja ne znam, ali kad si dolazio 

Još davno nekoć s pjesmom pod moj pendžer, 

I strah me bilo tako nečega, 

A opet bi mi srce udaralo. 

Kad glas ti začuh . . . 

Časak usud. 

Onda, vidiš . . . 

JOVAN-BEG: 

Onda? 

MARA: 

I godina je dana tako prošla, 

A tebe nije bilo . . . Čekala sam 
I dočekala! . . . Došao si opet . . . 

JOVAN-BEG: 

Da, to je, dušo, ono, što me vuklo 
Sveđ iz daljine tebi, tvome dvoru 
I onoj tihoj, dragoj radosti. 

Ko u snu si mi došla jednog dana, 

I moralo je tako biti . . . Možda 
I nije ovo prava sreća ... ne znam . . . 
Al’ jedina je . . . Tko bi znao to?! 

MARA: 

Čuj, Jovan-beže, ne ću 1’ nikad morat 
Da zaplačem ko moja što je maja? 

JOVAN-BEG: 

Ko tvoja maja? — 

MARA 

tiho, odano: 

Znadem, voliš me! 
Al’ da si osto tamo ležeći, 

Znaj, djever ne bi mene ljubio 
Van mrtvu. 

JOVAN-BEG: 

Sve je ovo skrivila 
Ta molitvena čaša. Imaš li je? 


MARA: 

Tuj, u njedrima. 

JOVAN-BEG: 

Baci je! 

MARA: 

Ne mogu, 

Jer maja mi je često znala reći, 

Da čuvam je. U njojzi spava sreća. 

JOVAN-BEG: 

To rekla ti je maja? 

MARA: 

Jeste, beže! 

I jednom, kad se čaša razbije, 

U mojem domu vladati će tuga. 

JOVAN-BEG: 

A otkuda to znade tvoja maja? 

MARA: 

Kazivala joj neka starica, 

Kad babo bješe mrtav . . . 

JOVAN-BEG: 

Čuj me, Maro! 

Da i ja umrem, što bi onda ti? 

MARA: 


Ja? Zašto pitaš? Oči ti se mute, 
Probliedio si opet! . . . 

JOVAN-BEG: 

Nije ništa! 

Umiri se, ja ne ću umrijeti, 

Već pitam tek onako. 

MARA: 

Zajedno 

Do groba nas bi dvoje ponieli, 

U jednu raku nas sahranili, 

I ondje bismo slatko spavali! . . , 

JOVAN-BEG 

grozničavo: 

Daj, daj mi usta! Ne ću čekati, 

Dok dođemo do dvora bieloga, 

Već ovdje hoću da ti lice ljubim! . . . 

Primakne se k njojzi. 

Glas VILE PLANINKE: 

iz daljine: 

Jovan-beže! . . . 

MARA 

uplašeno, šaptom: 

Čuj, netko zove! . . 

JOVAN-BEG 

pridigne glavu: 

Mene doziva! . . . 
Mukla, daleka grmljavina. 

MARA: 

Oluja ide . . . 

Muk. — Čuje se glas sove. 

JOVAN-BEG: 

Slušaj! Ne čuješ li? 

MARA: 

To huk je sove! Drugi put ga čujem! 
Glas VILE PLANINKE 

još dalje: 

Jovan-beže! 

MARA: 

Ah! 

JOVAN-BEG: 

Opet! 


MARA: 

Slušaj! 

JOVAN-BEG: 

Doziva me netko! 

MARA: 

Od krvavijeh svatova se možda 
Još tkogod s dušom bori! 

JOVAN-BEG 

osluškuje sveudilj: 

Onaj glas! — - 

MARA: 

Zar poznaš ga? 

JOVAN-BEG 

isprekidano : 

Ja ne znam. - — ■ Čini mi se, 
Da čuo sam ga nekoć . . . 

MARA: 

Tvoje oči 

Zamutiše se opet . . . 

JOVANđBEG: 

Bojiš li se? 

MARA: 

Kad pogledam te, strah me spopada, 
Jer tako čudno gledaš! Čini mi se, 

Da nešto tražiš hladnim pogledom . . . 

JOVAN-BEG: 

Zapahnuo me teške krvi dah . . . 

Ne osjećaš li? - — Sumorna je noć . . . 
Handžarom kad sam zaklo izdajnika, 
Ah, onaj čas u grudrna ćutio sam 
Sto srdaca! — I sada ništa više! 

Sve kanda mi je nekud propalo 
U neki ponor . . . mrtvo . . . bez glasa . . . 

Stanka. 

Gle, spopada me žeđa! . . . 

MARA: 

Ovdje nema 

Ni kapi vode . . . 

JOVAN-BEG 

pokazujući na desno: 

Tamo dolje pada 

Niz kamen-stienu izvor-voda hladna, 
Kraj one jele, što se tako crni. - — 
Nogostup vodi do nje . . . 


MARA: 

Da odem tamo? 


Hoćeš li, 


JOVAN-BEG: 


I ne vidi se . . . 


Šuma je duboka, 

MARA: 



MARA 

zamaknula je na desno. 

JOVAN-BEG: 

Da dođe zora! 

Glas VILE PLANINKE 
Jovan-beže! 

JOVAN-BEG: 

Čuj! 

Sad bliže handžar! . . . 

Unutrašnjost spilje se rasvijetli crvenkastim sjajem. 'Na ulazu se 
pokaže Vila Planinkinja s krunom na glavi i s lukom , prebačenim 

preko ramena. 

VILA PLANINKINJA: 

Jesi 1’ došao? 

JOVAN-BEG: 

Šta hoćeš? 

VILA PLANINKINJA: 

Tebe! 

JOVAN-BEG: 

Idi! Ostavi me! 

VILA PLANINKINJA: 

A ti ćeš ljubit — jelde — liepu Maru? — - 
Ne Jovan-beže! Moj je došo dan! 

Ja hoću tebe i ti moraš sa mnom! 

VILA PLANINKINJA: 

Razumijem te! Ti si spremila 
Sve ovo zlo . . . 

VILA PLANINKINJA: 

Jest, ja! 

JOVAN-BEG: 

Otiđi namah, 

Jer ja ću zadnjom ruke nategom 
Da ovo gvožđe saspem u grud tvoju! 

VILA PLANINKINJA: 

Ti ne ćeš to učinit, jer me voliš; 

U očima ti poznam! 

JOVAN-BEG: 

Lažeš! 

VILA PLANINKINJA: 

Zašto 

Kroz moju goru proveo si svate, 

Već da me vidiš?! ■ — Ti ćeš ostati 
Kraj mene opet vječno, do vijeka! 

JOVAN-BEG: 

Ne, ostavi me! Pusti me da idem! 

VILA PLANINKINJA: 

Zar odista? — Ne! — Ne varaj se, Jovo, 
I pusti Maru! Velika će ljubav 
Među nama tek sada planuti! — 

Ta što ti može Mara podati?! 

Dva do tri časa prvog milovanja, — 

I onda kraj! — Ti čeznuti ćeš za mnom, 
Za časovima onim, što su bili, 

I što bi mogli opet da budu! 

JOVAN-BEG: 

Ja čekati ću Maru! 

VILA PLANINKINJA: 

Ja ti velim. 

Da moraš sa mnom! 



Zar ni Mara ne će znati, 
Gdje spavaš i gdje zlatno ruho skidaš? 

JOVAN-BEG 

tjeskobno: 

Otiđi ! 

VILA PLANINKINJA: 

Ne ću! Zar da jedne noći 
I opet djever tvoje Mare dođe, 

Kad opoje te vinom? * — Ne, moj beže, 
Ja ne ću leći s njime, ali pamti! — 
Već prve noći, kadno dvoru stigneš. 
Potražit ćeš vilu planinkinju, 

I zato ostaj! 

JOVAN-BEG 

gleda je nepomično : 

Otkud sve to znaš? 

O djeveru, o Mari i o vinu? — ' 

VILA PLANINKINJA: 

Zar hoćeš, da ti rečem? 

JOVAN-BEG: 

Hoću! 

VILA PLANINKINJA: 

Dobro! 

U onoj spilji leži spokojno 
Sa ugaslijem, praznim očima 
Okrvavljeno truplo! Ja ga gledam, 

Gdje osvetu i kazan vječno vapi! 


JOVAN-BEG 

sav je u jednoj strahovitoj slutnji: 

Ti! . . . Ti si! . . . 

VILA PLANINKINJA: 

Jesam! Ja sam čedo njeno, 
U ljubavi što niknulo je! Vile 
Othraniše me. Mrtvu majku samo 
Ja poznajem. — I onda ti si došo 
U predvečerje jedno. — Vile su me 
Sve odvraćale. — Ali tako lijep 
Na vranome si konju onda bio! 

A dalje znaš! . . . Kad saznala sam bila. 
Da s Marom ti se ženiš, zakleh se 
Na sliepe oči moje matere, 

Da molitvena čaša njezina, 

Što dala ju je u milosti dragom, 

Svim svatovima spremiti će smrt! 

Sad znadeš sve i sada izbiraj! 

JOVAN-BEG: 

Da izaberem handžar? 

VILA PLANINKINJA: 

Čuvaj se, 

Jer ide ponoć muklim topotom 
U krilu noseć teške gromove, — 

A Mare nema s vodom! 



JOVAN-BEG 

muklo: 

Ubit ćeš je! 

VILA PLANINKINJA: 

Ti nikad više vidjeti je ne ćeš! 

JOVAN-BEG 

kratkim, oštrim krikom: 

Ah! 

Digne se i klone kraj kamena. 

Vaj! Ne mogu! 

VILA PLANINKINJA: 

Zar te žeđa muči 

Još uviek, beže? 

JOVAN-BEG: 

Ostavi me! Idi! 

Sav je prednji dio pozornice u tami, samo se spilja crveni u krva- 
vome žaru ognja. — Kadikad dune vjetar. 

VILA PLANINKINJA: 

Oluja ide! Dođi k meni! 

JOVAN-BEG: 

Maro! 

VILA PLANINKINJA: 

Zaludu zoveš! Slušaj vjetrove, 

Gdje dolaze u plaštu orlovskom! - — 
Sagradit ćemo kulu mrtvačku 
Na kostima junaka umrlih! 

A Mara neka luta! Gavrani 
1 Nagrdit će joj lice, ispit oči! . . . 

JOVAN-BEG 

skučen na tlima. 

O, ti si grozna! 

VILA PLANINKINJA: 

Volim te i hoću. 

Da budeš moj! Pa da se tisuć’ striela 
Na moju glavu saspe, ljubit ću te, 

Ko nekad što sam! 

JOVAN-BEG: 

Ne ćeš! 

VILA PLANINKINJA: 

Hoću! Znam, 

Da tvoje ruke dršću pomamno 
Ko onda, kad si prvi put u mraku 
Na mojem tielu bio prikovan! 

I oči tvoje gore, žeđa ju 
Za cjelovima mahnitim! O, dođi! 

Gle, slavit ćemo divlju pobjedu 
U mračnom jeku gorskijeh visina, 

A grom će se gromom padat s kraja na kraj! 

JOVAN-BEG: 

Ni rieči više! Spopada me bijes! . . . 

VILA PLANINKINJA: 

To ljubav ide! Slušaj! Već je ovdje! 

JOVANđBEG: 

Ne! Ja te mrzim! 

VILA PLANINKINJA 

sve jače i strastvenije: 

Zbori, što te volja, 

Al’ moj ćeš biti! 

JOVANdBEG: 

Maro! 

VILA PLANINKINJA: 

Zovi je! 

Kraj izvora je s čašom molitvenom, 

Što nosi samrt, očaj i prokletstvo! 

Kroz divlji smijeh. 

Hej, vjetri amo, amo gromovi, 

To moja ljubav slavi pobjedu! 

Zapalite sve luči otajne, 

Nek plane moja bračna ložnica 
U krvavome dimu! Dođite! 

Doletite! Ja čekam! Ovamo! 


JOVAN-BEG: 

Pa dobro! I ja zovem gromove, 

U tvoje srce nek se šore svi, 

Nek sapale ga! 

VILA PLANINKINJA: 

Dođi, Jovan-beže! 
Već plamsa vatra! Zove nas! O, dođi! 

JOVAN-BEG 

zadnjim naporom: 

Zar odista ne mogu dići ruku?! 

VILA PLANINKINJA: 

Tko mene jednom ljubi, onaj ne smie 
Da s drugom pođe! — Ili ja <— ii’ nitko! 
I mojim putem valja udariti, 

A ostaviti drugi! Jovan-beže, 

Još jednom ja te zovem! 

JOVAN-BEG: 

Evo me! 

Digne se mučno i navali na nju s handzarom. 

VILA PLANINKINJA 

odapne strjelicu u njegove grudi. 

JOVAN-BEG: 

Ah! 

VILA PLANINKINJA: 

Ti si htio! Mrtvog ću te ljubit! 

JOVAN-BEG 

istrgne bijesno strjelicu iz grudi ju i padne pred ulazom u spilju 

na zemlju. 

VILA PLANINKINJA 

baci se mahnito na njegovu lešinu. — Oluja dolazi sve bliže. 

Glas MARE 

kroz šum vjetra: 

Jovan-beže! Čuj! Ozovi mi se! 

Razbila se čaša molitvena! . . . 

Jaki vjetar i grmljavina. 

MARA 

bane na pozornicu i ugleda ono dvoje u crvenom sjaju, što izbija 
sve jače iz spilje. — Silnim krikom, koji se gubi u oluji. 

Jovan-beže! . . . 

Posrne i klone. 

ZAVJESA. 


Rukopis iz godine 1911. 


NAPOMENE 


Godine 1908. Galović je već postao književno ime nakon uspjeha 
s »Tamarom« lanjske godine i svojim radovima u »Hrvatskom Pravu« 
i »Hrvatskoj Smotri«, gdje se priklonio svome mentoru dru Milanu Ogri- 
zoviću, koji ga svjetuje i pomaže. Dovršio je »Mater«, dramu u pet či- 
nova, ali je ne pušta iz ladice svoga pisaćeg stola. Ponovno treba nagla- 
siti, da to nije zadnje Galovićevo djelo, kako je mislila kritika, a i sam 
jezik to dokazuje uz ostale dokaze, iznesene u pređašnjoj svesci u napome- 
nama »Materi« (štokavština mu je ukočena, sami perfekti, frazeologija 
kajkavska). Potkraj god. 1907. postao je urednikom starčevićanskog đač- 
kog mjesečnika »Mlada Hrvatska« (prvi broj izašao u prosincu 1907. 
s nadnevkom siječnja 1908.), glas mu se čuje i prije imenovanja baruna 
Raucha za bana. Povodom štrajka sveučilišnih đaka polazi i on u ljetnom 
semestru 1907.-8. na vrlo kratko vrijeme u Prag, no Prag nije ostavio 
traga u njegovom književnom radu osim dopisa i pamfleta u »Hrvatskom 
Pravu«, što ga je otuđilo od druga Angjelinovića. Te je godine iznesena 
na pozornicu njegova trilogija »Mors regni«, koja - — iako nije postigla 
naročit uspjeh pred publikom i kritikom znači za ambicioznog mladića 
koliko i solidno stečeni kapital, označuje književnu ličnost još izrazitiju, 
jer je taj pjesnik i dramatičar još tako mlad. Tek mu je 21 godina. 

I Galović sada pravi plan za budućnost. Imao je već za sobom 
4 drame (Tamaru, Grijeh, Mater i Mors regni) pa smišlja za godinu 
1909.-10. napisati dramu Valovi u 2 čina i komediju Ljubavna 
noć u 2 čina. (Doista je napisao Valove 1909., ali u jednom činu.) I 
sada slijedi program rada za narednih 10 godina. Odredio je za god. 1910. 
Predvečerje, pet slika, ^ za god. 1911. Židovi, drama u 5 činova, 

— za 1912. Vatra, drama u 5 činova, — ■ za 1913. Kraljevna Ta- 
ra ara, tragedija u 3 čina (stari plan, koji se širio i napokon rasplinuo), 

— za 1914. Sunčanica, dramska priča u 5 činova, — za 1915. Je- 
lena Zrinjska, tragedija u 5 činova, — za 1916. Iliri, historijska 

drama u 5 činova, - za 1917. Colombina, komedija u 1 činu, za 
1918. Na povratku, drama u 3 čina, — za 1919. Pjesma večeri, 
balada u 1 činu (ovu je doista i napisao već god. 1910.). 

Nije u tom svom planu naveo dramsko svoje djelo Pred zoru, 
koje je u prvom obliku poslao kazališnoj upravi (svakako prije 15. lipnja 
1908.) ovim pismom, adresiranim valjada Josipu Bachu (koncept nije da- 
tiran): »Velecijenjeni gospodine, Molio bih Vas lijepo, da biste mi izvo- 
ljeli povratiti rukopis aktovke »Pred zoru«, jer ću je sasvim preraditi, a 
ne bih htio, da ovako neizrađena izađe na daske, ako ste joj uopće i dosu- 
dili život. Ovih sam dana dovršio trilogiju »Mors regni« (započeo sam je 
tamo o novoj godini) i kad bude odštampana, predat ću Vam je, da je 
eventualno uvrstite u repertoar za buduću sezonu. Molio bih, da mi ru- 
kopis povratite tamo do 15. lipnja, jer poslije odilazim na jedno dva mje- 
seca u Prag. Bilježim se s osobitim štovanjem Fran Galović. Peteranec, 
pošta Drnje«. 

Rukopis prve redakcije te »dramske skice« u jednom činu »f red 
zoru« vraćen mu je i Galović je nije »sasvim preradio«, nego je tek izmi- 
jenio posljednji (13.) prizor. Taj je prizor u prvoj koncepciji glasio ovako: 

PRIZOR TRINAESTI 
Đuro i Blaž, kasnije Jana. 

ĐURO naglo rastvori vrata i rine Blaža u sobu. Vrata ostanu rastvo- 
rena. 

BLAŽ divljim, promuklim glasom: Sad ćeš me upamtiti . . . 

ĐURO: Ni koraka odavde . . . 

BLAŽ: Čekaj malo . . . Pograbi ga za vrat i tako se časak natežu, dok 
dođu do peći, gdje se obojica svale na pod. 

ĐURO naglo uzme sjekiru, sto je prislonjena u zapećku, osovi se, po- 
kroči korak natrag i zamahne njome. 

BLAŽ skoči u vis i podigne obje ruke kao na obranu. 

ĐURO udari ga svom silom po glavi. 

BLAŽ rukne, trgne se, zadršće i padne mrtav. 

JANA pojavila se na vratima, klone pridržavajući se rukama o do- 
vratnik. Gotovo šaptom: šta si... Sta si uradio... 

Kroz prozor i kroz otvorena vrata prosiplju se prvi, krvavi i dugački sunčani 

traci. 

ZAVJESA. 

Ovu je krvavu scenu u drugoj redakciji premjestio iza kulisa. Uloge 
je također porazdijelio odredivši svakom licu dob (čega nema u sprijeda 
uvrštenom tekstu): Blaž Lukić, gazda (60 g.) Borštnik, ■ — ■ Jana, njegova 
žena (58 g.) gđa Savić, — Đuro, njihov sin (22 g.) g. Štefanac — Tomo, 
Blažev sinovac (28 g.) g. Gerašić, — Dora, njegova žena (25 g.) gđica 
Vavra, — Kata, Tomina sestra (18 g.) gđica Pirnath, 1 ) - — Kum Marko 
(60 g.) g. Sotošek. 

Postoji međutim još jedan (zacijelo raniji) nacrt drame pod istim 
naslovom Pred zoru (drama u jednom činu) s ovim licima: Luka, 
seljak — g. Borštnik: Kata, njegova žena - — gđa Dimitrijević; Stana - — 
gđica Grbić; Niko ■ — g. Rašković; Marko g. Sotošek; Stanko • — g. To- 
plak; Đuro ■ — g. Stipetić. S ovim sadržajem: Odigrava se jedne pro- 
ljetne noći u Lukinom domu. Luka razgovara se sa seljacima o svom 
odlasku u Ameriku (3 kartona), Stana mu izdaleka, prolazeći mimo kuće, 
pripovijeda, da Kata voli Niku. Luka ode sa sjekirom napolje i sakrije 
se vani (3 kartona). Stana se vraća. Oprema ga za put. On ode (5 kar- 
tona). Dolazi Niko. Luka zapali kuću i ne pušta ono dvoje napolje, dok 
sve ne izgori stražeći na prozoru sa sjekirom (5 kartona). 

Valovi, drama u jednom činu, dovršena je 7. lipnja 1909. Stvar 
s obzirom na scensku tehniku savršena. Prvobitno je zamišljena pod na- 
slovom Predvečerje (jer Galović ima sklonost prema određivanju 
dobe dana, rasvjete, sutona, mjesečine itd.). »Predvečerje« je imala biti 
»dramska skica u jednom činu« s ovim osobama: Barun g. Gerašić; 
Julija, njegova žena — gđa Vavra; Kamilo — g. Borštnik; Lidija — gđica 
Mihičić; Služavka — gđica Benković. Odigrava se u parku barunove ville. 
Ima i druga razdioba lica: Oskar — g. Barbarić; Julija, njegova žena - — 
gđa Vavra; Lidija - — gđica Mihičić; Kamilo — g. Štefanac. Ili: Anić' — 
Vavra — Mihičić — Fijan (Štefanac). Svega u 5 scena: Oskar — Julija (6 
kartona), Oskar — Julija — Kamilo (5 kartona), Julija — Kamilo (10 kartona), 
Lidija — Julija — Kamilo (5 kartona), Lidija — Julija (5 kartona). — Zatim 
je Juliju naumio dati gđi Ružički-Strozzi. Čak je mislio prenijeti to u neku 
rusku sredinu: Ivan Nikolajević — g: Borštnik; Lidija, njegova žena - — 
gđa Vavra; Marija, njezina sestra — gđica Hržić; Arsen Petrović - — g, 

*) Zlata Pirnath debitirala je 17. X. 1907. i kasnije još nastupala, 
pa se može zaključiti, da je ova Galovićeva razdioba uloga još iz go- 
dine 1907. 

Štefanac; Stranac — g. Papić; Žena u crnini — neodređeno lice. Napo- 
kon je ta drama dobila naslov V a 1 o v i i oblik, kako je u tekstu sprijeda 
i kako je štampana u »Savremeniku« 1916., str. 174—183. 

Galović se posljednji put vraća historijskim temama iz hrvatske pro- 
šlosti, još uvijek pod dojmom Kumičićevim. Zamišlja historijsku dramu u 
5 činova: Jelena Zrinjska, prema raspravi prof. Ferde Šišića »Zrinj- 
sko-Frankopanska katastrofa«, što je izašla u Ćirilo-Metodskom alma- 
nahu (koledaru), knjiga II., za god. 1908., str. 112—128, i to naročito po 
odsjeku »O Jeleni Zrinjskoj« (str. 1 25 — 126). Ovo su odande Galovićevi 
izvadci: Jelena Zrinjska 1643. — 18. II. 1703. God. 1665. zaručena s Fra- 
njom Rakoczyjem I. (1654. - — 8. jula 1676.) Vjenčanje se obavilo 1. marta 
1666. u Saros-Pataku (I. čin) — Wesseleny umre 1667. 27. marta u 
Banskoj Bistrici. Polovicom aprila 1670. uhićeni su Zrinjski i Franko- 
pan (II. čin). — Po muževoj smrti (1676.) boravi Jelena u Munkaču, 
koji podsjeda carska vojska. Sofija Batory je nagovara, da pođe za Eme- 
rika Tokolya. Ona polazi za nj 1682. (III. čin). — Iste godine u julu 
polazi Tokoly u tursku vojsku, a Jelena ostaje sama s djecom u Munkaču 
(Sofija Batory je već umrla). Grof Caraffa, general, podsjeda Munkač i 
konačno ga osvoji izdajom (1688.). Djecu odvode u Beč (IV. čin). - 
Jelena poslije dugih stradanja bude s mužem odaslana u Nikomediju u 
Malu Aziju u progonstvo. Ondje umre god. 1703. (V. čin). Prema ovoj 
razdiobi građe u 5 činova teško je sebi zamisliti neku dramatsku radnju. 
Galović mora da je brzo odustao cd namisli, da napiše takvu dramu, koja 
bi zahtijevala dubokog i dugotrajnog studija, a on je za takvu dramu 
raspolagao u svojoj zalihi samo lirskim stihovima, mjesečinom i neodre- 
đenom čežnjom — kao u trilogiji »Mors regni«. Odustao je od histo- 
rijske drame i zamislio »dramsku pjesmu« (tu je slobodan zamah lirici): 
Judita Zrinjska, s ovim licima: Judita, fratar, kor opatica. Odigrava 
se na samostanskoj terasi u noćno doba (pred zoru) početkom svibnja. 
Sadržaj: Judita izlazi iz kapelice sama i nosi vijenac cvijeća Majci Bo- 
žjoj, te je pri tom moli, da joj svali tjeskobu sa srca, koja je steže. U to 
vidi jato gavrana, gdje lete nad njenom glavom i strava je spopadne, 
vikne, a kor dolazi na povik iz crkve, gdje se obavljala molitva u čast 
Majke Božje. Ona im ispriča svoju tjeskobu i vizije i sne na 30. aprila. 
Opatice je tješe, da će joj se otac vratiti. — Čuje se lupa na vratima i 
dolazi glasnik fratar, koji joj ispriča svu katastrofu. Ona plače i jadikuje 
za ocem i milim svojima, ali onda se tješi i gleda u dalekoj budućnosti 
vizionarski uskrsnuće naroda hrvatskog. 





JUDITINA VIZIJA: 

Oj toro zlatna! Tvoji traci rujni 
Poljubit ne će više nikad moći 
Junačko čelo slavnog oca moga 
Nit zlatne prame Frana Frankopana. 

A hoćeš li obasjat, zoro zlatna, 

Još ikad majku dragu, braću moju? . . . 

U mome srcu uzdiže se slutnja, 

Da nestati će Zrinjskih, Frankopana, 

Da zadnje će im razmetati kosti 
I da će ovu našu bijednu zemlju 
Pritiskat dušman kleti sa svih strana 
Ispijajući rujnu krvcu njenu, 

Al u dalekoj budućnosti gledam 
Gdje pada mrak i zlatna zora sviće 
I uzdiže se veličajno sunce 
I s njima ide žuđena sloboda 
Te nosi spas ... Ja vidim doba bolje 
I uskrsnuće hrvatskog roda. 

Ovom retorikom svršava se zadnji pokušaj Galovićev da piše »do- 
moljubnu« dramu. Sva sreća, da je u njemu živjela želja za širim stva- 
ranjem. Potpuni nedostatak shvaćanja socijalnih prilika- omogućio mu je 
uzlet u neku maglovitu mističnost, a isto tako u gledanje surove, posve 
grube realnosti, sve to u izražaju, koji još zasad ostaje na površini, a 
kojim pokreću individualne strasti, među njima pak najjači je sadizam. 

O drami u tri čina Brodolom imamo samo popis lica, glumaca 
i raspored prizora prvoga čina: Milan Ivanović, umirovljeni općinski či- 
novnik — Borštnik; Irena, njegova žena — Savić; Roza, njihova kći — 
Vavra; Leon, njihov sin, činovnik u gradu — Štefanac; dr. Schwarz, liječ- 
nik — Papić; Ivo Marković, šumar — Barbarić; Đuro Stazić, učitelj — 
Bojničić; Anka, njegova žena — Haimann; Mira i Dorica, njihove kćeri 
— Car i Souvan; Marko Đurić, župnik; Ivka, Irenina sestra — Grbić; 
Gospođica Matilda — Mihičić; Marica, djevojka u kući Ivanovićevoj — 
Dimitrijević. Gosti. Uskrsno doba. Naših dana. — U prvom se činu za- 
mišljeni ovi prizori (svega ih je 11, a uz svaki je u zaporci označeno 
koliko će »kartona« zapremati ispisani tekst: 1. Ivka— Služavka— Irena— 

Roza (7), 2. Ivka— Marica (4), Milan— Župnik (8), 4. Milan— Župnik— 
Doktor (5), 5. Milan— -Župnik— Doktor— Irena (4), 6. Irena— Učiteljevi 
(4), 7. Roza— Šumar (7), 8. Roza— Šumar— Marica (2), 9. Gosti se kupe 
(7), 10. Dolazi Leon i Matilda (4), 11. Večera (8). Nakon toga je zabi- 
lježena neka nova razdioba lica i uloga: Gospođica Šonja — Markovac; 
Gospođica Natalija, učiteljica — Souvan; Mirko Rožić, općinski bla- 
gajnik — Grund; Leonora, njegova žena — gđica Vilhar; Rene, njihova 
kći (Gđa Hržić 1 ); Stjepan Ružić, pravnik — Pavić. A možda je to imala 
biti neka komedija dok se navodi ime komičara Grunda? 

Komedija u 2 čina Ljubavni san dobila je kasnije naslov L j u- 
bavna noć, romantična komedija u 2 čina u dvanaestercima, s rimom. 
Ovo su lica i uloge: Klaudije — Grund; Elvira, njegova druga žena — 
Mihičić; Laura, njihova kći — Lyanka; Julija, Klaudijeva kći iz prvoga 
braka — Vilhar; Leonora, Klaudijeva mati — Savić; Narcis — Raić; Sil- 
vestar — Prejac; Karlo, njegov sin — Barbarić; Sobarica — Dimitrijević; 
Vrtlar — Bojničić. Gosti. Sluge. — Prvi se čin odigrava u Klaudijevu 
parku, drugi na terasi njegova dvorca jedne ljetne večeri. Laura voli 
Narcisa i on nju, Elvira voli Narcisa, Julija voli Karla i on nju. — Raz- 
dioba prizora s oznakom, koliko će koji prizor trebati »kartona«: Čin prvi: 
1. Sobarica— Vrtlar (3), 2. Sobarica— Narcis (2), 3. Narcis— Laura (3), 
4. Narcis— Laura— Elvira (2), 5. Narcis— Elvira (3), 6. Julija— Karlo (3), 
7. Laura— Narcis (2), 8. Laura— Narcis — Eeonora (2), 9. Laura— Leo- 
nora (2), 10. Klaudije— Silvestar (3), 11. Klaudije— Silvestar— Elvira (2), 
12. Klaudije— Elvira (2), 13. Klaudije — Elvira— Laura (2), 14. Klaudije— 
Elvira— Laura— Julija— Silvestar— Karlo (3), 15. Pređašnji— Vrtlar— Nar- 
cis (3), 16. Pređašnji bez Vrtlara i Narcisa (1), 17. Pređašnji— Sobarica, 
na koncu Leonora (1). — Čin drugi: 1. Narcis— Laura (3), 2. Narcis— 
Laura— Sobarica (2), 3. Narcis— Laura— Leonora (2), 4. Karlo— Julija 
(3), 5. Klaudije — Silvestar (2), 6. Klaudije— Silvestar — Elvira (2), 7. 
Elvira— Sobarica (3), 8. Sobarica — Laura (2), 9. Laura — Leonora (2), 
10. Karlo — Julija (2), 11. Karlo— Silvestar— Klaudije (2), 12. Karlo— 
Silvestar— Klaudije— Elvira (2), 13. Pređašnji — Leonora— Gosti (5), 14. 

1 ) Vera Hržić imala je na pozornici oprosno veče 9. II. 1909. kad 
se udala (o tom je Galović napisao »Oprosno pismo« u »Hrvatskoj Smo- 
tri«, 1909., str. 80 — 81), no vratila se već u rujnu iste godine pozornici 
kao gospođa Nikolić (Vera Hržić-Nikolić) . Prema tomu je gornji nacrt 
nastao u jesen 1909. ili nešto kasnije. 


Pređašnji— Narcis— Laura (2), 15. Pređašnji— Vrtlar— Julija— Karlo (2), 
16. Pređašnji— Sobarica (2). — Inače od te komedije »Ljubavna noć« 
nema nijednog retka više. U Galovićevoj je imaginaciji živjela cijela 
drama u svim prizorima, on je vidio sve poteze, znao njihovo trajanje i 
kao kakav vojskovođa pomicao ih u mašti. Trebalo je samo sjesti i na- 
pisati, a pisao je brzo, kao da je prepisivao odnekale ili pisao po diktatu: 
čisto, gotovo bez ispravaka. Da je tako, dokazuju drugi nacrti s razdio- 
| bom prizora, koji su točno realizirani perom. 

Braća, tragedija u jednom činu. Dvoje braće, oboje su oženjeni. 
Stariji brat je rastavljen, a mlađi ima dijete i sumnja, da li je to dijete 
njegovo. Otac bolestan teško, mati stara. Stariji brat, mlađi brat, njegova 
žena. Mlađi brat je bio u vojništvu, a stariji s njegovom ženom doma. 
Dijete je bolesno i umre na koncu drame. — Iza toga nacrta prve konture: 
Mato, otac (70 god.), Dora, majka (50 god), Marko, stariji brat (30 god), 
Ivo, mlađi brat (25 god.), Lucija, sestra (15 god.), Kata, žena mlađega 
brata (20 god.). Baka — unilazi kod svađe, ona je to vidjela. Čin se 
događa ujutro Velike subote. Ubio je svoga brata na Veliku subotu. 
1. Ivo— Kata — Mato, 3. Ivo— Kata, 4. Ivo— Kata— Dora, 5. — tu prestaju 
zabilješke. 

Luđaci, fantastična drama u 3 čina. Dvoje se ljube. Ona (suši- 
čava) umire na koncu. 

Mesija. Ispitaj takve knjige. (Crveni smijeh). Lica: Pjesnik, Me- 
sija, Luđak, Princeza. 

Epilog, dramska slika u 1 činu. Lica: Ivan Janković, Lidija, nje- 
gova žena, Olga, njihova kćerka, Arsen Marić, Irena, Lidijina prijate- 
ljica, Služavka. Čin se događa jednog jesenjeg predvečerja. 

H a m 1 e t, tragedija u tri čina. Hamlet, kralj danski, Klaudije, kra- 
ljev brat, Gertruda, kraljica, Kraljević Hamlet, Polonij, Kraljev komornik, 
Ofelija (je od početka luda), tri vojvode, tri glumca. Počinje se time, 
kako ubijaju kralja Hamleta. Eventualno trilogija! Čin prvi: Kraljevska 
dvorana. Smrt kralja Hamleta. Klaudije provali kroz tajna vrata. Ubijstvo 
kralja. Čin drugi: Hram s Klaudijevom grobnicom. Ofelija (njena smrt). 
Hamlet se roti s trojicom vojvoda protiv kralja. Silazi u grobnicu po kra- 
ljev mač i oružje. Počinje se s pogrebom kralja Hamleta. Čin treći: Kra- 
ljevska dvorana. Osveta. Hamlet skuplja narod i pođe da se osveti kralju 
Klaudiju. Klaudij mu je otac, i to ubija Hamleta, kad mu kraljica reče. 

Židovi, drama u pet činova. Levi, stari trgovac ( Freudenreich ili 
Gerašić), Rahela, njegova žena (Strozzi ili Savić), Sigmund, Marija (ili 

Helena) i Olga (ili Marija) njihova djeca — Štefanac, Hržić i Dimitri- 
jević, Jakob, drugi trgovac — Barbarić, Ida, njegova žena — Vilhar, Ana, 
služavka kod Levija — Vavra, Schwarz, trgovac s konjima — Marković, 
Kovač — Sotošek. Odigrava se u Levijevoj kući. Prvi čin na Veliku su- 
botu, drugi negdje ljeti, treći, četvrti i peti zimi. Jedno naše selo. Doba sa- 
dašnje. — Prvi čin: Počinje se sa zvonjavom zvona i s uskrsnom pro- 
cesijom, koja se vidi kroz prozor, kako prolazi. Starac Levi je jednom 
propao, provalili su mu u kuću i orobili ga. Sad je dućan protokoliran na 
ime njegove žene. Marija je djevojka slaba. Nju prosi Schv/arz, rođak Ja- 
kobov. Olga se poteže sa seoskim momcima i krade kod kuće, da može 
njima davati. Sigmund živi s Anom. Drugi čin: Schvvarz dolazi prositi 
Mariju. Daju mu je. Treći čin: Olga je pobjegla od kuće i otišla u 
bordel. Jedan vojnik, koji dolazi kući na urlab, potvrdi mu to. Sve ovo 
i kućne razmirice sa Sigmundom i Anom, koju on hoće i protjerati, ali 
Sigmund ne da, ubiju konačno starca. Četvrti čin. Marija dolazi na 
pogreb ocu, ali se na povratku prehladi i oboli. Na sprovod dođe i Olga. 
Rahela je sva sništena. Peti čin. Sigmund je otišao na pogreb Mari- 
jin. Rahela ne zna, da je Marija umrla. Svađa se s Anom. Napokon se 
vraća Sigmund i ona pada mrtva pred njegove noge. NB. Ovaj bi se 
I. čin mogao lako izostaviti i onda bi samo bila četiri čina. 

Snježna kraljica, Andersenova bajka. Spjevao... 1. Kuća 
bakičina. 2. Kod stare u vrtu. 3. Kraljevski dvor. 4. Hajdučka spilja. 
5. Dvorovi snježne kraljice .6. Povratak kroz šumu. 7. Kod kuće. 

Bajka plavijeh jezera. San ljetne noći u pet slika. I. Ukle- 
ta spilja, II. Vračara, III. Vilinska bašča, IV. Dvor zaboravljanja, V. Po- 
vratak. Događa se nekada davno prije mnogo tisuća godina. Bojan, Sun- 
čanica, Bosiljka-^ila, Neven, Žrec. 

San o ponoći, dramska bajka u tri čina. Mara, udovica — Sa- 
vić; Marko, njezin svekar ■ — Borštnik; Ivo, njezin sin . — Pavić; Mato - — 
Papić; Stari prosjak — Sotošek, Jela — Dimitrijević; Neznanka — Va- 
vra. Seljaci i seljakinje. Jesen. 1. čin: Svatovi. Večer. Sprema se sve. 
Subota. U kući su svatovi. Dolazi Mato. On je voli s Ivom Nju, pa se 
utopila. On je zato otišao u Ameriku, a Ivo je onda ostavio. Ivo je sin 
Marka i Mare. Stari prosjak. Na koncu dolazi Neznanka. 2. čin: Drugi 
dan ujutro u kući. On gleda u vodu. Ne će da se ženi. Žestok prizor 
između njega i Marka. Mato dolazi opet. Prosjak. Konačni prizor s Ma- 


tom. On mu povjeri, da ju je vidio. Svatovi idu. 3. č i n: Noć o ponoći. 
Pred kućom. Jaka mjesečina. Svatovi dolaze. Svi se razilaze. Marko 
(kad Neznanka ode). Ivo skoči u vodu. 

San o ponoći, dramska bajka u jednom činu (druga verzija!). 
Lica: Ivan, Olga — njegova žena, Ivanova majka, Robert — liječnik, 
Rudolf — Ivanov bratić, Lucija — njegova žena, Neznanka. Događa se 
ljeti u jednoj villi ponad jezera. Predvečerje. Scena: Ivan— Olga (6), 
Pređašnji — Majka (4), Ivan sam (2), Ivan — Robert (6), Pređašnji— -Olga 
(2), Pređašnji— Rudolf— Lucija (4), Ivan— Robert (2), Ivan— Majka (4), 
Ivan— Neznanka (8), Ivan— Olga (3), Ivan— Olga— Robert (1), Ivan— 
Robert (2), Ivan— Glas Neznanke (2). Svi osim Ivana. 

S u đ e n i k, dramska bajka u 7 činova. 1 . Suđenik, 2. Baš-Čelik, 
3. Kraljević, 4. Vojak, 5. Prsten, 6. Dvanaest labudova, 7. Ružica. 

K o s t u m. Prvi čin se događa polovicom studenoga, drugi počet- 
kom svibnja, a treći polovicom kolovoza. Visoki činovnik. Žena. Kći. 
Zaručnik. Lakaj. 

Sinovi .svijetla, trilogija. Promete j, tragedija u 3 čina 
Isus, tragedija u 3 čina. A h a s v e r, tragedija u 3 čina. 

Trilogija, u kojoj se prikazuje propadanje naših zadruga. Pri- 
kazano u 3 dana života jednoga čovjeka. Njegova mladost. Muževno 
doba. Smrt. Tri aktovke. 

Svi ti zamišljaji od »Jelene Zrinjske« do »Trilogije« o propadanju 
naših zadruga ostali su samo ovako zabilježeni, kako je tu izneseno. Sve 
to u godinama 1909—1911. Od jeseni 1909. do jeseni 1910. odslužio je 
Galović svoju vojnu dužnost kao jednogodišnji dobrovoljac kod domo- 
branstva u Zagrebu. Nabavio je sebi notes, u koji je bilježio neke voj- 
ničke stvari i nabacao tu na papir ideje, od kojih je neke ostvario, što je 
uvijek naročito i zabilježio, da su ostvarene. Taj je notes nosio sa sobom 
sve do smrti. Kad je, pogođen tanetom u srce, pao i poginuo, notes je 
bio okrvavljen. Za tu dobrovoljačku godinu dana napisao je Galović 
samo devet pjesama (a svega ih je ostavio preko 300!), sav se morao 
sabrati u dužnostima vojničke odore, no ipak je dospijevao da barem po 
koju ideju notira. 

Tako počinje pisati dana 23. I. 1910. baladu u jednom činu Pje- 
sma večeri, a svršava je (nakon povratka u civil) dana 15. XI. 1910. 
Ta se drama imala prvobitno zvati samo »Balada«, zatim »Pjesma suto- 

na«, napokon »Pjesma večeri«. Zamisao te »balade«, u kojoj se javlja 
kralj, kraljica, paž i pjevač, taj je zaljubljen u kraljicu, a ona mu uz- 
vraća ljubav — mnogo je ranija. Još dok je glumica Krista Ruckova 
igrala (a umrla je 22. XI. 1908. nakon jednogodišnjeg bolovanja) zami- 
šljao je Galović nju u ulozi kraljice u toj »baladi«, kasnije je namijenio 
istu ulogu Ljerki Šramovoj, a paža Veri Hržić, kad je djelu dao naslov 
»Pjesma sutona«. Evo prvoga nacrta »Balade«: Kralj — Borštnik, Kra- 
ljica — Ruckova, Pjevač — Štefanđc, Paž — Hržićeva, Vojnik — So- 
tošek. Pratnja kraljeva i kraljičina, paževi, vojnici itd. — Kraljica snatri 
na terasi, a kraj njenih nogu kleči paž. Očekuju kralja, koji je javio, da 
će danas doći iz rata. Začuju se trublje. Dolazi kralj. Doveo je sa sobom 
zarobljenika-pjevača. Sjedi s kraljicom i dvorom na terasi i zapovjedi, 
da pjevača dovedu. Pjevač dolazi u okovima i podaju mu harfu. On pje- 
va baladu. Kraljica je ganuta i začarana njegovom ljepotom. Dvor s kra- 
ljem i kraljicom odilazi. Pjevač ostane i gleda za kraljicom. Dolazi paž 
i pripovijeda mu o kraljici, koja je nesrećna, jer nije nikada ljubila kra- 
lja. Pjevač opet ostaje sam, a nato dolazi kraljica. Ljubavna scena izme- 
đu njih. Kralj ne može spavati i traži kraljicu, a kad ih nađe u zagrlja- 
ju, probode pjevača. Kraljica se sruši mrtva, a kralj zapovjedi vojnicima 
opirući se o mač: »Bacite ih u jezero podno grada . . . tamo, gdje su sje- 
ne najdublje . . . gdje nikada ne sja mjesečina . . .« Zavjesa. 

Sve je to Wilde. I početak: Paž (poluglasno:) Kako danas tužno 
zapada sunce! . . . Uporedi početak »Salome«! I darovi, koje kralj do- 
nosi. U prvoj je zamisli ta Balada-Pjesma večeri u prozi. Tek 23. I. 1910. 
piše Galović početak te »Balade« u svoj notes u stihovima. Stihovi su 
doista zvonki, riječi birane. 

Iz pisma, što ga je uputio 2. XII. 1910. drugu Luki Kurbanoviću, 
saznajemo nešto o toj aktovci »Pjesma večeri«. Pismo u cjelini glasi: 

li Zagrebu, uoči sv. Franje Xav. 1910. 

Dragi moj prijatelju, primio sam Tvoj liber, koji me razveselio, jer 
ipak vidim, da se i prošasti ljudi (oprosti ovome nazivu!) sjećaju mene. 
— Ja sam odista svršio vojništvo < — sa šaržom! - — -, ali osim uspomena 
na nekoliko neprospavanih noći u Tvojoj »blaženoj« — inače mizera- 
bilnoj! — Slavoniji tamo negdje oko Uljavika, ne ostade mi ništa »u 
duši«. Ostao sam sveđ isti. Onaj stari nezadovoljnik. Toujours le meme! 
Pa ako se kadšto i razvedrim, to opet ona stara depresija muči — - da 
tako kažem . — svojim bolesnim mislima na svakom koraku. Ali manimo 


se toga! Stara pjesma! — Moju novu aktovku ne ćemo po svoj prilici 
prikazivati, već ćemo iz nje sačiniti malu operu, jer je i onako sve od- 
više lirski i operno načinjeno. Jedna potpuno subjektivna stvar. Inače pi- 
šemo sonete; nervozne, drhtave, sanjarske i bolesne, pune grimiznog dr- 
htanja i sunčanih umiranja, parfemirane mirisom mrtvih kamelija i uz- 
dasima blijedih Manona i Magdalena 1 ). — Ti se tome smiješ, što ne?... 

Onaj Katićev rječnik je izišao u Beču, a stoji 8 kruna. Možeš ga na- 
ručiti u Kuglijevoj knjižari. I ja ti se spremam na — - »službeni« posao! 
Llzeh već i radnju u Šurmina. »Tehnika narod. žen. pjesama«. — Mi 
inače slušamo u ovoj mrtvoj sezoni divnu Puccinijevu »Madamu Butter- 
fly« s još silnijom, upravo božanskom Majom marquisom de Strozzi. 
Idealna ljepotica i pjevačica. Boginja od pete do glave. Na jučeranjem 
koncertu hrv. ak. potp. društva — na kojem Mi nijesmo plesali — odu- 
ševila je do suza publiku u inače mrtvom i dosadnom programu. — A 
kao Butterfly! Ono kad pjeva iza kulisa, duet s Linkertonom, prizor s 
konzulom i s djetetom, pa veličajno umiranje na onim stubama u punome 
suncu — to je vrijedno vidjeti, i tu je naša »operetna diva« Polakica 
ostala potučena do nogu. — Već se za to isplati doći u Zagreb. — I tako 
sam evo čavrljajući došao i na četvrtu, t. j. posljednju stranicu. Sad mo- 
ram da svršim! — Vani je tako tužno, oblačno predvečerje, pa i neho- 
tice pomišljam na ono prošlo veselje, kad sam znao u 1. ili 2. gimnaziji 
putovati s morem paketa kući. I sada ću ići. Sve je ostalo isto. I paketi 
i željeznica i Božić — možda će još zapasti i snijeg! — samo onoga ve- 
selja nema. »Takav je život!« — Želim Ti lijepi, veseli Božić uz srda- 
čan pozdrav! Tvoj stari Fran Galović. 

Poslao je svoju »Pjesmu večeri« dru. Milanu Ogrizoviću, sada već 
intimnom prijatelju i pobratimu 2 ). On mu je zacijelo vratio s nepovolj- 
nom ocjenom, jer Galović počinje pisati novu dramu s istim sižeom i 
daje joj naslov »Večernja pjesma« O tome je sačuvano Galovi- 
ćevo pismo dru. Ogrizoviću, poslano iz Peteranca. Ono glasi: 

a ) Galović piše tada pjesme: 24. IX. Pred sunčev zapad, 25. X. 
Bogomrak, 25. X. Bajka mjesečeva, 26. X. Imakulata, 30. X. Hrisante- 
me, 30. X. Medusa, 1. XI. Manon, 1. XI. Sunčanica, 2. XI. Balada, 2. XI. 
Molitva, 2. XI. Carmenina smrt, 3. XI. Revolucija, 3. XI. Dvoboj, 3. XI. 
Izgubljeni raj . . . 

-) Dr. Ogrizović je tada formalno bio lektor u kazalištu, no faktič- 
ki je obavljao službu dramaturga. 

Peteranec, pošta Drnje, 29. 12. 1910. 

Dragi doktore, Kako vidiš, ja sam »preradio« tu »kraljevsku« ak- 
tovku, drugim riječima: napisao sam drugu, jer od onoga starog »izda- 
nja« nema u ovoj možda ni dvadesetak stihova. Učinio sam, kako si mi 
Ti savjetovao. Pjevač ostaje kod zdravih očiju, kralja sam ubio, a sa- 
svim naprijed »iskočio« mi je Luđak, koji se već i kod onog prvog pi- 
sanja nekuda naprijed potiskivao. Unio sam — ili sam barem nastojao 
unijeti — • i mali — kako Ti veliš — smiješak u čitavu stvar, doveo sam 
čitav dvor, plijen, plesačice i pustio da ovo dvoje ode zagrljeno uz kli- 
canje dvora. — Ja ne znam, hoće li se sada svidjeti i Tebi i g. Bachu, 
ali ja sam nastojao izbaciti, što sam mogao više, lirski elemenat napolje. 
— Molio bih Te lijepo, kad pročitaš cijelu tu stvar (ne znam, nemaš li 
i sada nekoliko drama na čitanju!), da je podaš i g. Bachu, a da mi mo- 
žda — sasvim ukratko — javiš i rezultat ovih božićnjih stihotvorenja! 
. — Do tog ću doba čekati i šutjeti. — ■ A sada želeći Ti sretno Novo Lje- 
to najljepše Te pozdravljam. Tvoj Fran Galović. Da, zbilja. Dodat ću 
još ovome pismu — što bi Maretić rekao — »konačnu bilješku«. Ja sam 
poslao g. Vukeliću, kako sam Ti i pisao, kratki prikaz o Tvojoj knjizi 
(Povijest kazališta), ali — ja ne znam zašto? — to nije bilo štampano 
u božićnjem broju. Toliko, da me ne stigne autorski prikor. — Možda 
će izići u silvestarskom broju? 1 ) Goodby! 

Aktovku »Večernju pjesmu«, komediju (!), izradio je, kako veli, 
nanovo, ostavivši jedva dvadesetak stihova iz stare »Pjesme večeri«, koja 
je bez sumnje bolja od ove prerađene i prekrojene »Večernje pjesme«. 
Najprije je razdijelio materijal, koji je imao u glavi, u prizore, i odre- 
dio broj »kartona«. Započeo je stihom: I svake noći, veliš, pjeva on? — 
Zatim po prizorima: 1. Prvi i drugi paž (3), 2. Pređašnji — Luđak — Sluge 

(3) , 3. Kralj (svi me varaju)— Astrolog— Paževi (3), 4. Pređašnji— Lu- 
đak (3), 5. Kraljica— Dvorkinja (3), 6. Kraljica— Dvor — Kralj — Astrolog 

(4) , 7. Pređašnji — Luđak (2), 8. Luđak sam (1), 9. Luđak— Paževi (2), 
10. Pređašnji— Kralj — Krvnik (2), 11. Pređašnji— Dvorkinje siplju cvije- 
će— Kraljica— Pratnja (3), 12. Pređašnji — Vojvoda (dolazi plijen) (4), 
13. Pređašnji— Plesačice (1), 14. Pređašnji — Pjevač (7). Ukupno 42 kar- 
tona. Toliko doista ima u svršenom rukopisu! 

1 ) Taj je prikaz Ogrizovićeve knjige »Pedeset godina hrvatskoga 
kazališta 1860.-1910.« izišao doista u »Hrvatskom Pravu« na dan 31. 
XII. 1910. 


»Večernja pjesma« nije došla na kazališni repertoar. 

Posebno mjesto u Galovićevu radu zaprema S o d o m a, drama u 
tri čina. Započeo ju je izrađivati 12. IV. 1911. Zamisao je mnogo sta- 
rija. Prvo je trebala to biti tragikomedija u jednom činu »Ž e n a« s li- 
cima: Pepek, radnik — g. Freudenreich; Mica, njegova žena — gđa. Di- 
mitrijević; Mirko, njihov stanar — g. Bar'barić; Susjeda — gđa. Savić. 
Odigrava se u Pepekovom stanu. Zatim je naslov promijenjen u Mica, 
a zatim u Pepek. Konačno ni Pepek više nije glavno lice, nego Ivan 
Gregorić, radnik, a Pepek mu je sin — ličnost iz Ibsenova repertoara; 
neka vrsta Neznanika. I sada je drama dobila 3 čina i naslov Sodo- 
m a. Lica: Ivan Gregorić, radnik (45 god.), Mica, njegova druga žena 
(40 god.), Ivica (10 god.), Tonček (9 god.), Ljubica (8 god.), njihova 
djeca. Zlata, Micina kći iz prvoga braka (16 god.), Pepek, Gregorićev 
sin iz prvoga braka (20 god.), Branko Požarić, radnik (30 god.), Lujza, 
Micina kuma (45 god.), Rezika, Zlatina prijateljica (18 god.), Gospa 
Radoševićka, kućevlasnica (50 god.), Gospa Fanika, kavanarica (40 god.), 
Ugljenar (40 god.). Događa se u Gregorićevu stanu. Između pojedinih 
činova prolazi nekoliko dana. — Začudo, nema razdiobe uloga među 
zagrebačke glumce. Iza toga slijede prizori prvoga čina: 1. Rado- 
ševićka — Mica (4), 2. Mica— Lujza (6), 3. Mica— Zlata (list od Pepe- 
ka) (6), 4. Zlata— Rezika (6), 5. Pređašnji— Gospa Fanika (7), 6. Mica 
—Zlata— djeca (5), 7. Večer. Ivica čita (6), 8. Pređašnji— Ivan— Branko 
(10), 9. Pređašnji bez Branka (5), 10. Tučnjava (2). Radoševićka (zove) 
stražara. — To je Galović i proveo uz neke promjene. Prebacio je 5. 
scenu na 4. mjesto, izostavio tučnjavu. Prvi je čin dovršen dana 19. IV. 
1911., pisao ga je dakle 8 dana. Za drugi čin načinjen je ovaj nacrt: 

1. Djeca (8), 2. Ivan— Fanika (8), 3. Ivan — Mica (2), 4. Mica — djeca 
(2), 5. Mica— Ivan (4), 6. Mica— Lujza (10), 7. Mica— Zlata— Lujza 
(2), 8. Zlata— Pepek (2), 9. Zlata— Ugljenar (2), 10. Zlata — Ivan (4) 
— uz ovaj plan: Ivan— Fanika (prodaja), Pepek odilazi, jer ne može 
dobiti posla i otac ga tjera. Ljubica bolesna, jer ju je otac istukao. Zlata 
- — Pepek! Branko! Ivan siluje Zlatu. — Drugi čin je uz znatne odstupe 
od ovoga plana dovršen 27. IV. 1911. Dakle opet 8 dana. — Za treći 
čin postoji ovaj nacrt: Ljubica je umrla. Sprovod. Zlata — Branko (ra- 
staju se). Radoševićka. Lujza. Mica — Zlata! Ivan dolazi opet pijan. Žena 
ga ubije sjekirom. Razdioba prizora u trećem činu: 1. Zlata— Branko (8), 

2. Zlata — Mica (6), 3. Zlata— Mica — Lujza (8), 4. Zlata— Mica (2), 

5. Zlata— Mica— Radoševićka (6), 6. Zlata— Mica—Lujza (8), 4. Zlata 
— Mica— Stražar (6), 8. Zlata— Mica (2), 9. Zlata— Mica— Ivan (6), 
10. Zlata— Mica (4), 11. Mica— Ivan (1), 12. Mica— Ivan— Zlata. 

Treći čin nije izrađen, trećega čina nema. U prvi mah je teško vje- 
rovati, da Galović nije ni napisao trećega čina. Tih dana, u drugoj poli 
mjeseca travnja 1911. uz pisanje »Sodome« piše pjesme (Plava ruža 19. 
IV., Žalost djevojačka 19. IV., Komedija 20. IV., Tragedija 21. IV., itd. 
do 28. IV. te godine svega u tih desetak dana 9 pjesama), u srpnju 1911. 
piše »Čašu molitvenu«, dramu, — što je dakle razlog, da nema trećega 
čina »Sodome«? Rukopis je, kao uvijek, vrlo čist, uredan, pedantno sre- 
đen, u četvorinastim »kartonima« svaki čin napose prošiven koncem, 
ispravaka ima vrlo malo, gotovo nimalo. No ima jedna značajna pojava: 
rukopis je ispisan na obje strane papira, što Galović ne čini kod konač- 
nog dovršenja djela. Osim toga nema razdiobe uloga za glumce. Urednik 
ovog izdanja »Ukupnih djela Frana Galovića« tražio je rukopis trećega 
čina »Sodome« i u kazališnom arkivu i u ostavštini pok. ravnatelja Jo- 
sipa Bacha, što se nalazi pohranjena u zagreb. sveučilišnoj knjižnici, no 
bez uspjeha. Čudno bi bilo, da se izgubio taj rukopis, a sačuvana je 
tolika množina odrezaka, notica i bilješčica. Preostaje jedino, da povje- 
rujemo, da Galović nije ni dovršio »Sodomu«. Razloga tomu može biti 
više. Što da uradi s glavnim junakom Ivanom, koji je na kraju drugoga 
čina silovao pastorku Zlatu? Da ga ubije žena Mica na kraju trećega 
čina, kako je prvobitno bilo zamišljeno, nije moguće, jer čim će ispuniti 
desetak prizora prije takvog svršetka? I onako je prvobitni plan mijenjao 
u prvom i drugom činu. Izlaz je bio težak. Sve da preradi? Osim toga je 
»Sodoma« pisana kajkavskim, zagrebačkim, narječjem, onako, kako go- 
vori gradska periferija. To je jezik toliko izmiješan formama i riječima 
književnog štokavskog govora, da nema gotovo nikakve naročite svoje 
boje. Možda mu je i to dosadilo. Vjerojatno je, da nikada nije napisao 
trećega čina svoje »Sodome«. 

Kako je pisao prijatelju Luki Kurbanoviću 2. XII. 1910., latio se 
pisanja seminarske radnje o narodnoj pjesmi na sveučilištu. Pod utjeca- 
jem narodne poezije nastala je drama — tragički fragmenat u jednom 
činu — Čaša molitvena, napisana u srpnju 1911. Motiv je uzeo 
iz zbirke narodnih pjesama, što ju je izdao jeromonah Bogoljub Petra- 
nović u Sarajevu 1867. (sv. I.) i to iz pjesme »Vjerna ljuba za drugom 
umire«, broj pjesme 353. na str. 317—319. Ovo je tekst te pjesme: 


Kolika je gora šimširova, 

Siv je soko ne bi preletio, 

A danas je svati prijeđoše, 
Provedoše lijepu djevojku. 

Kad su oni na kraj gore bili, 
Zavadi se kume i djevere 
Oko jedne čaše molitvene. 
Babo šćeri čašu opremio, 

Spremio joj čašu od biljura, 

Kad se oni stanu vjenčavati. 

Neka iz nje rujno vino piju. 

Tu se svati ljuto zavadiše 
Zavadiše, pa još izginuše, 

Od svatova nitko ne ostade 
Nego jedan ranjen Jovan-beže, 

I kod njega lijepa djevojka, 

I on jeste dopadnuo rana, 

Na njemu je sedamnajest rana, 
Pak on leži u travi zelenoj, 

Pod onijem drvom jablanovim, 

Viš’ njeg’ sjedi lijepa djevojka, 
Suze roni, rane mu ispira, 

Biser truni, rane mu zasipa, 

Platno baca te rane zavija. 
Govorio ranjen Jovan-beže: 

»A bora ti, lijepa djevojko! 

»Ti ne plači, ne gubi očiju, 

»Ne trun’ biser, ne kvari đerdana, 
»Ne der’ platno, ne gubi čeiza, 
»Već ti uzmi maštrafu od zlata, 
»Donesi mi vode iza gore 
»I peri mi moje rane grdne, 

»Ne bi li mi malo lakše bilo.« 
Govorila lijepa djevojka: 
»Gospodine, beže, Jovan-beže, 

»Ja bi tebe itro poslušala, 

»A1 kad odem, doć’ ti ne umijem.« 
Govorio beže Jovan-beže: 

»Čuješ mene, lijepa djevojko! 
»Prevrni me s desna na lijevo, 
»Povrijedi mnoge rane moje, 

»Te utoči krvi u maštrafu, 

»Pa bilježi drvlje i kamenje, 

»Ne ćeš li mi po bilježi doći.« 

Ode zlato za goru na vodu, 

Sve bilježi drvlje i kamenje. 

Taman došla za goru na vodu, 
Vedro bješe, pa se naoblači, 

A iz neba plaha kiša nađe, 

Ona sapra drvlje i kamenje. 

Tri dni oda po gori djevojka, 

Ne umije naći Jovan-bega. 

Kad četvrti danak nastanuo, 

Ona sjede pod jelom zelenom, 
Grozne suze niz lice proljeva. 

Dok zagrakta na jeli gavrane: 

»Za šta plačeš lijepa djevojko? 

»Ako tražiš Jovan-bega tvoga, 
»Davno ti je Jovo preminuo, 

»I mi smo mu lice nagrdili, 

»Još mu crne oči ispijali, 

»Ako li se meni ne vjeruješ, 

»A ti pođi malo u napredak, 
»Ugledat ćeš drvo jablanovo, 

»Pod jablanom jadna Jovan-bega.« 
Kad to začu lijepa djevojka, 

Ona skoči na noge lagane, 

Pođe jadna malo u napredak, 

Dok ugleda drvo jablanovo, 

Tuđe nađe mrtva Jovan-bega. 

Ona ciknu kako guja ljuta: 
»Jovan-beže, žarko sunce moje! 

»Zar ćeš mene u gori ostavit’, 

»Da me jedu vuci i gavrani?« 


Pa uzima nože Jovan-bega, 

Udri sebe jadna u srdašce, 

Mrtva, tužna pokraj Jove pade. 

Galović je iz ove Petranovićeve narodne pjesme uzeo vrlo malo. 
Zacijelo mu se najviše svidjela riječ »čaša molitvena«, kojoj je on po- 
davao neku mističnu snagu i izabrao ju kao naslov za svoj »tragički 
fragmenat«. Međutim je molitvena čaša ona čaša, koju s vinom drži u 
ruci onaj, koji daje djevojci dobru molitvu. Dobra molitva zove se bla- 
goslov, što ga otac i mati i drugi rođaci, držeći u rukama čašu vina, go- 
vore djevojci, kad je već hoće svatovi da povedu u crkvu na vjenčanje 
(vidi Akadem. rječnik s. v. molitva). Galović je za svoj fragmenat »Čaša 
molitvena« uzeo iz Petranovićeve narodne pjesme samo dijelak fabule, 
nekoliko riječi (šimširova gora), ime junaka (Jovan-beg), a usto umetnuo 
vile i neku legendu o bivšoj ljubavi Jovan-bega. Stihovi su ipak u duhu 
narodnih pjesama, naročito narodnih pjesama, koje je morao proučavati 
za radnju kod prof. Šurmina, no i tu ima mnogo odstupanja od stila na- 
rodne pjesme. Čisti su galovićizmi: Oblak se vije po modrom nebu, po- 
vlači tmastog sutona velo, ili: Jer ide ponoć muklim topotom u krilu no- 
seć teške gromove (ritam Vojislava Ilijća). O sudbini te aktovke kod 
kazališta ne znamo ništa. Da ju je poslao onamo, o tome nema sumnje, 
jer se u rukopisu vide neka ispodvlačenja olovkom, zacijelo Bachovom 
rukom. 

